
Constantin Cantemir s-a născut în anul 1612 
de la Mântuirea lumii, în luna noiembrie, ziua a 
opta, părinţi fiindu-i Teodor Cantemir şi Măria în 
satul părintesc numit Silişteni din ţinutul 
Fălciului, aşezat pe râul Han. Iară părintele său, 
Toader, coborâtor din vechea stirpe a 
Cantemireştilor, a fost fiu al lui Nestor, nepot al 
lui Vasile, strănepot al lui Iban, din strămoşii 
Grigore şi Toader Cantemir, cu porecla mai 
nouă 'Silisteanul', care, primul dintre 
Cantemireştii de la Crâm, a trecut sub steagul 
lui Hristos în anul 6951 de la Facerea lumii, pe 
vremea lui Ştefan-Vodă, zis cel Mare. Părintele 
lui Constanţi n-Vodă, Toader Cantemir, a avut 
doi fii, pe Constantin şi pe Nistor- pe acesta cu 
o altă soţie (căci mama lui Constantin a murit 
după şase luni de la naşterea lui Constantin) - 
şi o fiică mai în vârstă decât Constantin. 
Aceasta, juruindu-şi fecioria lui Hristos, a luat 
veşmânt călugăresc şi i s-a dat numele de 
Macrina. Ea a murit răpusă de bătrâneţe în anul 
Domnului 1677 şi a fost înmormântată cu mare 
cinstire de către Constantin şi Nistor, fraţii săi, în 
mănăstirea părintească zisă Urlaţi, în cimitirul 
străbunilor lor Nistor, fratele lui Constantin dintr- 
o altă mamă, cu cinci ani mai mic ca vârstă, 
vreme de un an întreg ferecat în lanţuri în 
temniţă de către Dimitrie Cantacuzino, domnul 
Moldovei, din pricina fugii fratelui său 



Constantin în Ţara Românească, îmbolnăvindu- 
se de oftică de pe urma îndelungatei întemniţări, 
a murit la vârsta de 48 de ani şi a fost 
înmormântat în biserica satului Ceucani. în anul 
Domnului 1627, năvălind tătarii din Crâm şi din 
Bugeac, Toader, pe când apăra cu străşnicie 
ţinutul Codrului ce-i fusese încredinţat, a fost 
greu rănit de către tătari, rană de pe urma 
căreia, la puţine zile după aceea, a şi murit. 
Constantin-Vodă, pe când era de 15 ani, după 
moartea tatălui şi după pustiirea de tot a, 
moşiilor sale, lăsându-şi ţara, s-a dus în Polonia 
la regele Cazimir. în această vreme între Ieşi şi 
suedezi se purta un război necurmat şi cu dese 
încăierări în care Constantin, deşi încă tânăr, a 
dat totuşi leşilor dovezi deloc de dispreţuit 
asupra bărbăţiei şi sârguinţei sale. Aşa s-a făcut 
că a aflat o foarte mare faimă în faţa regelui şi a 
marelui hatman Sobieski, şi nu mult după aceea 
a dobândit slujba de miiaş peste oştimea uşor 
înarmată (care era alcătuită din moldoveni). în 
această slujbă i-a servit cu credinţă şi cu 
strălucit nume regelui Poloniei vreme de 17 ani 
încheiaţi. Odată, pe când leşii îşi aveau tabăra 
aproape de oraşul Torun şi până acum nu 
puteau să afle nici o ştire despre gândul 
duşmanilor, hatmanul porunceşte oştenilor 
moldoveni să hărţuiască mahalaua târgului cu o 
ceată aleasă de oşteni, doar ar putea cumva să 
ia prins pe vreunul de la care să poată iscodi 



planurile duşmanilor. Sunt aleşi 60 de 
moldoveni, între care a fost şi Constantin 
Cantemir, pe atunci stegar. O dată cu aceştia s- 
au apropiat de târg, străjile dau de ştire 
comandantului de venirea lor. Pe dată 
comandantul trimite din oraş împotriva 
moldovenilor două polcuri de călăreţi. 
Moldovenii se prefac a fugi, suedezii îi urmăresc 
cu trufie, doi ofiţeri suedezi având cai foarte iuţi, 
se iau după moldovenii fugari. Constantin 
Cantemir, o dată ce vede că suedezii au înaintat 
departe de ai lor, îşi întoarnă calul şi singur se 
abţine asupra celor doi. Ei, slobozindu-şi 
pistoalele, sunt înşelaţi în năzuinţa lor; 
Constantin, scoţând sabia, îi zboară capul 
unuia, iar pe celălalt îl pune pe fugă, îl 
urmăreşte şi-l aduce prins la ai săi. Adus fiind 
ofiţerul suedez la hatman, hatmanul se bucură 
peste măsură, nu numai fiindcă ar fi prins foarte 
bună limbă, ci mai cu seamă fiindcă până atunci 
nici un suedez nu mai căzuse viu în mâinile 
leşilor. 

Apoi, (întrebând) hatmanul de care 
moldovean a fost prins căpitanul suedez (căci 
după rang fusese căpitan), i s-a spus că de 
către Constantin Cantemir; atunci hatmanul îl 
cinsteşte pe Constantin cu slujba de miiaş. Altă 
dată, în linia de bătaie, chemat de către un 
anume ofiţer suedez cum ar fi la duel în văzul 



polcurilor, îl doboară pe suedez de pe cal şi îl 
duce prins la hatman. Ofiţerul acela a fost din 
neamul Piperilor. Acesta, după ce a fost adus la 
hatman, a doua zi a fost lăsat slobod pe cuvânt. 
Când însuşi voia să-şi ia ziua bună de la 
hatman, între altele îl roagă să nu răspândească 
printre ai săi că a fost prins într-o astfel de 
împrejurare şi apoi că cel mai tare îi pare rău că, 
deşi el însuşi era oştean vechi şi vestit în atâtea 
bătălii, a fost prins de un tătar oarecare, om de 
jos (nu ştiau suedezii că în tabăra leşilorse află 
moldoveni, crezându-i pe aceştia tătari lipcani). 
Hatmanul să-i fi răspuns: „Să nu socoţi 
nicidecum - zice - că ai fost prins de un om de 
jos şi fără nume, ci de unul foarte viteaz şi vestit 
prin multele isprăvi războinice, de miiaşul 
polcului moldovenilor". Şi porunceşte să vină 
Cantemir. Iar suedezul când îl vede, aduce 
mulţumiri lui Dumnezeu şi soartei sale 
norocoase că a fost prins de un bărbat ca 
acesta, al cărui prins să fii nu era între oşteni un 
lucru de ruşine. Mai sunt şi alte foarte multe 
fapte strălucite şi vitejeşti ale lui Cantemir în 
aceste lupte dintre Ieşi şi suedezi, vreme de 17 
ani, precum am mai spus, mereu înnoite şi 
lăudate, pe care de dragul scurtimii le lăsăm la 
o parte, împăcându-se în cele din urmă lucrurile 
între Ieşi şi suedezi şi fiind sloboziţi oştenii de 
strânsură, Constantin a dobândit şi el de la rege 
şi de la hatman îngăduinţa de a se întoarce în 



ţară şi, primind de la rege scrisoare de liberă 
trecere şi de laudă a credinţei şi a vredniciei 
sale, se înapoiază în ţară în anul 1644; dar, cum 
vede ţara tulburată încă de samavolniciile 
tătăreşti şi turceşti, trece la domnul Ţării 
Româneşti, Grigore Ghica. 

După ce a ajuns la Bucureşti, se întâmplă să- 
I afle pe vodă în afara oraşului desfătându-se la 
vânătoare. Dar mai înainte de a ajunge la 
vederea lui vodă sau de a-i spune cine şi de 
unde este, se amestecă printre ceilalţi vânători. 
Fiind însă din întâmplare un iepure stârnit şi pus 
pe goană pe dinaintea lui vodă - cum nu era 
prin preajmă nici un câine să-l hăituiască -, 
Constantin Cantemir loveşte cu o săgeată 
iepurele care fugea şi îl omoară chiar sub ochii 
lui vodă. întrebând vodă cine era acel atât de 
bun arcaş, îi răspund că omul acela este un 
străin din Moldova, altminteri prea bine 
cunoscut în Polonia după nume şi faimă. 
Auzind vodă aceasta, porunceşte să fie chemat 
la sine acela, îl întrebă cu omenie de venirea şi 
aflarea lui. Constantin îi înfăţişează pe scurt lui 
vodă câte ceva despre ale sale şi adaugă că el, 
liberat din oştirea regelui Poloniei, a auzit cum 
că Măria sa strânge ofiţeri şi oşteni şi de aceea, 
de-i va fi pe plac, a venit la slujba lui. Pe dată 
vodă îl primeşte cu cinste şi porunceşte marelui 
său spătar (care este hatmanul la munteni) să-i 



fie rânduite găzduirea şi celelalte de trebuinţă 
traiului. A treia zi este chemat de către vodă la 
Curtea domnească şi este primit în slujba de 
'ceauş spătăresc' (care la ei este un fel de 
ajutorai hatmanului). A fost în acea slujbă până 
la anul ..„ în timpul războiului de la Raba, unde 
Grigore-Vodă, lăsând partea turcilor, îşi unise 
armele cu cele ale imperialilor. Slujba şi-a 
îndeplinit-o în chip strălucit şi, pe când stăruia 
cu tărie în prima linie, a fost lovit de un turc cu o 
săgeată în partea din dreapta de buric; de pe 
urma acestei răni el nu s-a clintit câtuşi de puţin 
de la locul său, ci s-a ţinut statornic vreme de 
trei ceasuri cu săgeata frântă chiar în pântece, 
întors până la urmă în tabără, după ce doctorul 
i-a scos săgeata cu mare primejduire a vieţii şi 
cu îndelungată slăbiciune a măruntaielor 
lăuntrice, totuşi s-a tămăduit. 

Grigore-Vodă, de vreme ce avea de gând să 
lase partea turcilor şi să se alăture nemţilor, 
voia să cerceteze câte mii de tătari aveau să 
urmeze tabăra turcilor în acel război; cum însă 
nu putea primi nici o ştire sigură din spusa 
altora, îi cere sfat lui Constantin dacă n-ar fi 
cumva cu putinţă să prindă chiar din Bugeac pe 
vreunul dintre tătari, de la care să poată cerceta 
mai bine starea lucrurilor. Cantemir, cum ştia 
foarte bine limba tătărească, îi făgăduieşte lui 
vodă că va prinde pentru dânsul un tătar din 



mijlocul Bugeacului. Vodă spune că nu era el 
menit unei astfel de primejdii şi unei trebi 
aproape cu neputinţă; în cele din urmă vodă 
încuviinţează această încercare. Cantemir, 
luând cu sine două slugi, fără să ştie nimeni 
altul afară de vodă, vine până la hotarele 
Moldovei; acolo le porunceşte şi slugilor să 
poposească şi, după patru zile, să aştepte 
întoarcerea lui în acelaşi loc. Apoi trecând pe 
timpul nopţii râul Şiret în Moldova, până să 
răsară soarele ajunge la casa părintească în 
satul Silişteni. Acolo îi găseşte pe soru-sa 
Macrina şi pe frate-său Nestor, dar ei abia de-i 
mai sunt cunoscuţi, iar el abia mai este 
cunoscut de ei. Fraţii, când văd un oaspe atât 
de neaşteptat (neştiind încotro i se îndrepte 
calea), cu cea mai mare bucurie se apucă de 
cele de trebuinţă pentru pregătirea unui ospăţ. 
Dar Constantin îi opreşte, ca nu cumva să dea 
de ştire cuiva din sat de venirea lui, iar ospăţul 
să-l amâne pentru o altă zi, că el are a vedea de 
altă treabă în acea zi. Aşadar toată ziua aceea a 
stat ascuns în casa lui. neştiut de nimeni afară 
de fraţi; după apusul soarelui încălecând, trece 
înot râul Prut şi de acolo, în mers grabnic, intră 
în ţinutul Bugeacului şi se îndreaptă întins către 
satul unui mârzac. 

O dată ce ajunge în sat înainte de miezul 
nopţii, se preface că a fost trimis de la Crâm de 



către han şi că are să-i spună ceva mârzacului 
din porunca hanului. Mârzacul iese din iurta lui 
şi îl întreabă pe Cantemir care era porunca. El: 
„încinge-ţi sabia", îi zice, „şi ia-ţi armele şi 
încalecă pe calul ce-l ai mai bun şi urmează-mă 
până în satul învecinat, unde. ajungând laolaltă 
cu Beg-mârza, vă voi înmâna poruncile care vă 
privesc". Tătarul, nebănuind nimic potrivnic, 
încalecă şi singur (căci aşa îi poruncise 
Cantemir), împreună cu Cantemir, se îndreaptă 
către satul Beg-mârzacului (a fost şi acesta din. 
neamul Cantemireştilor din Bugeac, un foarte 
mare neam de mârzaci). Când ies din sat ca la 
o mie de paşi, Constantin îl loveşte pe 
neaşteptate pe tătar cu buzduganul, doar cât să- 
şi piardă simţirea, dar nu să moară. Apoi îl 
leagă fedeleş pe cel doborât de pe cal şi îl 
aburcă pe calul său; după aceea în mers 
grabnic ajunge înainte de revărsatul zorilor în 
satul său, la Silişteni, şi îl închide pe tătarul 
legat în odaia din faţă. Fraţilor le porunceşte ca, 
închizând porţile, să nu dea nimănui drumul în 
casă şi să spună prin slujitori că nu sunt acasă. 
Fraţii se miră şi se înfricoşează de acest lucru 
ciudat, dar le fac pe toate după poruncile lui 
Constantin. La căderea nopţii îşi ia rămas bun 
de la fraţi şi, luându-l cu sine pe mârzacul cel 
legat, până la ziuă trece iarăşi râul Şiret, unde, 
găsindu-şi slujitorii, li-l încredinţează pe tătarul 
legat să-l ducă după ei. Astfel în chip minunat a 



dus el la bun sfârşit ceea ce îi făgăduise lui 
vodă. 

în anul 1646, la vârsta de 34 de ani, silit de 
vodă, o ia pe prima lui soţie, pe Anastasia, 
nepoată de văr după tată a lui vodă însuşi, care 
se stinge din viaţă la a patruzecia zi după nuntă, 
răpusă de o molimă. Grigore-Vodă, trecând de 
partea nemţilor după bătălia de la Raba şi luând 
cu sine marile avuţii ce le avea, cum voia să 
ajungă prin Moldova în Polonia şi de acolo la 
Viena, încredinţase unui vechi şi credincios 
căpitan al său să ducă opt cai încărcaţi cu 
galbeni. Acesta schimbându-si credinţa în 
viclenie, pe când treceau dis-de-dimineaţă prin 
apropiere de cetatea Sucevei, se abate asupră- 
le o negură foarte deasă. Căpitanul mai întâi îl 
pierde pe vodă prin negură, apoi, mânat de 
duhul cel rău şi de lăcomie, îl părăseşte şi, 
laolaltă cu cei cincisprezece oşteni ai săi, pun 
la cale să prade averea şi să rămână neştiuţi în 
Moldova. Ridicându-se negura pe la prânzişor, 
Grigore-Vodă ia seama că lipseşte credinciosul 
său căpitan împreună cu cei opt cai încărcaţi cu 
visteria; socoteşte, după cum stăteau lucrurile, 
că acela se rătăcise prin negură şi îl trimite pe 
Constantin Cantemir să-l caute pe căpitan prin 
păduri şi pe câmpii, el însuşi oprindu-se pentru 
puţin din drum. 



Pe la amiază îl găseşte nu departe de târgul 
Sucevei pe numitul căpitan, ascuns împreună 
cu ai săi într-un desiş de codru, îl întreabă de ce 
stau opriţi şi îi spune că vodă îl caută şi îl 
aşteaptă în cutare loc. Mai întâi căpitanul spune 
că l-a pierdut pe domn prin negură, apoi, 
împletind vorbele cu vicleşugul, le porunceşte 
alorsăi să-l şi prindă, să-l şi lege pe Constantin. 
Constantin, nebănuind mai dinainte nimic de 
acest fel din partea unei slugi atât de 
credincioase a lui vodă, dăduse calul unuia 
dintre oşteni ca să i-l ţină. După ce a văzut însă 
gândul acelui viclean, ca să scape de primejdia 
morţii, se preface că va îmbrăţişa cu cel mai 
mare drag tovărăşia lor şi că va merge 
împreună cu ei oriîncotro îi va purta soarta. 
Nelegiuitul acela îi dă crezare şi întăresc 
tovărăşia prin jurământ. Jură şi Cantemir, nu 
însă cu inimă vicleană, ci dreaptă. Căpitanul le 
propune să împartă banii, Cantemir însă amână; 
mai întâi să purceadă mai departe de acolo, ca, 
nu cumva să fie găsiţi şi prinşi de cei trimişi de 
la vodă (căci ştia Cantemir că vodă nu-i poate 
aştepta mai mult de un ceas sau două, pentru 
că se temea să nu fie prins din urmă de 
muntenii urmăritori). Astfel ei încalecă. 

După ce au mers puţintel către oraş, 
Cantemir, cum era scăpat din mâna sorţii rele şi 
avea un cal cu mult mai iute decât ai lor, îi 



spune căpitanului: „ Viclene, l-ai părăsit pe vodă 
şi ai râvnit la averea lui ca cel din urmă tâlhar şi 
ca un al doilea luda. Te va aştepta pedeapsa lui 
Dumnezeu şi nu vei scăpa din mâinile mele 
până când domnul nu va lua seama că eu ţi-am 
fost nu părtaş (căci el crede acum de-a binelea 
că am primit tovărăşia ta), ci vrăjmaş plin de ură. 
Astfel că, nelegiuitule, eu ştiu acum că domnul 
nostru nu a mai putut să ne aştepte, ci, 
aruncându-ne cumplite blesteme, şi-a urmat 
calea, căci nici nu-i va fi ea fără de primejdie 
până când nu va fi trecut Prutul şi Nistrul în 
Polonia. De vreme ce ai cugetat şi ai făptuit o 
asemenea fărădelege de nespus, vreau să mă 
urmezi până la cetatea Sucevei, care acum ni 
se iveşte în faţa ochilor, şi acolo să încredinţezi 
pârcălabului, neştirbită şi neatinsă, averea lui 
vodă, ca una care îi aparţine lui vodă, iar pe 
mine să mă cureţi de această învinuire în faţa 
oamenilor şi a lui Dumnezeu; iar dacă te vei 
împotrivi să o faci, să ştii că nu vei putea scăpa 
viu din mâna mea şi vei muri, tu şi tovarăşii tăi, 
spânzuraţi de către domnul Moldovei". Auzind 
acestea, s-a înfricoşat nemernicul de tâlhar şi, 
de voie de nevoie, îl urmează pe Cantemir până 
la cetate. 

După ce intră în cetate la căpetenia ei 
(numită pe moldoveneste 'pârcălab'), Cantemir 
îi înfăţişează cum stau lucrurile, viclenii tâlhari 



mărturisesc, sunt ferecaţi în lanţuri şi sunt trimişi 
împreună cu Cantemir la Dabija-Vodă, la laşi. 
Dabija, primind avuţiile, găseşte în fiecare 
desagă câte 6000 de galbeni, îi osândeşte pe 
tâlhari la ocnă, pe Cantemir îl ţine în cea mai 
mare cinste şi în laudă pentru credinţa faţă de 
domnul său, îl dăruieşte cu îndeajuns de bogate 
daruri şi îi cere să voiască a rămâne în slujba 
lui; iar Cantemir îi făgăduieşte să rămână cu 
dragă inimă în slujba unui asemenea domn, 
doar cu această învoială: până ce va fi auzit 
unde pe lume s-a aşezat domnul său, iar auzind 
aceasta, el avea a merge la domnul său şi a se 
curăţa de bănuiala închipuită asupră-i. Astfel 
Cantemir rămâne la Dabija-Vodă, însă, la 
puţine zile după aceasta, aude că Grigore-Vodă 
a scăpat în Polonia şi că şi-a îngăduit doar şase 
zile de odihnă la Liov, iar de acolo a apucat 
calea către Varşovia şi de acolo înspre 
Germania. Aşadar, de vreme ce înţelegea că 
este foarte anevoie să-l găsească pe domnul 
său prin atâtea crăii şi împărăţii, se potoleşte 
până când pronia lui Dumnezeu i-ar deschide o 
cale mai lesnicioasă. Este cinstit de Dabija- 
Vodă mai întâi cu isprăvnicia Codrului, unde 
ştia că şi strămoşii lui au ţinut mereu isprăvnicia 
şi că are moşii părinteşti. 

Grigore-Vodă, după ce l-a aşteptat pe 
Cantemir vreme de două ceasuri în locul unde 



se oprise şi vede că nici Cantemir nici 
credinciosul său căpitan nu se mai ivesc, zise: 
„Şi-au călcat credinţa ticăloşii, ei pe care îi 
nădăjduiam drept cei mai credincioşi dintre toţi; 
Dumnezeu să le dea răsplată după inima lor". 
Şi aşa şi-a urmat fuga până ce a trecut Nistrul. 
La trecere îl ajunseseră muntenii care-l 
urmăreau, dar Grigore, apărându-se vitejeşte şi 
părăsind câteva chervane, însuşi a trecut Nistrul 
cu restul avuţiilor sale şi prin Polonia şi Silezia 
s-a dus la împărat în Germania. După ce a 
zăbovit acolo ca la doi ani, dobândeşte iertare 
de la sultanul turcesc prin mijlocirea prietenului 
său Panaiotis, dragomanul Porţii, şi vine înapoi 
la Constantinopole prin Italia şi Veneţia. 

Din nou i se dă înapoi domnia Ţării 
Româneşti; îl găseşte acolo pe căpitanul cel 
viclean şi îl prinde. [Pe acesta] Cantacuzinii 
(care îi erau duşmani de moarte lui Grigore din 
pricina uciderii tatălui lor, Constantin 
Cantacuzino) nu ştiu în ce chip, îl sloboziseră 
pe acel căpitan viclean de la ocnele Moldovei şi 
îl ţineau la ei în cinste. Cantemir, când aude că 
domnul său s-a întors iar în Ţara Românească 
şi că i-a fost dată înapoi domnia, cere de la 
Dabija-Vodă învoire să meargă la domnul său 
şi să se cureţe de învinuirea ridicată asupra sa. 
Dabija-Vodă, potrivit făgăduielii, nu numai că îi 
dă învoire să se ducă, dar îi şi scrie lui Grigore- 



Vodă şi dă mărturie pentru credinţa lui 
Cantemir; iar lui Cantemir însuşi îi spune că, 
dacă va voi să se întoarcă iarăşi în ţara sa, el 
nu-i va da altuia slujba pe care o ţinea şi că va 
avea mereu la dânsul cinstirea cuvenită lui. 
Cantemir, fie din dragoste de ţară, fie din pricina 
nenumăratelor necazuri pe care le îndurase în 
pribegiile sale, făgăduieşte lui vodă că, dacă va 
dobândi din partea domnului său de mai înainte 
învoirea de a se înapoia în ţară şi va căpăta 
carte de liberă trecere şi scrisori doveditoare ale 
credinţei sale, el se va întoarce în slujba lui. 
Astfel Cantemir se duce în Ţara Românească la 
Grigore-Vodă, cere şi se roagă pentru o 
judecată în faţa lumii. Căpitanul cel viclean este 
adus de faţă; învinuit fiind de către Cantemir de 
fapta vicleniei, acela mărturiseşte; este adusă 
ca mărturie scrisoarea domnului Moldovei, se 
dă hotărâre ca vicleanul căpitan să fie 
spânzurat. Cantemir îşi dovedeşte credinţa şi 
dreptatea şi dobândeşte de la Grigore-Vodă 
carte de mărturie, care se mai păstrează şi 
acum la fiii săi. De altfel, a treia zi, când 
căpitanul avea să fie dus din temniţă sub furci, îl 
găsesc mort; făcându-se cunoscut domnului 
acest lucru, Grigore să fi răspuns: „A murit el ca 
om, dar ca trădător viclean trebuie spânzurat 
chiar şi mort"; şi astfel l-au spânzurat pe mort, 
ducându-l nu la groapă, ci la spânzurătoare. Iar 
Constantin Cantemir, primind, aşa cum s-a 



spus, de la Grigore-Vodă scrisoare de mărturie 
şi învoirea de a se întoarce în ţară, s-a înapoiat 
în slujba domnului Moldovei, la-moşiile şi 
neamul său. 

După înapoierea din Ţara Românească, 
Dabija-Vodă îi încredinţează nu numai 
isprăvnicia Codrului, ci mai adaugă pe 
deasupra şi vornicia Bârladului. A trăit sub 
domnia acestui voievod, atât la curte, cât şi între 
boieri, în mare cinste, iubit şi îndrăgit de toţi. 
Orice treburi, fie obşteşti, fie numai ale domnului 
în parte, le ducea la bun sfârşit grabnic şi cu 
bună judecată şi mai cu seamă în adunările cu 
tătarii ('slim' li se spune) întreaga povară a 
treburilor cădea numai asupra lui. Căci era 
socotit de tătari, nu mai puţin decât de 
moldoveni, un judecător drept al lucrurilor şi al 
treburilor. 

în anul ... ia de soţie, din neamul de viţă al 
Găneştilor, pe o fată, Ruxandra, singura care 
mai rămăsese din tot neamul lor; de la ea şi-a 
adăugat la ale sale toate moşiile neamului ei şi 
un număr destul de mare de şerbi; ea a trăit 
doar trei ani şi dintr-însa s-a născut primul lui 
copil, Ruxandra, fiica acelei Ruxandre. în anul .. 
„ murind Dabija-Vodă, este pus Duca în locul 
lui; acesta îl întăreşte pe Cantemir în aceeaşi 
isprăvnicie a Codrului şi îi încredinţează 



strângerea dărilor acelor ţinuturi şi apărarea 
hotarelor de noii veniţi, tătarii nogai. Dar Duca 
nu a ţinut domnia mai mult de şase luni, fiind 
mazilit de Poartă. La domnie a fost trimis lliaş, 
din vechiul neam al lui Alexandru-Vodă, cel 
numit Lăpuşneanul, dar locuind acea familie 
îndelungă vreme la Constantinopole, pierduse 
chiar şi obişnuinţa graiului Moldovei, astfel încât 
părea preschimbat din moldovenesc în grecesc. 
Dar şi lliaş fiind mazilit după optsprezece luni, 
din nou Duca este trimis în Moldova. 

în anul ... o ia în căsătorie pe a treia soţie, pe 
Ana, din vechiul neam de moldoveni al 
Bantăşilor, nepoată după mamă a Anastasiei, 
soţia lui Duca-Vodă, din care în anul următor i s- 
a născut Antioh, fiul lui dintâi, în luna 
decembrie, 4. în al doilea an al domniei aceluia, 
moldovenii care locuiesc dincolo de râul Prut, 
afară de Cantemir, aţâţă o răzmeriţă împotriva 
domnului. Se strâng ca la opt mii de răsculaţi, 
se pornesc pe neaşteptate asupra laşilor şi îl 
împresoară pe domn în cetate. Duca îi 
încredinţează lui Cantemir apărarea Curţii 
domneşti; acesta îi alungă cu tărie pe răsculaţii 
care dau năvală; în sfârşit, Duca-Vodă, prin 
mijlocirea lui Cantemir, îi întreabă pe răsculaţi 
ce vor. Aceia răspund că nu vor nimic altceva 
afară de ieşirea lui din domnie. Domnul se 
învoieşte uşor la aceasta şi vesteşte că a 



lepădat domnia şi cere slobodă trecere către 
Constantinopole. Răsculaţii se învoiesc. Duca, 
ieşind din laşi, ajunge la Galaţi (aceasta este o 
cetate aşezată pe malul Dunării), de acolo îl 
înştiinţează pe sultan despre răsculaţii 
moldoveni. Sultanul îi porunceşte să se întoarcă 
din drum şi, împreună cu tătarii orânduiţi, să-i 
risipească pe răsculaţi şi să-i măcelărească pe 
toţi până la unul. Duca s-a folosit împotriva 
duşmanilor săi nu numai de sfaturile, ci şi de 
braţul lui Cantemir, căci răsculaţii, primind ştire 
despre întoarcerea lui Duca şi de venirea 
tătarilor, se strâng încă şi mai mulţi în câmpia 
Orheiului. Jură că ei ori vor muri, ori nu-l vor 
primi pe Duca la domnie. Cantemir este trimis 
de Duca, cu o oarecare parte din tătari, îi alungă 
pe răsculaţii strânşi laolaltă, îi risipeşte şi îi 
sileşte să primească supunerea faţă de domn. 
Reîntors, Duca îi aduce lui Cantemir mari 
mulţumiri şi îl cinsteşte cu dregătoria de mare- 
clucer (annonae praefectus). 

în anul următor Mehmed-Sultan îşi duce 
ostile împotriva leşilor şi spre a cuceri 
Cameniţa. Duca îl orânduieşte pe Cantemir 
'călăuz' (ductor exercitus) pe lângă împărat 
(căci era foarte bun cunoscător al limbii 
turceşti), de la Dunăre şi până la Cameniţa în 
această slujbă atât de anevoioasă şi de aspră 
el s-a purtat desăvârşit; pe toate le avea grabnic 



şi de-a gata după pofta sultanului, în tabăra 
turcească îi fusese orânduit sălaş lângă 
Cozazogli Ram, capugilar-chehaia sultanului. 
Toate cele privitoare la locurile de prin olaturi, la 
ape şi la obiceiurile şi ostile leşilor învecinaţi, el 
le înfăţişa după dorinţa sultanului, ca unul care 
trăise vreme de atâţia ani în Polonia. Aceasta a 
fost cea dintâi pricină din care Cantemir şi-a 
făcut un nume până şi la Curtea sultanului. 
Duca fiind mazilit sub Cameniţa, în locul lui este 
pus Petriceicu, dar Cantemir este orânduit şi de 
Petriceicu în aceeaşi slujbă pe lângă sultan. 
După luarea Cameniţei, cum sultanul voia să-şi 
ducă ostile înlăuntrul Poloniei, dar voia să 
trimită înapoi peste Dunăre haremul, adică 
ţiitoarele lui şi noile prea alese roabe leşeşti pe 
care hanul şi alte paşale (care pustiiseră 
Podolia până la Liov) i le trimiseseră în dar - îl 
orânduieşte atunci al doilea după Câzlar-Aga 
pe Haznadar-Başa al său, lusuf-Aga, şi îi 
porunceşte să îl ia cu sine pe Cantemir 
împreună cu câteva sute de moldoveni pentru a 
însoţi şi a păzi haremul. Domnul Moldovei 
rânduieşte la porunca sultanului cinci sute de 
oşteni moldoveni; Haznadar-Başa nu luase cu 
sine mai mult de o sută de turci (netrecându-le 
nimic prin gând de ostile leşilor), ba şi aceştia 
slugi de curte şi slujitori de ai săi. Astfel 
Mehmed-Sultan, pornindu-şi tabăra de la 
Cameniţa spre Liov, Haznadar-Paşa cu 



haremul şi cu Cantemiro iau înapoi spre a trece 
Nistrul. 

O dată trecut Nistrul, şapte mii de Ieşi 
fuseseră trimişi dincoace de Nistru de către 
hatmanul Sobieski ca, de vor putea, să poată 
(sic) prinde limbă de la taberele din urmă ale 
turcilor. Aceştia cad pe neaşteptate asupra 
haremului sultanului chiar pe malul râului. 
Eunucul, pierzând orice nădejde, nu ştie, 
încremenit, ce ar fi de făcut, îl strigă pe 
Cantemir. „lată", zice, „duşmanii sunt mulţi, noi 
foarte puţini; ce-i de făcut?". Cantemir îl 
sfătuieşte „să trimită cât mai de grabă un om ca 
să dea de ştire sultanului şi să-i ceară ajutor; iar 
că el, cu oştenii săi, va aşeza chervanele roată 
şi se va lupta până la ultima suflare şi nu îi va 
lăsa în mâinile duşmanilor mai înainte de a 
pieri". Ceea ce a şi făcut; căci, strângând 
chervanele roată şi slobozind caii, ei aruncau 
îndărăt, pedeştri, iureşul leşilor. A luptat vreme 
de opt ceasuri, până când leşii au văzut ajutorul 
venind de pe cealaltă parte, cu toate că acesta 
nu putea fi văzut şi de ei înşişi. Leşii, văzându-i 
pe turcii care veneau şi se împrăştiau pe toată 
câmpia, o rup la fugă fără de vreo ispravă. 
Astfel, prin bărbăţia lui Cantemir, au fost 
izbăvite femeile sultanului. Celor veniţi în ajutor, 
eunucul le povesteşte despre bărbăţia, 
destoinicia şi inima neclintită a lui Cantemir şi 



mărturiseşte că de la dânsul le vine scăparea, 
lui şi femeilor sultanului; apoi, însoţindu-l şi 
ceilalţi turci, a dus haremul până la Galaţi. La 
Galaţi eunucul dă scrisoare către marele vizir 
despre slujba credincioasă a lui Cantemir; 
întors cu ea la vizir, vizirul îi spune: „Dacă aş fi 
avut ştire despre bărbăţia şi credinţa ta mai 
înainte de a fi aşezat domn nou, tu ai fi avut a fi 
uns domn; dar cum prea de curând a fost aşezat 
domnul, este cu neputinţă ca sultanul să-şi 
schimbe hotărârea. Dar te va aştepta aceeaşi 
norocire de vei săvârşi mereu astfel de slujbe şi 
vei sluji cu credinţă Porţii Otomane". De aici s-a 
tras că, rând pe rând, Cantemir a fost ţinut în 
bănuială la toţi domnii cu toate că el nu a râvnit 
niciodată domnia şi a slujit tuturor domnilor 
întotdeauna cu credinţă şi fără pată. 

în anul următor, din nădăjduită pace se aţâţă 
un şi mai mare pârjol al războiului împotriva 
leşilor, căci Mohamed-Sultan, auzind că statul 
leşesc a nesocotit înţelegerile pe care regele le 
încheiase cu turcii şi că a tăgăduit să dea 
tributul făgăduit, se porneşte cu mari puteri 
împotriva, leşilor; dar, sub Hotin, turcii sunt 
înfrânţi ruşinos de către Ieşi şi puşi pe fugă în 
acea bătălie şi Petriceicu, domnul Moldovei, 
unindu-şi armele cu cele leşeşti, le-a pricinuit 
turcilor foarte mare prăpăd; dar, după aceea, \ 
Petriceicu, [domnul Moldovei], cum nu putea să- 



şi împlânte temeinic piciorul la domnia Moldovei 
sub ocrotirea leşilor, a fost silit să se tragă în 
Polonia. Poarta Otomană, o dată ce a văzut că 
domnul Moldovei a trecut la I duşmani chiar în 
focul luptei şi că începutul prăpădului s-a pornit 
de la moldovenii şi muntenii trecuţi de cealaltă 
parte, socoteşte că-i mai chibzuit ca pe viitor să 
nu mai pună nicicând domn un moldovean, ci 
un grec, care să-şi aibă casa şi familia la 
Constantinopole, şi pe deasupra nerăzboinic 
din fire şi necunoscător în ale celor ostăşeşti. 
Aşa că îl trimit în Moldova pe Dimitrie (căruia pe 
nume mic îi spun îndeobşte Dumitraşcu) 
Cantacuzino. Acesta, după ce a ajuns la Galaţi 
pe timp de iarnă, găseşte Moldova {împânzită) 
de cazaci prădalnici, care trecuseră de la turci 
la muscali vede toate acele ţinuturi pline de 
tulburare şi de tâlhării; domnul, nefiind învăţat 
cu atare lucruri, se teme să meargă mai departe. 
Boierii nu-l pot suferi pe acest nou-venit, dar, ca 
să nu pară că pun ceva la cale împotriva 
poruncii sultanului - ca şi cum de teama 
cazacilor şi a tătarilor aflaţi în pradă s-ar fi tras 
către olaturile muntoase - amână să vină să i 
se închine noului domn. 

Dimitrie, neştiind cum stau lucrurile şi rămas 
fără orice sfat, stă ţintuit la Galaţi. Era însă în 
preajma lui un oarecare grec, cunoscător al 
treburilor din Moldova, care îi spune domnului 



că „dacă nu-i va atrage mai întâi la sine pe 
Cantemir şi pe Gavriliţă" (acesta era pe acea 
vreme hatman al Moldovei) „prin scrisori 
ademenitoare şi pline de cinstire şi prin 
făgăduieli, nici un boier nu se va apropia de el; 
căci toţi ceilalţi obişnuiesc a se lua după 
mişcările şi faptele acestor doi". După sfatul 
acestuia, Dimitrie trimite la Gavriliţă şi la 
Cantemir scrisori ce le făgăduiau munţi de aur: 
juruindu-le anume lui Gavriliţă întărirea 
hătmăniei, iar lui Cantemir serdăria (iară 
serdăria înseamnă cârmuirea întregului olat al 
Moldovei care este dincolo de râul Prut şi lui îi 
dau ascultare corpurile de călăreţi din acele 
părţi, rânduite la hotare până la Hotin, Benderşi 
Bugeac). Cei doi, ademeniţi prin aceste scrisori, 
vin la domn la Galaţi, unde (acesta) îşi petrecea 
acuma a patra lună. 

Domnul îşi ţine făgăduielile: îl face adică pe 
Gavriliţă hatman, dar îl ţine pe lângă sine, cum 
că ar vrea să se folosească de îndreptarea şi 
sfatul lui pentru a-i aduce înapoi şi pe ceilalţi 
boieri. Pe Cantemir îl face serdar şi îi 
încredinţează oastea moldoveană care îl 
însoţeşte, adăugând şi câţiva turci şi tătari, ca 
să-i alunge pe cazacii jefuitori şi făptuitori de 
tâlhării pretutindeni în cuprinsul domniei şi pe 
ceilalţi prădători de adunătură de felurite 
neamuri. Către această vreme i se născuse lui 



Cantemir cel de al doilea fiu, Dimitrie, în luna 
octombrie, 26. Pe acest fiu nou-născut Dimitrie- 
Vodă, ca să-şi lege şi mai taie sufletul lui 
Constantin Cantemir, îl primeşte din sfânta 
cristelniţă şi îl cheamă Dimitrie, după numele 
său, şi îl dăruieşte cu o foarte întinsă moşie din 
satele domniei, numită Valea Hei. Acestea fiind 
astfel rânduite la Galaţi, Cantemir, luându-şi 
ostile, măcar că nu prea numeroase, se 
năpusteşte de pretutindeni asupra tâlharilor, pe 
unii îi prinde, pe alţii îi alungă şi în răstimp de o 
lună le pune iară pe toate la adăpost şi în bună 
pace. Dimitrie-Vodă, apucând scaunul laşilor, 
boierii toţi se adună de la sine ca să i se 
închine. Cu toate acestea domnul, cum avea 
ştire că numele şi bărbăţia lui Cantemir sunt 
vestite şi renumite nu numai printre ai săi, ci 
până şi la Curtea turcească, uitându-şi 
jurământul şi de curând împlinitele-i slujbe pline 
de credinţă, prinde ură din pizmă şi are grijă ca, 
prin mii de tertipuri, să-i facă de petrecanie lui 
Cantemir; dar, fără vreo dreaptă pricină, nici nu 
cutează, nici nu poate să ridice mâna asupra-i, 
de vreme ce ştia că, dacă vroia să încerce 
asupra-i vreo silnicie, toţi moldovenii îl 
părăseau şi i se alăturau lui Cantemir. Chiar 
dacă avea Cantemir ştire, prin prietenii săi, de 
această ură iscată împotriva lui, se preface 
totuşi că nu bănuieşte nicidecum aşa ceva din 
partea domnului şi dă ascultare fără preget 



tuturor poruncilor. Tot după cum întotdeauna şi 
la oricare bărbaţi aleşi virtutea le-a fost urâtă 
celor stricaţi, tot astfel şi la acest Cantemir al 
nostru ea a fost mereu prigonită de către unii; cu 
ocări şi cu alte nedrepte clevetiri - şi mai cu 
seamă puneau, precum socoteau ei, ca 
nezdruncinată temelie a minciunilor lor că, la 
mai-marii turci şi la han, Cantemir se afla la mai 
bun preţ decât alţii, ba chiar şi decât vodă 
însuşi, şi că odinioară, sub Cameniţa, Cara 
Mustafa îi făgăduise domnia şi era de crezut că 
el nu numai că aşteaptă împlinirea acelei 
făgăduieli, ci chiar şi năzuieşte la ea. De unde 
domnii au a se păzi ca nu cumva să se încreadă 
prin mult în el la treburi mai ales care privesc 
Poarta, altminteri se va întâmpla cândva ca el 
să poată scoate din scaun pe oricare domn ar 
voi. încredinţat prin acestea şi prin felurite (alte) 
lătrături de acest fel, Dimitrie întindea neobosit 
laţuri asupra vieţii lui Cantemir. Dar, prin 
ocrotirea lui Dumnezeu, nu i s-a ivit nicicând 
vreun prilej ori n-a putut găsi împotriva lui vreo 
dreaptă pricină» cu toate că îi încredinţa 
necontenit treburi şi porunci altora cu neputinţă 
de înfăptuit). Totuşi Dimitrie nu a rămas multă 
vreme neclintit în domnie, căci, mazilit fiind 
după şaisprezece luni, a fost trimis în Moldova 
un alt grec, Antonie Ruset, poreclit Dracul. Sub 
acesta Cantemir şi-a tras haina peste cap şi, 
fără de dregătorie, a rămas ca la doi ani la casa 



sa. 



La anul ..„ după al cincilea an de căsătorie, i 
s-a născut fiica Safta sau, după numele (sfintei) 
ei patroane, Elisabeta, de pe urma cărei naşteri 
a murit şi Ana, soţia lui Cantemir, femeie 
vrednică a fi socotită înainte de toate printre 
femeile acelui veac, deprinsă cu cea mai bună 
învăţătură, foarte pricepută şi prevăzătoare în 
treburile gospodăriei (şi sunt de adăugat cele ce 
se cuvin să fie lăudate la o femeie înzestrată cu 
virtute); iar nu mult după aceea a plecat dintre 
cei vii şi sora lui Cantemir, călugăriţa Macrina. 

Fiind mazilit Antonie Ruset, sultanul îl trimite 
din Ţara Românească în Moldova pe Duca 
pentru a treia oară (fiind aşezat în Muntenia 
Şerban Cantacuzino). Când Duca ajunge în 
Moldova, îl recheamă din nou la dregătoria de 
serdar pe Cantemir, care se lăsase în voia 
liniştii şi tihnei, departe de Curtea domnilor, dar 
nu ca să cinstească un om vrednic de cinstire, 
ci ca să găsească la el vreo pricină din care să-i 
poată face de petrecanie, căci, pe când era el 
încă mazil ducându-şi viaţa la Constantinopole, 
aflase pe de-a-ntregul cât de vestit era numele 
lui Cantemir la Curtea sultanului, de unde lesne 
se putea ghici că, în cele din urmă, va ajunge şi 
la domnie. Păzindu-se totuşi cu iscusinţă în 
treburile şi în slujba sa, Cantemir nicicând nu a 



dat temei să se petreacă ceva potrivnic lui. S-a 
întâmplat însă ca, în al treilea an al domniei lui 
Duca, o seamă de boieri să uneltească 
împotriva lui, dintre care mai de frunte erau trei: 
Marele-vistier Ghica, jitnicerul Bogdan şi 
sulgerul Lupul. Aceştia deşi începuseră 
uneltirea nu fără tainica înţelegere şi a altor 
boieri (căci simţeau că silnicia Ducăi era de 
neîndurat) totuşi purtându-şi treaba cu mai 
puţină prevedere, le sunt descoperite urzelile. 
Sunt prinşi, sunt dovediţi vinovaţi şi sunt 
descăpăţânaţi potrivit hotărârii. Fiul lui Bogdan, 
Lupul era logodit cu fiica lui Cantemir, 
Ruxandra, şi acum pe cale să facă nunta, 
(atunci când) au fost date la iveală răzvrătirea şi 
uneltirea lui Bogdan. 

După tăierea capului lui Bogdan, câţiva 
pizmaşi ai lui Cantemir, socotind că au aflat 
preabun temei, îi spun domnului că Bogdan îşi 
logodise fiul cu făta lui Cantemir şi că, de vreme 
ce era între ei şi vecinătatea moşiilor şi o 
legătură prin căsătorie şi se mai şi ştiau legaţi 
între ei de atâta vreme, era cu neputinţă să nu-l 
fi făcut şi pe Cantemir părtaş la sfatul lor, mai 
ales pe un. om pe care întregul ţinut de dincolo 
de Prut al Moldovei îl recunoaşte drept 
căpetenie, l-au plăcut minciunile unui domn 
gata de moartea şi uciderea omului celui drept. 
Dar cum acesta nu se putea face pe faţă şi nici 



vinovaţii nu spuseseră nimic împotriva lui 
Cantemir, nici prin viu grai, nici în .scris, a 
purces în alt chip: mai întâi îl aruncă, în temniţă 
pe Lupul cel tânăr, fiul lui Bogdan (care avea 
atunci şaptesprezece ani). Plăsmuieşte cum că 
la tatăl lui şi la el au rămas bani din vistieria 
obştească, îi cere 10 000 de taleri, iar pe 
ascuns umblă să afle prin îngrozirea cu 
caznele, dacă n-a auzit cumva el însuşi de la 
tatăl său că şi Cantemir â fost într-un gând cu 
acela. Tânărul spune că el nici uneltirea tatălui 
său n-a simţit-o, necum pe a lui Cantemir; iar 
tatăl său, de va fi încercat acea nelegiuire, a fost 
pedepsit după dreptate, el însă a fost străin de 
planurile tatălui său şi neştiutor de ele. 

Astfel, neizbândind Duca nimic, îi 
făgăduieşte tânărului că îl va dezlega de toţi 
banii şi că îl va cinsti cu vreo slujbă la Curte, 
dacă îi va da în scris şi va spune în faţa 
Divanului că socrul său Cantemir a fost părtaş 
la uneltire. Nobil şi mare la suflet, tânărul spune 
că vrea mai bine să moară decât să învinuiască 
pe nedrept un om drept. O dată pierdută 
nădejdea de-a izbuti, Duca, prin felurite 
întemniţări şi înspăimântări cu caznele, cere de 
la tânăr, cu silnicie şi pe nedrept, toţi banii. 
Tânărul Lupul făgăduieşte că îi va da, numai să 
fie slobozit din lanţuri cu bune chezăşii, ca să 
poată adică să-şi vândă moşiile, cu al căror preţ 



să împlinească pofta domnului. I se dă 
îngăduinţa să iasă din temniţă cu bune chezăşii, 
dar domnul dă tainică poruncă, nu cumva 
vreunul dintre boieri să se pună chezaş sau 
zălog pentru el. Tânărul se roagă de toţi boierii 
rudă cu sine şi de alţii pe care îi socotea prieteni 
ai tatălui său; toţi spun că nu pot să facă 
aceasta şi-şi cer iertare, ca nu cumva, ajungând 
chezaşi pentru el, să cadă în bănuială la domn. 
Cantemir, când îşi vede ginerele atât de silnic 
hărţuit şi năpăstuit fără nici o milă de către 
slujitori (căci banii aceia fuseseră rânduiţi 
pentru slujitori), îi spune marelui-buluc-başă să-l 
slobozească pe ginerele său, iar el în răstimp 
de zece zile va plăti acei bani şi, dând înscris, îl 
slobozeşte pe ginere-său din temniţă. 

Auzind aceasta, Duca se aprinde şi mai tare 
de mânie şi, chemându-l pe Cantemir, îi zice: 
„De ce te-ai pus chezaş pentru fiul omului care 
mai acum trei zile uneltise asupra capului meu 
şi şi-a luat pedeapsa cuvenită prin dreaptă 
judecată? Dragostea asta peste măsură a ta 
faţă de el este mai mult decât s-ar cuveni unui 
logodnic; căci puteai tu să-ţi găseşti un alt mire, 
ai cărui părinţi să nu fie împroşcaţi cu o atare 
pată. Cine oare ar dispreţui să-şi logodească 
feciorul cu fata ta?" îi răspunde Cantemir: „Că 
Bogdan a fost descăpăţânat pe drept şi prin 
obştească judecată, o ştim cu toţii. Dar că fiul 



lui, pe care după rânduielile bisericii mii luasem 
ca logodnic fiicei mele, a fost părtaş la aceeaşi 
vină cu părintele său nu am auzit şi nu am 
socotit ea este drept, Măria Ta Doamne, în orice 
chip va fi murit tatăl său. să nesocotesc logodna 
cu un tânăr nevinovat, fapt prin care ar fi 
încălcate rânduielile bisericeşti şi cinstea 
cuvântului dat. Cât despre plata banilor, socot 
că nu am adus folos mai mult ginerelui meu 
decât oştenilor tăi: acestuia măcar i-am adus 
scăparea din lanţuri, acelora însă le-am înlăturat 
lipsurile şi le-am împlinit aşteptarea de şase luni 
de zile. „Altcum", zice, „dacă Măria Ta va 
porunci-o, n-am să le mai număr oştenilor banii 
şi am să amân nunta câtă vreme va fi pe placul 
Măriei Tale". 

Dreptul judecător răspunde: „De vreme ce te- 
ai legat prin înscris să le plăteşti oştenilor banii 
pentru datoria tânărului, nesmintit |trebuie să 
plăteşti acea sumă la sorocul hotărât, dar nici 
nu voiesc, nici nu încuviinţez ca fiul unui tată 
care a uneltit împotriva capului meu să fie soţul 
fiicei tale; altminteri de vei face, va fi drept 
dovadă că tu eşti mai degrabă de partea 
duşmanilor mei morţi decât de a mea viu şi 
domn". Cantemir, simţind leul după gheară, 
înţelege prea bine gândul cel răuvoitor al 
domnului faţă de dânsul, totuşi îi porunceşte pe 
tăcute ginerelui său să vândă neguţătorilor toată 



averea sa mişcătoare şi nemişcătoare (afară de 
clădiri, de moşii şi de şerbi) şi din preţul ei să 
plătească domnului banii, zicând că „el însă 
nădăjduieşte în Dumnezeu că va afla prilej de 
a-i înapoia mai multe decât a vândut el însuşi". 
Aşa a făcut tânărul: îşi vindea toate bunurile cu 
inimă largă, Cantemir însă, prin mână străină, 
cumpăra toate acestea pentru ginerele său; pe 
care, după aceea, i le-a dat înapoi cu şi mai 
mare folos. Iar Duca-Vodă, de vreme ce vedea 
că toate străduinţele sale sunt zadarnice şi nu 
putea găsi sub ce învinuire să-l înşface pe 
Cantemir, născoceşte un alt vicleşug: săr-l 
trimită pe el capuchehaie (împuternicit) la 
Constantinopole la Curtea sultanului si, dacă s- 
ar ivi oarecari porunci ale sultanului privind fie 
trimiterea vreunei sume de bani, fie îndeplinirea 
vreunei alte trebi importante la Poartă, să se 
ţină sub tăcere acea treabă sau poruncă, iar la 
Poartă va spune că acea sumă de bani sau 
acea treabă el i-a şi poruncit capuchehaiei 
Cantemir să o împlinească, ba i-a şi arătat şi 
orânduit chipul în care trebuia să fie îndeplinită, 
ceea ce dacă acela nu a făcut-o este vina lui, şi 
nu a celorlalţi supuşi din Moldova. 

Astfel acela va fi aruncat (pradă) mâniei 
sultanului. Ceea ce a şi înfăptuit: căci, 
trimiţându-l pe Cantemir la Poartă, îi scrie 
vizirului în diferite scrisori cum că peste trei luni 



va să vină Bairam-pescheşul (darurile pentru 
Paşti le turceşti , al căror întreg se alcătuieşte 
din 120 de pungi), că l-a trimis prin Cantemirîn 
număr deplin şi că încă de cu trei luni înainte de 
Bairam se află strânsă la Galaţi întreaga sumă 
de bani, pe care, luând-o cu sine de acolo, 
acela să o ducă la Poartă şi, după catastif, să o 
împartă tuturora aşa cum se cuvine. Cantemir 
purcede din laşi, la Galaţi nu găseşte strânsă 
nici măcar a treia parte din bani, ba încă este 
încunoştiinţat de nişte prieteni că acest lucru 
fusese nesocotit din porunca domnului. De la 
Galaţi îi scrie domnului două, ba şi trei scrisori 
despre lipsa banilor, nu dobândeşte nici un 
răspuns afară de acela ca, fără nici o zăbavă la 
mijloc, să ajungă cât mai repede la 
Constantinopole, ca nu cumva treburile 
grabnice de la Culte să fie lipsite de 
îndrumătorul şi înfăptuitorul lor; iar toate 
celelalte îl vor urma. Cantemir, strâmtorat din 
toate părţile, dar mânat totuşi de nevoie, este 
silit să treacă Dunărea şi ajunge la Poartă în 
ziua dinainte hotărâtă de către domn. 

Ziua Bairamului stătea să vină şi nu se 
auzea nici de numele banilor ce aveau a sosi; 
îşi dă el seama dinainte încotro bătea treaba 
(căci plata acestor bani nu suferă nici o 
amânare la Poartă). Chehaia vizirului ştia din 
scrisorile domnului că întreaga sumă de bani să 



află pregătită la Cantemir şi el o va plăti fără 
îndoială:la vremea obişnuită; de unde atârna 
asupra lui Cantemir o nu mică primejdie. La 
Galaţi nu luase cu sine mai mult de 20 000 de 
taleri; astfel că, pierzând nădejdea că vor mai 
sosi bani de la domn, se întoarce către ai săi 
prieteni turci, din care nu puţini avea, şi care 
făceau negoţ în Moldova, de la care ia, pe 
înscris de mâna lui, toată suma de bani şi, în 
ziua dinainte hotărâtă, împarte tuturora în 
întregime Bairam-peşcheşul şi nu se mai 
plânge înaintea domnului de acest lucru, ci 
numai că nu a găsit banii la Galaţi, potrivit cu 
porunca pe care o primise de la laşi către 
dăbilari, şi că nici mai apoi, până în ziua 
Bairamului, nu au sosit în urma lui - de unde el 
socoteşte că Măria sa, împărţit între alte treburi 
obşteşti mai însemnate, a trecut cu vederea 
acesta sau că aceia cărora li se dăduse 
porunca s-au lăsat pe tânjală; drept care el 
roagă pe Măria sa să binevoiască a-i trimite cât 
mai degrabă restul de bani, pe care i-a luat cu 
împrumut de la prieteni pe înscris de mâna lui şi 
(ca nu cumva, din pricina lipsei banilor, vizirul 
să se mânie asupra domnului) i-a împărţit în 
întregime la locurile lor, ca, la ziua sorocită 
pentru plata banilor, să nu se arate în faţa 
negustorilor drept mincinos şi nestatornic, în 
scrisori domnul făgăduieşte chiar că va trimite 
banii, însă în fapt nu se sinchiseşte nicidecum, 



ba nici măcar nu-şi mai aminteşte şi nu-i mai 
pasă de Cantemircă a rămas datornic. 

Şi acum un an întreg îşi împlinea crugul şi tot 
nu se trimitea nici un ban; negustorii cerându-şi 
cu îngrijorare banii de la Cantemir, Cantemir le 
dă înscrisuri de plată către vechilul casei lui; 
aceştia, venind în Moldova, primesc de la 
vechilul casei, fiecare după înscrisurile lor, boi, 
pi, miere, unt şi altele care le aduc folos 
negustorilor şi dau înscrisurile înapoi. Domnul, 
după ce a aflat despre Cantemir că a plătit de la 
sine împrumutătorilor întreaga sumă de bani, 
numeşte o nouă capuchehaie la 
Constantinopole şi lui Cantemir îi porunceşte să 
vină la el, anume sub cuvânt că, deoarece avea 
poruncă de la sultan să se gătească de război 
împotriva nemţilor, vrea să-l folosească la 
strângerea de oşteni şi la alte treburi privitoare 
la oştire; iar despre banii datoraţi nu se face nici 
o pomeneală. Cantemir se supune poruncii 
domnului, încredinţează treburile Porţii 
capuchehaiei care vine, el însuşi se întoarce în 
Moldova, este cu cinstire primit la vedere de 
către domn, primeşte încă o dată mulţumiri 
pentru slujba credincioasă şi strălucită şi i se 
făgăduieşte plata banilor din ţară. Dar toate 
acestea erau plăsmuite şi învăluite în ură 
ascunsă; căci nici n-a poruncit mai apoi să-i fie 
plătiţi banii, nici de celelalte făgăduieli nu s-a 



ţinut. Totuşi Cantemir a răbdat nebiruit toate 
acestea. 

Nu mult după aceea la anul pe la 
începutul verii, domnul purcede la război asupra 
Vienei. Pe Cantemir îl scoate din slujba de 
serdar şi îi porunceşte să urmeze tabăra. Cum 
însă tătarii treceau prin Moldova şi Ţara 
Românească spre a se uni lângă Belgrad cu 
tabăra turcească, ei pustiiau Moldova ca pe o 
ţară duşmană (lăsând în pace doar oamenii), 
pârjoleau cu foc conacele şi casele multor 
boieri, prădau turmele de oi şi de vite - între 
care fuseseră jefuite şi hergheliile de cai ale lui 
Cantemir, mai mult de 800 de capete. Duca 
pătrunsese acum în Transilvania, când aude 
despre pustiirea ţării de către tătari. Dar, fiecare 
numai având nădejde pentru cele pierdute ale 
sale (căci ştiau că este cu neputinţă să poată 
găsi sau căpăta înapoi cele prădate de tătari), 
nu le mai purtau deloc de grijă; Cantemir însă, 
cum ştia că se bucura de mare trecere în faţa 
hanului şi a tuturor mârzacilor, cată de la vodă 
învoire să se ducă la han şi să-si ceară înapoi 
lucrurile prădate de tătari, în fapt însă el avea în 
gând ca, după ce îşi va fi încheiat treaba cu 
hanul, să se întoarcă în ţară şi să nu-l mai 
aştepte în Moldova pe domn la înapoierea lui. 
Domnul nu a putut să-i tăgăduiască cererea şi, 
primind învoire de întoarcere, îl întâlneşte pe 



han lângă Temurcapi. Pe dată îi dă straşnic 
'iarlâc' (astfel numesc tătarii poruncile lor) către 
toţi mârzacii şi orânduieşte câţiva slujbaşi ca să 
cerceteze prin toată tabăra tătarilor: pe oriunde 
vor fi fost răpite de către tătari vitele sau orice 
altceva de-al lui Cantemir, să le ia în primire şi 
pe acei tătari să-i trimită în lanţuri la han. Astfel 
Cantemir şi-a redobândit de la tătari toate vitele 
şi oile sale (afară de 40 de catâri), ba chiar, sub 
numele său, şi pe ale multor boieri, iar cât 
despre arderea casei şi a conacelor a dobândit 
porunci ca toţi mârzacii, punând laolaltă o sumă 
de bani, să plătească preţul curţilor pârjolite. 

întors fiind apoi la moşiile sale, vodă când a 
văzut pe Cantemir că nu a urmat tabăra, ci a 
auzit că s-a întors la ale sale dă poruncă 
locţiitorilor săi, la laşi, ca pe Cantemir, prins, să- 
I ţină în lanţuri până la înapoierea sa. Dar 
Cantemir, primind prin mijlocirea unor prieteni 
vestea unei astfel de porunci, îi strânge pe toţi ai 
săi de casă din satul Ceucani (aşezat lângă râul 
Tutova) şi, în înţelegere cu mulţi alţi boieri (între 
care cel mai de seamă era Gavriliţă, marele 
vornic), nesocotesc ascultarea şi timp de şapte 
zile serbează cu strălucire nunta fiicei lui cu fiul 
răposatului Bogdan. Sfârşindu-se nunta, 
locţiitorii (cărora, cu un cuvânt turcesc li se mai 
spune obişnuit 'caimacami') trimit 200 de oşteni 
călări şi pedestraşi să-l prindă pe Cantemir în 



satul lui, dar (Cantemir), primind cu trei zile mai 
înainte ştire despre sosirea lor, îşi pregăteşte 
oamenii de casă şi slugile pentru a se apăra. 
Cu oştenii fusese trimis vătaful stolniciei lor, 
loan Hrisoverghi, grec de neamul lui. Acesta, 
după ce s-a apropiat de satul Cantemir, neştiind 
despre Cantemir că avea ştire de sosirea lui, îşi 
lasă oştenii la pândă în pădure; el însuşi, ca şi 
cum ar fi fost) orânduit pentru altă treabă se 
preface că avea a trece în goana cailor spre 
Focşani şi vine în satul lui Cantemir cu numai 
15 oameni. Cantemir porunceşte ca, prins pe 
dată, acesta să fie pus în lanţuri; ceilalţi, auzind 
de prinderea vătafului lor, se împrăştie care 
încotro şi o iau la sănătoasa. Cantemir dându-le 
de veste celorlalţi înţeleşi cu el, se adună cu 
toţii la târgul Bârladului şi de acolo, luând cu 
sine bunurile lor (care puteau fi luate), oile şi 
vitele, şi ascunzând alte lucruri de prin casă, îşi 
iau calea către Ţara Românească. Plecând din 
Bârlad, îl slobozesc din lanţuri pe Hrisoverghi, 
care, ca să nu pară că şi-a văzut de poruncă 
fără tragere de inimă, îi urmăreşte cu câţiva 
oşteni până la râul Şiret, dar nu cutează să 
încerce nimic. Astfel Cantemir cu mulţi alţi boieri 
au scăpat cu fuga în Tara Românească de 
silnicia lui Duca. 

între domnul Ţării Româneşti, Şerban. şi cel 
al Moldovei, Duca, se iscase către această 



vreme, din anume pricini mai de taină (al căror 
loc nu este aici), un de nestins pojar de 
vrăjmăşie şi amândoi cheltuiseră o mulţime de 
bani la Curtea lui Cară Mustafa-Paşa; totuşi 
amândoi, la fel de puternici şi deopotrivă în 
peşcheşuri, nu-şi putuseră dăuna cu nimic unul 
altuia, ci doar pungii lor. Iar Şerban, după ce a 
auzit despre Cantemir că împreună cu mulţi alţi 
boieri, alegând ocrotirea lui, au fugit cu toţii de 
la Duca în Ţara Românească, bucurându-se 
foarte, le porunceşte locţiitorilor săi, prin trimişi 
anume, ca boierii moldoveni să fie primiţi cu 
cinste şi să le fie împărţite locuri şi sate după 
rangurile lor, cât să fie mulţumiţi. Iar după 
înfrângerea de la Viena, domnii primesc de la 
Mustafa-Paşa învoirea de a se întoarce la 
domniile lor. Ci Şerban al Ţării Româneşti se 
întoarce din hotarele Ungariei de-a dreptul în 
Ţara Românească pe drumul cel mai scurt şi 
mai sigur, Duca însă, socotind că, din pricina 
duşmăniei născute între ei, trecerea prin Ţara 
Românească nu-i este nici sigură, nici fără de 
primejdie, abia de ajunge către sfârşitul lui 
decembrie la hotarele Moldovei, în postate 
lungi, de la Belgrad prin Ungaria şi 
Transilvania. 

Dar, cum regele Poloniei trimisese prin 
Moldova în Bugeac, sub hatmanul Konicki, 
celelalte oşti de cazaci şi de Ieşi, precum şi de 



moldoveni (pe care le putuse aduna Petriceicu- 
Vodă), Petriceicu ocupase acum laşii, iar 
cazacii le pricinuiseră mari stricăciuni tătarilor 
din Bugeac, împiedicat de hărţuielile acestora, 
Duca nu a cutezat să intre în laşi (căci nu se 
întorseseră încă ostile din Bugeac), ci a fost silit 
să aştepte sfârşitul acelei războiri aproape de 
târgul Focşanilor în satul numit Domneşti. 
Petriceicu Vodă, după ce ajunsese la laşi, îi 
scrie lui Cantemir scrisoare, să vină cât mai 
degrabă la el, că a hotărât să-l orânduiască 
hatman al oştirii". Dar Cantemir, cum vedea că 
trebile lui Petriceicu se clatină şi nici nu-i ştia 
statornică domnia sub oblăduirea leşilor, i-a 
scris răspuns că nu putea să-şi părăsească 
tovarăşii şi să facă aceasta mai înainte de a se 
întâlni cu Şerban-Vodă. Pe deasupra, că el ştia 
cum că Duca-Vodă pătrunsese în hotarele 
Moldovei şi că în preajma lui încă mai 
rămăseseră câţiva boieri, de aceea nu-i părea 
lucru sigur să se întoarcă în Moldova câtă 
vreme Duca trăia sau ţinea domnia. 

Totuşi i-a dat ginerelui său Lupul învoire să 
se ducă la Petriceicu; acesta, până la plecarea 
lui Petriceicu din Moldova, a fost în preajmă-i 
împreună cu alţi moldoveni, întorcându-se 
Şerban-Vodă la scaunul său în Bucureşti, îi 
cheamă la sine pe toţi fugarii moldoveni, le 
făgăduieşte fără greutate ocrotire şi ajutor la 



Poartă pentru înlăturarea lui Duca, datorită 
învechitei uri dintre ei, numai cu această 
învoială, ca toţi într-un gând să-si ceară domn 
de la Poartă prin scrisoare de plecată închinare. 
Neştiutor fiind Cantemir mai dinainte de această 
învoială, când vin cu toţii la Serban, acesta îi 
spune lui Cantemir 'frate', iar celorlalţi pe nume. 
Se miră Cantemir de cinstirea cea nepotrivită, 
într-atât, încât li se părea şi lui, şi celorlalţi 
neştiutori de gândul lui Şerban un lucru a 
derâdere şi parcă în batjocură. Dar Şerban: „Să 
nu-mi iei", spuse, „frate, în nume de rău vorba: 
căci, cu ajutorul lui Dumnezeu, acest lucru 
trebuie negreşit să se întâmple şi eu unul te 
recunosc domn al Moldovei şi frate al meu; 
drept chezăşie de întărire la aceasta vreau să o 
logodesc pe fiica mea de-a doua cu unul din cei 
doi fii ai tăi". 

Iar Petriceicu, întorcându-se din Bugeac, 
deşi cu mare pagubă pentru ai săi, îl repede de 
la Suceava pe Bainski, nepotul său, văr după 
tată cu Lupul Bogdan, cu o ceată aleasă de 
oşteni, ca să-l apuce pe Duca la Domneşti. La 
25 decembrie, chiar în ziua Naşterii Domnului, 
acesta îl împresoară pe neaşteptate în vreme ce 
ospăta la prânz laolaltă cu sfetnicii săi. Lui 
Duca îi lipseau oştenii; toţi îl părăsiseră, foarte 
puţini boieri care îi arătau un fel de credinţă 
oarbă - fie pentru că se temeau de ceilalţi boieri 



din pricina sfaturilor lor nedrepte, fie pentru că îi 
erau legaţi prin oarece înrudire dinspre partea 
soţiei - mai stăruiau în preajmă-i. Astfel Duca, 
apucat pe neaşteptate de miiaşul Bainski, este 
prins împreună cu însoţitorii săi (afară de Buhus 
hatmanul, fratele soţiei sale, care, punând mâna 
pe un cal, a scăpat cu fuga) şi este dus la 
Varşovia la regele Sobiescki. Auzind de soarta 
lui Duca, boierii din Ţara Românească simt că 
iarna, deşi în toi, s-a preschimbat în primăvară, 
iar asprimea crivăţului cel crâncen, în tihnă. 
Doamna Ducăi-Vodă, cum se afla cu fiii ei la 
Brăila - cetate turcească aşezată la Dunăre -, 
auzind de soarta soţului, îl încunoştiinţează pe 
sultan despre nenorocirea şi ursita domnului şi, 
făgăduind o mare sumă de bani, îl cere (domn) 
pe fiul ei mai mare (pe atunci în vârstă de abia 
doisprezece ani). Ar fi făcut turcii aceasta 
(fiindcă Duca era ţinut la ei drept un om 
credincios), dacă nu ar fi aflat că fiul era prea 
tânăr şi n-ar fi ştiut că tulburările acelei vremi 
cereau un bărbat în putere şi priceput la 
treburile (domniei). 

Către, această vreme Dimitrie Cantacuzino 
îşi petrecea la Constantinopole cel de-al 
nouălea an acum de la scoaterea din prima lui 
domnie. Acesta, după ce a auzit că Duca a fost 
prins de Ieşi şi că scaunul Moldovei este gol, 
făgăduieşte sultanului prin mijlocirea 



caimacamului şi a tefterdarului, o sumă de bani 
îndoită faţă de cea obişnuită, de i-ar da lui 
domnia Moldovei. Şerban, părând mai delăsător 
în această treabă decât se cuvenea este 
înştiinţat de către capuchehaiele sale că 
Dimitrie primise acum domnia mai înainte ca 
jalbele boierilor moldoveni să fi ajuns la Poartă. 
După cum nicăieri nu lipsesc defăimătorii şi 
pizmaşii, tot aşa şi cu această treabă: boierii 
care erau pe cale să şi-l ceară domn pe 
Cantemir, măcar că se legaseră prin jurământ 
ca zvonul asupra acestei alegeri să nu ajungă 
la urechile lui Dimitrie şi nici ei să nu destăinuie 
cuiva aceasta - căci prea bine ştiau cu cât de 
cumplită ură îl prigonise pe Cantemir în timpul 
primei lui domnii, cu osebire din pricina unei 
anume deşarte închipuiri a lui dar, dacă ar fi 
aflat acum (despre Cantemir) şi că a fost ales 
domn şi că a fost chemat de către Şerban-Vodă, 
domnul Ţării Româneşti, 'frate' şi 'socru', fie că 
lui (Cantemir) nu-i mai era dat să se întoarcă 
vreodată în Moldova, fie că trebuia să trăiască 
acolo cu foarte mare primejduire pentru viaţa sa 
- astfel (deşi) fiind legaţi ei prin jurământ, totuşi 
vreunul dintre ei, asemenea lui luda, îl 
încunoştiinţează pe Dimitrie despre toate şi 
fiecare în parte. 

Când domnul ajunge la Galaţi, Cantemir îi 
iese în întâmpinare cel dintâi dintre toţi şi i se 



închină domnului. Dimitrie, fie pentru că 
neorânduiala treburilor din Moldova nu i-o 
îngăduia atunci fie pentru că se mai îndoia încă 
de spusele neadevărate ale pârâtorilor, ori chiar 
pentru că îşi dădea seama că nu poate duce la 
îndeplinire lucrul la care năzuia, îl primeşte pe 
Cantemir cu faţă veselă şi cu cinstire. Deplânge 
starea lui de sub domnia Ducăi şi ocărăşte cu 
multe vorbe (grele) samavolnicia Ducăi (căci 
era bun de gură Dimitrie). De altfel îl îndeamnă 
ca de acum înainte să aibă nădejde de mai bine 
şi pe dată îl cinsteşte iarăşi cu slujba de seidar 
şi îi făgăduieşte de asemenea, după sosirea sa 
la scaun, cinstea de hatman. Cantemir, deşi nu 
fără necontenită frică şi fereală, se preface 
totuşi că nu are nici o astfel de temei e şi, luând 
ostile (pe carele putuse strânge în scurt timp), 
potrivit poruncii domnului, îi alungă într-o clipită 
pe prădalnicii Ieşi şi cazaci care erau risipiţi în 
pradă prin tot ţinutul, ba chiar pe mulţi îi şi 
prinde şi îi trimite domnului; după ce ţara a fost 
curăţată de tâlhari şi domnia şi-a recăpătat 
liniştea prin strădaniile lui Cantemir, Dimitrie 
ajunge la scaunul domnesc. Când Cantemir se 
reîntoarce la domn şi aşteaptă cinstitoare 
răsplată precum şi acele multe făgăduieli ale 
lui, (Dimitrie) îi spune: „De nu te-ai fi purtat într- 
atât de bărbăteşte în această încleştare, 
negreşit te-aş fi scurtat de cap; de-acum înainte 
păzeşte-te ca nu cumva, luându-te după 



deşartele fumuri pe care ţi le-ai făurit, să ai parte 
de ceea de care ai scăpat acum"; iar sarcina de 
hatman i-a dat-o unui oarecare ins mişel de tot 
şi leneş, pe nume Zosim. Cantemir ascultă 
neclintit asprele ameninţări ale îngâmfatului 
domn şi totodată îi şi răspunde „că el de acrim 
înainte se va îngriji din toate puterile ca să-l 
poate sluji mai bine". 

Nu trecuseră încă trei luni din domnia sa şi 
regele Poloniei îşi trimite o parte a oştirii în 
Moldova ca s-o prade (sub cuvânt că, dacă în 
Moldova nu ar fi locuitori, turcul nu şi-ar putea 
hrăni oştenii din Cameniţa - sfat căruia îi era cu 
totul potrivnic hatmanul lablonovski, ca şi ceilalţi 
nobili de frunte). Auzind Domnul aceasta, îl 
orânduieşte împotriva lor pe noul hatman cu ai 
săi şi cu câţiva tătari şi turci, iar pe Cantemir îl 
pune sub ascultarea aceluia, doar spre a-l face 
de ocară. Purcezând ei nu departe de târgul 
Cotnari, dau peste Ieşi. Hatmanul oştirii, care de 
când se născuse nu fusese niciodată la oaste şi 
nici habar nu avea ce este o luptă, neştiind 
sărăcuţul pe unde s-o scoată la capăt, îl 
întreabă pe Cantemir ce avea de făcut ca să 
scape de duşmanul care se ivise la vedere (căci 
leşii încă nu ieşiseră la luptă). Cantemir îi 
răspunse că „el nu i-a fost (orânduit) de către 
domn ca sfetnic, ci numai drept căpitan sub 
ascultarea lui, de aceea el trebuie, după 



poruncă şi după obiceiul ostăşesc, să dea 
ascultare celor ce i s-ar porunci de către marele- 
hatman. Altfel, de-ar fi vrut să iasă teafăr, fie că 
trebuia să rămână acasă, fie, mai înainte ca 
duşmanul să dea năvală, să o ia la sănătoasa 
strecurându-se pe ascuns din mijlocul oştirii". 
Nenorocitul hatman încuviinţează fără greutate 
şi, părăsindu-şi ostile şi calabalâcul, o ia la fugă 
şi, într-un suflet, ajunge în aceeaşi zi la laşi, la 
domn (căci Cotnarii sunt la 12 ceasuri depărtare 
de laşi). 

I s-a dat de ştire domnului că Zosim, 
hatmanul oastei, fugar cu doar vreo doi sau trei, 
lăsându-şi oştirea, a şi ajuns acasă. Chemat 
fiind de domn şi întrebat despre ostile 
încredinţate lui, el dă răspuns că mari oşti de- 
ale leşilor au căzut asupra lor şi, începând o 
luptă crâncenă" (ceea ce era neadevărat), „leşii 
au ieşit biruitori şi că ai săi, împreună cu 
Cantemir, cu turcii şi tătarii l-au părăsit şi că a 
scăpat din mâinile duşmăniilor numai mulţumită 
calului". Domnul, neştiutor al faptelor, se 
aprinde de mânie, strigă că datorită lui Cantemir 
se săvârşiseră viclenia şi trădarea oştilor sale, îl 
ameninţă cu moartea şi cu tot ce-i mai rău decât 
moartea, numai să-l prindă viu. Dar Cantemir, 
după fuga hatmanului, strângându-i pe ai săi 
(căci turcii şi tătarii îl urmaseră pe hatman) şi 
întinzând curse în anume locuri de pândă, se 



năpusteşte asupra leşilor cu foarte puţini 
oameni, apoi, prefăcându-se a fugi, îi 
ademeneşte pe trufaşii Ieşi la urmărire; când 
ajunge la locurile de pândă, dând semn de 
întoarcere, îi prind pe urmăritori la mijloc, îi 
loveşte cu mare măcel, prinde vii mai bine de 
120 dintre ei, pe ceilalţi îi pune pe fugă şi îi 
împrăştie. Iar leşii erau 500 la număr, cei de pe 
lângă Cantemir nu mai mulţi de 200. 

Dobândind o astfel de biruinţă, Cantemir se 
întoarce la laşi, la vodă, târând după sine o 
mare gloată de prinşi. Nu pot cu toţii să se 
minuneze îndeajuns de această ispravă, dar 
domnul, din pricina mâniei încercate şi a vechii 
uri împotriva aceluia, nu-l rabdă nici măcar să-şi 
tragă sufletul. De altminteri, o dată aduse în faţa 
lui vodă atâtea arme de: ale duşmanului şi 
atâţia prinşi, el nu este primit de către domn aşa 
cum se cuvenea cu laude şi-cu mulţumiri, ci 
este întrebat cu oţărâre de ce l-a părăsit pe 
hatman. Cantemir răspunde „că l-a văzut el, 
doară, pe hatman înainte ca lupta să fi început, 
dar că în chiar toiul luptei nu s-a făcut văzut pe 
nicăieri şi că nici n-a dat oştenilor poruncă aşa 
cum se cuvine unui hatman, ori să lupte, ori să 
se tragă înapoi; cât despre sine, când a văzut 
ostile părăsite de hatman şi răzleţite fără 
rânduială, le-a strâns, a dat piept cu duşmanul 
care venea asupră-le şi, sub piaza cea bună a 



Domnului, i-a biruit şi a adus la Măria sa pe cei 
ucişi şi atâţia prinşi şi steaguri". îi cădea mai 
bine lui vodă să fi pierdut toţi ostenii şi împreună 
cu ei să fi pierit şi Cantemîr decât ca -acesta să 
fi dobândit de pe urma unei astfel de minunate 
izbânzi o şi mai mare faimă la ai săi, la turci şi la 
tătari - lucru care îl împiedica foarte să-şi poată 
duce la îndeplinire gândul cel hain întru 
pierzarea lui Cantemir. 

în acelaşi an, în fapt, de primăvară, 
Suleiman-Paşa, :zis-şi Aineg, este orânduit de 
către sultan seraschier împotriva leşilor; acesta, 
strângând oşti turceşti şi tătăreşti, trece Dunărea 
unindu-i {malurile) cu un pod lângă Isaccea. 
După ce a ajuns la râul Prut la locul numit 
Ţuţora, domnul, după obiceiul îndătinat, îi iese 
înainte cu daruri bogate. Seraschierul îl 
primeşte mai întâi cu cinste şi îi spune că, dacă 
are ceva de cerut de la dânsul, el nu se va da 
înapoi să i-o îndeplinească. (Seraschierul, 
fiindu-i dată o mare sumă de bani şi făgăduită 
una şi mai mare, fusese ademenit de Şerban, 
domnul Ţării Româneşti, să găsească sau să 
născocească asupra lui Dimitrie vreo vină 
pentru mazilire. Dimitrie, cum îl vedea pe 
seraschier foarte voitor de bine şi tăgăduitor de 
sprijin pentru sine, socotind că prinsese un bun 
prilej, se plânge amarnic de Cantemir; „Anume 
că acela este potrivnic poruncilor sale şi că 



tulbură şi trădează întreaga domnie; iar că el, de 
teama unor boieri prea ticăloşi care ţineau 
partea aceluia, nu putea să-l dea pierzării pe un 
asemenea om şi că de aceea cere rugător 
învoirea seraschierului şi porunca lui ca, 
prinzându-l, să-i ia capul lui Cantemir; acela o 
dată ucis, el se pune chezaş că pe urmă nici 
lesii nu vor mai năvăli iarăşi în Moldova, nici 
treburile musulmane nu le vor mai fi dezvăluite 
leşilorşi celorlalţi duşmani". 

Suleiman-Pasa, pe lângă că-şi dăduse 
cuvânt cu Şerban pentru mazilirea lui Dimitrie, 
nutrea o veche şi adâncă prietenie pentru 
Cantemir, dar, ca să-şi bată joc de gândul cel 
deşert al domnului: „Nu-I poţi tu ucide", îi zise, 
„atât de uşor pe acel răzvrătit; ci acum, la 
această purcedere a mea, orânduieşte-l 
călăuză pentru îndrumarea taberei mele către 
Polonia" (ştim că el şi de alte dăţi fusese 
călăuza oştilor sultanului) „şi încredinţează-i şi 
celelalte pe care, din porunca sultanului, trebuie 
să le cerem de la tine pe cale, precum dregerea 
podurilor, întocmirea (drumurilor), îndestularea 
cu zaherea şi cu celelalte lucruri de trebuinţă; 
iar eu voi face să se găsească vreo vină 
împotrivă-i şi astfel, cu 'fetva' de la muftiul 
nostru, îl voi scurta de un cap ca pe un nespus 
şi neascultător la poruncă". Acestea i le 
strecoară domnului chiar paşa însuşi, dar prin 



chehaia lui porunceşte să i se spună „că, dacă 
nu va primi mai întâi de la domn o bună sumă 
de bani pentru această slujbă, el nu va aduce la 
îndeplinire făgăduielile; o dată însă banii primiţi, 
a treia zi îi va găsi aceluia vină şi fărădelege şi, 
luându-i capul, i-l va trimite domnului". Dimitrie 
Cantacuzino, ca unul prea doritor, prea se 
încrede şi cu uşurinţă îi dă paşei 15 000 de 
taleri pentru moartea lui Cantemir. O dată puse 
la cale acestea cu paşa şi luându-şi 
încuviinţare, domnul se abate la laşi şi, 
chemându-l îndată pe Cantemir, îl orânduieşte 
călăuză a oştirii turcilor pe lângă seraschier, 
având a-i trimite pe urmă cele ce-i erau de 
trebuinţă pentru acel drum. 

Cantemir, măcar că printr-o scrisoare a lui 
Şerban-Vodă avea ştire despre gândul 
seraschierului, cum însă ştia că Suleiman putea 
fi lesne făcut să-şi schimbe hotărârea şi că era 
om nestatornic, nu fără mare primejdie pentru 
viaţa sa se duce totuşi la el după porunca 
domnului. Când ajunge la seraschier şi, după 
ce i-a dat scrisoarea din partea domnului, îi 
spune că a fost trimis în slujba Luminăţiei sale 
şi că, de va fi vreo poruncă din partea sa, el se 
va strădui după puterile sale să o 
îndeplinească, seraschierul, surâzând, după ce 
i-a îndepărtat pe ceilalţi, îi spune: „Chiar mai 
înainte de a te fi văzut, am deja din partea-ţi 



foarte bună slujbă. Căci domnul tău mi-a dat 15 
000 de taleri ca, omorându-te, să-i trimit capul 
tău. De asta însă deloc să nu te temi, căci nu 
am fost orânduiţi de sultan în seraschierat ca să 
urmăm gândurile deşarte ale unor năuci, ca ci 
să-i aducem slujbă credincioasă şi să-i 
răsplătim pe cei răi cu răul, iar pe cei buni cu 
binele. Iar tu, peste puţine zile (anume dacă 
Dumnezeu ne va învrednici cu o întoarcere 
fericită), să te ştii domn al Moldovei; şi nu cred 
că încunoştinţarea mea nu va cântări greu în 
faţa sultanului". Astfel că mai apoi Cantemir a 
fost liniştit în acel război (care n-a fost atât de 
lung, căci leşii nu s-au arătat pe nicăieri, iar 
acela, orânduind la Cameniţa oşteni şi merinde, 
s-a întors la Isaccea). 

Dimitrie-Vodă, după ce a dat banii, aşteaptă 
în fiecare zi să audă de moartea şi pierderea lui 
Cantemir în tabăra seraschierului, dar în zadar; 
căci, după ce seraschierul s-a întors la Ţuţora, 
domnul îi iese iarăşi în cale rugător, cu alte 
daruri, şi până să pomenească domnul de 
Cantemir, seraschierul) luându-i-o înainte: „Pe 
necredinciosul acesta de Cantemir, îţi zic, am 
vrut, potrivit făgăduielii, să-l omor în multe locuri, 
dar n-am putut niciodată primi 'hoget'-ul lui 
(osânda de moarte) de la cadiul pe care îl avem 
în tabără; socot că necredinciosul a mirosit 
vreun zvon despre treaba; aceasta şi l-a 



ademenit pe judecătorul nostru cu mulţi bani şi 
la făcut prielnic sieşi; deci aş voi să iei sfat ca 
să dăruieşti acestui cadiu vreun plocon bunişor 
şi gras, ca, mai apoi, să nu se mai arate 
potrivnic ţie şi binevoitor duşmanului tău. Iar eu, 
potrivit făgăduielii, m-oi face luntre şi punte ca, 
mai înainte de a ajunge el la Dunăre, să-l 
lipsesc de cap şi să-ţi fac ţie pe plac". 

La aceste vorbe în batjocură ale paşei, 
domnul se linişteşte şi, prin mijlocitori 
credincioşi lui, îl îmbogăţeşte pe cadiu cu mari 
daruri; acela, cum nici habar nu avea despre 
treaba asta, rămâne uluit de nişte plocoane atât 
de mari şi întreabă ce-şi doreşte domnul de la 
el. Ei îi destăinuie treaba aşa cum stătea ea. 
Firoscos fiind cadiul şi cum ştia prea bine firea 
şi năravurile seraschierului, făgăduieşte lesne 
că de acum înainte - anume când o va cere 
seraschierul pe el nu va mai tăgădui 'ho-get'-ul. 
Astfel tras pe sfoară, domnul şi-a irosit şi truda, 
şi treaba; căci seraschierul, după ce a ajuns la 
Dunăre, îi porunceşte lui Cantemir ca, trimiţând 
un om al său de credinţă, să-i ia pe copiii lui şi 
pe ceilalţi boieri înţeleşi cu el şi să se tragă în 
Ţara Românească la Şerban, îndată ce va fi 
auzit despre trecerea lor în Ţara Românească, 
să meargă şi el la Şerban şi de acolo toţi boierii 
cei fugari, strânşi laolaltă, să vină la el la 
Isaccea, iar el îl va încunoştinţa pe sultan să fie 



mazilit Dimitrie, ca nevrednic de domnie, iar 
domn să fie orânduit Cantemir. Ceea ce s-a şi 
făcut. Căci, după retragerea lui Cantemirîn Ţara 
Românească, mulţi boieri de rangul întâi l-au 
urmat şi s-au tras pe lângă Şerban. Iar şiretul şi 
cu adevărat 'Ainegi' (ceea ce înseamnă 
„înşelător") trimite printr-un om de credinţă o 
scrisoare către Dimitrie în care îi vesteşte: „că, 
prin fugă, Cantemir îi scăpase din mâini şi 
auzise că se trăsese în Ţara Românească la 
Şerban; că el totuşi nicicând nu se va lăsa de a 
împlini cele o dată făgăduite şi că va face aşa 
fel încât nu numai acei fugari să fie trimişi înapoi 
la el ferecaţi în legături şi lanţuri, dar chiar şi 
Şerban, ocrotitorul şi sprijinitorul lor, să fie scos 
din domnie, numai să se îngrijească acela cât 
mai degrabă să trimită la dânsul câţiva boieri şi 
la Poartă un 'arzmahzar' (care este o jalbă a 
toată obştea) din gura tuturor locuitorilor 
Moldovei. Iar că el îşi va dovedi nu numai 
prietenia faţă de dânsul, ci, mai mult, că el, 
seraschier cu deplină împuternicire trimis la 
Maiestatea sa Sultanul, nici nu poate răbda să 
fie batjocorit şi să fie ţinut de nimica de 
necredinciosul Cantemir şi de părtaşul lui, 
Şerban". 

Acestea chiar i le da de ştire Suleiman printr- 
un sol al său, însă de fapt punea lucrurile la 
cale cu totul altfel şi împotriva aceluia, cum se 



va vedea mai jos. La aceste aţâţări ale 
seraschierului, Dimitrie se porneşte şi 
plăsmuieşte un 'arzmahzar' mincinos - şi iscălit 
cu peceţi mincinoase - împotriva lui Cantemirşi 
a celorlalţi boieri pribegi, învinuindu-i drept 
nesupuşi la poruncă, drept delăsători ai 
slujbelor sultanului, drept trădători şi tulburători 
ai domniei. Cu acest 'arzmahzar' trimite la 
seraschier mai mult de 15 boieri pe care şi-i 
socotea prielnici. După ce l-a citit, seraschierul, 
ca şi aprins de mânie şi turbare, trimite printr-un 
agă de-al său poruncă la Şerban în Ţara 
Românească, cu acest cuvânt; „A ajuns veste la 
Poarta sultanului că sunt ocrotiţi la tine şi că pe 
zi ce trece se adună alţi şi alţi inşi, ticăloşi 
foarte, care hulesc porunca sultanului şi nu 
numai că nu dau ascultare tuturor celor 
împărăteşti, ci îi mai împiedică şi pe alţii să le 
îndeplinească: de unde, dacă ţi-s de trebuinţă 
viaţa şi domnia, să-i trimiţi la noi cât mai 
degrabă pe amintiţii 'haini' ( fugari); o dată 
cercetată pricina lor în faţa noastră din porunca 
sultanului, să-şi primească pedeapsa cuvenită; 
altfel de vei face, să stii că sfârşitul îti este de tot 
nefericit şi foarte apropiat". 

Ajungând această poruncă la Şerban, mulţi 
dintre boieri stăteau îndelung în cumpănă ce 
trebuia făcut şi, cu toate că, prin scrisori de 
taină, seraschierul îi încunoştinţase despre 



gândul său, şi mai cu seamă prin scrisoarea pe 
care o dăduse către Cantemir însuşi, nu mai 
puţin totuşi, cunoscând vicleşugurile cât şi 
tertipurile şi meşteşugurile de nepătruns ale 
aceluia, nu puţin se temeau de un asemenea 
tăgăduitor de facere de bine şi nu socoteau că 
este lesne să i se dea crezare; în cele din urmă, 
venindu-le gândul cel bun şi încredinţându-se 
lui Dumnezeu şi norocului, merg toţi împreună 
la seraschier la Isaccea, însoţiţi de câţiva 
oameni ai lui Şerban-Vodă. Când ajung la 
seraschier, înainte de toate acela îi cheamă la 
sine în toiul nopţii pe Cantemir şi pe Gavriliţă şi 
îi învaţă „ca, a doua zi făcându-se judecata 
obştească, să fie ascultate de către cadiu cele 
de care sunt ei învinovăţiţi prin 'arzmahzar'-ul 
obştesc; că apoi el îi va întreba pe boierii din 
partea lui Dimitrie dacă sunt adevărate toate- 
acestea - cele spuse împotriva fugarilor - şi 
dacă acel 'arzmahzar' a fost scris cu înţelegerea 
şi cu ştirea tuturora şi pecetluit cu însăşi 
pecetea fiecăruia. Că, această minciună o dată 
dezvăluită şi dovedită în faţă tuturora, el poate 
cu uşurinţă (chiar fără ştirea sultanului) să-l 
numească domn pe Cantemir şi nu duce el grija 
că sultanul nu îi va primi 'talhâs'-ul (darea de 
seamă a vizirilor) şi nu i-l va întări". 

Fiind ei astfel învăţaţi, a doua zi porunceşte 
să fie chemaţi la 'divan' (judecata obştească) 



atât fugarii, cât şi pârâşii; pârâşii înmânează 
primii 'arzmahzar'-ul care este citit de cadiu cu 
glas tare, ca să-l poată auzi cu toţii. 
Seraschierul, la prima vedere uitându-se 
chiondorâş la boierii fugari, le spune: „Pentru ce 
aţi făcut aşa, de v-aţi arătat nesupuşi şi 
îndărătnici faţă de porunca sultanului şi faţă de 
domnul vostru? Dacă sunt adevărate cele de 
care sunteţi învinuiţi, pe capul stăpânului meu 
sultanul, veţi muri cu toţii până la unul; dacă 
însă aveţi de zis) vreun cuvânt întru 
dezvinovăţirea şi îndreptarea voastră, spuneţi- 
I!". Fugarii răspund prin Cantemir (căci ştia 
foarte bine turceşte) „că ei niciodată nu au hulit 
poruncile sultanului, nici nu s-au arătat 
potrivnici vreunui alt domn, decât acestui tiran, 
şi că ei au ştiinţă de la sultan de un domn care 
să împlinească poruncile sultanului, iar nu de 
un tiran care îi urmăreşte din pizmă pe oamenii 
nevinovaţi, îi despoaie de bunurile lor şi, pentru 
slujbele lor credincioase, îi ameninţă cu 
moartea şi cu tot răul ce se poate închipui, după 
cum martor este tot poporul moldovenesc cât de 
multe slujbe credincioase şi vrednice de 
răsplată a vădit el însuşi nu cu multă vreme 
înainte, luptând de unul singur împotriva 
duşmanilor împăratului. Iar cele ce sunt scrise în 
'arzmahzar' sunt şi mincinoase, şi trimise pe- 
alături de numele şi încuviinţarea boierilor ale 
căror peceţi, măsluite, au fost întipărite pe el. Iar 



dacă Luminăţia sa ar vrea să pătrundă adevărul 
faptelor, va fi de ajuns ca pârâşii singuri să 
înfăţişeze pecetea însăşi a fiecărui boier; 
aceasta de va fi adevărată, noi (chiar dacă 
drepţi) ne vom afla sub vină, iar de nu ei înşişi 
se vor da singuri pe faţă drept paraşi mincinoşi 
- şi facă-se dreptatea dumnezeiască". 

Seraschierul, auzind acestea de la Cantemir, 
porunceşte ca pârâşii să arate peceţile, care a 
cui era: dar toate peceţile (afară de trei sau 
patru, care erau ale unor greci de-ai lui de casă) 
erau plăsmuite şi aceia n-au mai putut să 
acopere minciuna 'arzmahzar'-ului, ci „De-ar fi 
peceţile plăsmuite sau adevărate", (ziseră), „noi 
asta nu ştim, dar sigur este că noi am primit 
'arzmahzar'-ul din mâinile domnului şi ce ne-a 
poruncit să spunem în faţa ta, asta spunem". 
Seraschierul îi strânge din scurt „să 
mărturisească adevărul mai limpede, altminteri 
el va trimite în Moldova şi-i va aduce pe toţi 
boierii ale căror nume sunt iscălite şi despre 
care se spune că ale lor sunt peceţile şi, va găsi 
că pecetea fie şi a numai doi sau trei din ei este 
plăsmuită, le va tăia limba tuturor acelora şi va 
porunci ca, rupţi în bătaie cu vergile, să fie 
purtaţi pe măgari pe străzile oraşului cu faţa de- 
a-ndăiătelea. Aceste întocmiri ale seraschierului 
şi poruncile lui ameninţătoare i-au silit pe paraşi 
să mărturisească „precum că toate cele scrise în 



'arzmahzar' sunt plăsmuite, peceţile străine, nu 
ale cărora sunt numele, iar că ei toţi sunt fără 
ştiinţă de acest 'arzmahzar'; pe deasupra, că ei 
ştiu că vodă a vrut să-l ucidă pe nedrept pe 
Cantemir şi că a încercat să ducă la capăt 
aceasta de multe ori şi cu mii de vicleşuguri şi 
că de aceea el, ca să scape de primejdia vieţii, 
a fugit din ţară". La acestea ia vorba 
seraschierul: „Şi mie mi-a dat de curând 15 000 
de taleri, preţul capului lui Cantemir, şi, de nu 
mă înşel, nici dumnealui cadiul n-a rămas fără 
de daruri de la el". La fel mărturiseşte şi cadiul: 
„că, anume pe sub mână, Dimitrie i-a cerut prin 
oamenii săi 'hoget' pentru moartea lui Cantemir, 
dar că el, cum îi şade unui judecător drept, a 
spus că nu va face aceasta decât dacă se va fi 
aflat vreo pricină sigură şi vădită pentru moartea 
aceluia". Aşadar seraschierul îi trimite pe 
pârâtori la popreală, iar pe Cantemir împreună 
cu ceilalţi tovarăşi ai săi îi ţine lângă sine; 
ridicându-se în cele din urmă Divanul, 
porunceşte ca toţi să intre în iatacul dinăuntru. 
Mai vârstnic şi mai mare în rang era Gavriliţă, 
mare-vornic ('guvernator') al Ţării de Jos; 
intrând acesta, seraschierul nu scoate nici o 
vorbă. Când însă intră Cantemir, „Bine ai venit", 
zise, „Doamne" ('hoj gieldun beg'), şi numai lui 
i-a poruncit să şadă, ceilalţi stând în picioare; şi 
aducându-se îndată caftanul de domnie ('togii'), 
l-a orânduit domn pe Cantemir, în anul ... luna 



apoi, dându-se de ştire la Poartă, i-au fost 
trimise lui Cantemir întărirea domniei şi 
însemnele domniei, tuiul, sangeacul şi cuca. 

A doua zi după încoronarea lui Cantemir, 
seraschierul trimite în slujba lui Cantemir 
corturile sale, cai turceşti, câteva podoabe, 
slujitorii săi de-aproape şi tot alaiul Curţii, până 
când acela şi-i va fi pregătit pe ai săi, şi i-i dă 
sub pază pe boierii întemniţaţi. Aceştia, prăvăliţi 
la picioarele lui vodă îi cer rugători iertare, 
spunând că ei nu de la sine, nici cu suflet hain, 
ci siliţi şi trimişi de domnul şi stăpânul lor, şi 
anume legaţi sub pedeapsa morţii de i-ar fi 
nesocotit poruncile, au adus împotriva lui atâtea 
şi aşa de mari învinuiri nedrepte. Acestora vodă 
le răspunde: „Că el ştie cum că ei au venit siliţi 
şi din porunca acelui domn şi poate şi copleşiţi 
de feluritele şi multele lui făgăduieli; totuşi, nu 
mai puţin, dacă ar trebui ca la începutul domniei 
sale să se poarte cu îndurare mai întâi faţă de 
cei căzuţi în greşeală, o asemenea 
dezvinovăţire a lor ar asemui-o cu 
dezvinovăţirea lui Adam, cel întâi plăsmuitul, 
care dădea vina pe soţia lui ca părtaşă, iar ea 
se dezvinovăţea ca fiind ispitită de şarpe; 
aceştia nu au scăpat totuşi fără pedeapsa cu 
moartea de la Dumnezeu, fie el şi mult 
îngăduitor". 



După ce au fost puse la cale cu seraschierul 
treburile care ţin de stările domniei, domnului, 
tocmai gata să ceară învoirea de a merge la 
scaunul său, seraschierul îi spune) că, din 
porunca sultanului, domnul trebuie să-l trimită 
ostatec la Constantinopole pe fiul său, 
împreună cu şase fii ai boierilor de rangul întâi, 
altminteri Poarta nu se poate încrede în 
moldoveni, care cu puţin mai înainte îşi uniseră 
armele cu leşii şi i se alăturaseră lui Petriceicu, 
cel trimis de regele Poloniei, şi săvârşiseră nu 
puţine fapte nelegiuite împotriva Bugeacului şi a 
oştilor Maiestăţii sale Sultanului. Domnul, 
măcar că l-a ispitit pe seraschier în fel şi chip, 
nu poate găsi nicicum vreun leac împotriva 
acestei porunci, ca să nu-l trimită la 
Constantinopole pe Antioh, fiul lui cel mare, pe 
atunci în vârstă de cincisprezece ani, împreună 
cu câţiva feciori de boieri. După trimiterea fiului 
său, domnul, primind învoire de la seraschier, 
purcede şi el către laşi. Când ajunge la Galaţi, 
se îngrijeşte mai întâi să-i aducă înapoi la 
locurile lor pe boierii şi pe locuitorii ţării fugiţi în 
Transilvania şi în Polonia, cum şi împrăştiaţi 
prin alte părţi sub silnica domnie a lui Dimitrie, 
şi mai ales pe cei care, plecaţi fie înainte, fie 
împreună cu Petriceicu, îşi duceau traiul în 
Polonia. Aceştia, aflând de ridicarea lui 
Cantemir la domnie, toţi, fără nici o zăbavă la 
mijloc, veniră într-un zbor la el; pe aceştia, 



primiţi cu dragă inimă, domnul îi rânduieşte în 
slujbe şi ranguri, pe fiecare potrivit cu starea lui. 
Dar treburile Moldovei fuseseră tulburate şi 
zdruncinate din toate părţile, ţara fusese 
aproape până în străfunduri prădată şi prefăcută 
într-o pustie de atâtea năboiri ale tătarilor, leşilor 
şi cazacilor. 

La laşi, în afară de mănăstiri şi de Curtea 
domnească, a găsit toate casele arse şi pe 
târgoveţi risipiţi şi răzleţiţi prin ţinuturile 
învecinate; aceştia, în răstimp de trei luni, s-au 
întors cu toţii la locurile lor şi ţara, ca din 
mormânt rechemată la viaţă, a căpătat un chip 
mai vesel. Apoi ridică ostaşi de amândouă 
tagmele, le împarte şi le întocmeşte după 
rânduieli cunoscute lui (ca unui oştean bătrân), 
îi pune pe fugă şi îi prinde pe prădalnici, ba şi 
pe alţi tâlhari îi pedepseşte cu moartea; astfel, în 
puţine zile, aduce domnia la o stare mai liniştită. 
Dar între boierii care se trăseseră în Polonia cel 
mai de seamă era Miron Costin, mare-logofăt 
sub Duca. Acesta, deşi coborâtor din părinţi şi 
strămoşi sârbi, care veniseră nu cu multă vreme 
înainte în Moldova, totuşi în scurt răstimp 
ajunsese în Moldova la o atât de mare cinste în 
preajma domnilor, la asemenea împletire a 
familiei cu altele şi la atâta stăpânire peste sate 
şi peste toate cele, ca aproape nimeni altul 
dintre moldoveni. Sus-zisul Miron (nu era nici 



fără ştiinţă de carte: avea adâncă ştiinţă în limba 
latină, în cea leşească şi în cea rutenească; a 
fost cel dintâi care, dintre boierii moldoveni, şi-a 
trimis feciorii să înveţe la şcoli în ţări străine. Şi 
a dus mai departe letopiseţul Moldovei după 
Ureche Vornicul până la vremurile noastre, 
adică până la moartea şa, şi anume îndeajuns 
de cinstit şi prea puţin ispitit de linguşeli. 
Acesta, zic, pe când Cantemir-Vodă era pândit 
de Duca-Vodă şi urmărit cu ură de moarte, 
atunci când, în războiul de la Viena, Cantemir, 
cum am pomenit, a fost despuiat şi prădat de 
către tătari de aproape toate oile şi vitele sale, 
pe când cerea de la Duca învoire să se întoarcă 
îndărăt şi să se ducă la hanul tătarilor, s-a 
întâmplat ca acest Miron să fie faţă cu domnul 
şi, după ce Duca îi dăduse deja lui Cantemir 
învoire şi îl îngăduise la sărutarea mâinii, acela, 
în auzul tuturora: „înălţate Doamne", zise, 
„această pustiire din partea tătarilor asupra 
noastră a fost parcă peste lumea întreagă şi toţi 
am pătimit mari pagube; dar nu toţi am fost atât 
de încercaţi de dragostea şi dorul de averea 
noastră, încât, lăsându-ne domnul - şi mai cu 
seamă într-un război atât de greu şi de 
primejdios - şi ascultarea faţă de el, să fi cerut 
îngăduinţa de a ne întoarce la ale noastre; căci 
aşa, aproape nimeni nu te-ar mai fi însoţit, 
fiindcă nu-i nimeni care să nu aibă dreaptă 
pricină pentru a cere învoire de la tine. 



Ci văd deja câţiva (între care nicicând nu l-aş 
fi aşteptat pe dumnealui Cantemir) părăsindu-te 
pe tine, domn preaîngăduitor, la vreme tulbure 
şi primejdioasă, socotind poate că tu şi toţi care 
te urmează nu se vor întoarce niciodată în ţară 
şi că, pierind noi, ei singuri vor rămâne în 
moşiile lor şi ale noastre. Dar Dumnezeu, 
preaînaltul orânduitor al lucrurilor, ne va da 
poate şi nouă, o dată scăpaţi de strădaniile şi 
de primejdiile noastre şi întorşi acasă teferi, să 
gustăm şi să ne bucurăm laolaltă cu tine de 
liniştea şi dulceaţa domniei, iar ca aceşti 
trădători să se ruşineze de fapta lor şi să fie 
lipsiţi de bucuria domnului lor, aşa cum stă scris 
în Sfânta Evanghelie". Miron, amintindu-şi de 
aceste vorbe ale sale vărsate cu rea voinţă şi cu 
necinste, auzind de domnia lui Cantemir, a 
întârziat multă vreme să se întoarcă în Moldova, 
adică până când să fi isprăvit toate ce le avea 
cărate cu sine şi să fi ajuns la cea de pe urmă 
lipsă a toate cele - şi îl amăgea (şi păstrarea a 
doi domni în Polonia, adică a lui Duca, prins, şi 
a lui Petriceicu, slobod. Nădăjduia anume în 
slobozirea lui Duca fie prin răscumpărare, fie în 
vreun alt chip, şi că se va întoarce cu el în ţară, 
ca un slujitor credincios al domnului său, care 
nu-l părăsise nici măcar într-o atare nenorocire, 
şi că, prin urinare, va dobândi mai mari cinstiri şi 
mai sporite averi; iar pe de altă parte nădăjduia 
întărirea din partea leşilor a lui Petriceicu în 



domnia Moldovei şi că astfel, ivindu-i-se prilejul, 
se va înfăţişa drept unul care a ţinut partea 
partidei polonilor; dar, cum spune o vorbă din 
bătrâni, cine vrea să omoare doi iepuri dintr-o 
lovitură rămâne fără amândoi. 

Căci, murind Duca în prinsoare nu mult după 
aceea, luase domnia Dimitrie Cantacuzino, în 
vremea căruia Miron s-a temut foarte să vină în 
Moldova. După Dimitrie, cum am spus la locul 
său, fiind făcut domn Cantemir, vorbele lui rele îi 
stăpâneau răuvoitorului aducerea-aminte şi mai 
nutrea o singură nădejde în aşezarea domniei 
lui Petriceicu, cu sprijinul leşilor; dara fost, lipsit 
şi de aceasta din pricina morţii timpurii a lui 
Petriceicu. Murind Petriceicu, moldovenilor care 
luptau sub steagurile leşeşti mai întâi le-a fost 
micşorată simbria, apoi le-a încetat cu totul, de 
unde s-a făcut că şi Miron, deşi mereu i-a 
preamărit pe Ieşi, adus fiind la cea de pe urmă 
sărăcie laolaltă cu toată familia, a prins gând să 
se întoarcă în ţară. Dar, cum se temea de 
Cantemir-Vodă (măcar că auzise că frate-său 
mai mic fusese cinstit pe lângă preamilostivul 
domn cu slujba de hatman), neştiind încotro s-o 
apuce, îi trimite în cele din urmă domnului o 
scrisoare cu rugăminţi şi îl roagă de iertarea 
tuturor spuselor şi faptelor sale. Domnului îi era 
lesne să dăruiască lucrul cel mai pe potriva şi a 
firii, şi a virtuţii sale; căci dacă trebuie căutate şi 



pot fi găsite unele virtuţi la un om înclinat spre 
virtute, atunci negreşit că erau toate de găsit la 
acest domn, şi mai cu seamă prin acestea a fost 
pururea de lăudat, că faţă de greşiţii lui a fost 
atât de milostiv, încât mulţi au părut a se întrece 
cu măsura folosindu-se de mila şi de răbdarea 
lui, şi nimic altceva nu ştergea mai degrabă din 
răbojul ţinerii de minte decât duşmăniile şi 
nedreptele şi ucigătoarele prigoniri ale 
neprietenilor împotrivă-i. Dobândindu-şi astfel 
siguranţa, Miron se întoarce în ţară, este primit 
cu cinste de către domn, acesta îl înavuţeşte din 
belşug cu tot lucrul şi cu sculele gospodăreşti 
de care ducea lipsă, îi mărită două fete cu 
destul de bogată zestre, pe fiul lui mai mare, 
Nicolae, îl numeşte logofăt de taină, pe al 
doilea, serdar, pe al treilea, vătaf al aprozilor, 
precum şi logodnic al fiicei sale Safta. Cu 
aceste faceri de bine faţă de atâtea şi aşa de 
mari fapte rele îi răspunde milostivul domn 
multnerecunoscătorului Miron, ale cărui fapte 
împotriva lui vor fi prefirate mai jos, la rândul lor. 

în al doilea an al domniei sale, care este al 
Domnului ..„ sultanul turcilor rânduieşte 
împotriva leşilor pe seraschierul Suleiman şi pe 
hanul tătarilor Selim Gherai. Iară leşii, sub 
comanda celor trei hatmani ai lor, trecând 
Nistrul la începutul primăverii, coboară până la 
Prut strângând ca la şaizeci de mii de oşteni şi 



trag hotar de tabără lângă satul Boian. 
Suleiman seraschierul şi hanul tătarilor le ies tot 
acolo în cale cu ordiile lor, Leşii, cum prea 
adesea au în obicei, văzând ordiile turcilor, 
încep să se gândească la merinde şi la lipsa 
zaherelei şi, drept urmare, la retragere. Iar 
seraschierul aştepta că or să vină la el, potrivit 
poruncii sultanului, Cantemir-Vodă al Moldovei 
şi Şerban-Vodă al Ţării Româneşti. Şerban, 
căruia până şi mirosul de turc îi era potrivnic, 
ajunsese, târându-şi picioarele şi abia făcând 
cale de un ceas pe zi, până la laşi, unde feciorul 
mai mic al lui Cantemir, Dimitrie, împreună cu 
boierii rămaşi acolo, îi iese înainte sub 
mănăstirea numită Cetăţuia, departe ca la o 
milă italienească de oraş. Acolo Şerban-Vodă, 
coborându-se de pe cal, dă oştilor semn să 
steie şi, sărutându-l pe Dimitrie cu drăgăstoasă 
îmbrăţişare, între alte cuviincioase închinăciuni 
adaugă şi aceasta, că, doar cu trei ceasuri 
înainte, a primit din tabăra turcilor, de la 
părintele lui şi fratele său, o scrisoare cu veste 
bună prin care se arată că, mulţumită 
strălucitelor fapte de vitejie ale tatălui lui, 
domnul, leşii au fost înfrânţi şi puşi pe fugă, iar 
că ceilalţi Ieşi, care scăpaseră cu fuga, vor fi 
spre folosul şi pregătirea ostăşească a tinerei 
beizadele, la care el bagă de seamă că încep a 
străluci nu mai puţin semnele unei firi alese, 
decât nădejdea faimei părinteşti. Mai adăuga şi 



că acesta va fi, negreşit, acel ginere al său 
despre care părintele lui, înainte de a primi 
domnia, cu trei ani în urmă, îi făgăduise că o va 
lua pe fiica sa de soţie. După ce a zis acestea 
cu tot atâta cuviinţă cât şi haz, încalecă şi îl ia 
de-a dreapta sa pe Dimitrie (cu toată 
împotrivirea lui). Astfel, trecând cu mare alai prin 
mijlocul oraşului, îşi aşează tabăra către partea 
de răsărit a târgului pe o colină foarte înaltă, din 
jos de mănăstirea lui Aaron-Vodă; de acolo, 
după ce a primit iarăşi închinăciunea 
beizadelei, a treia zi îşi întoarce din nou ostile 
spre Ţara Românească, căci se temea să i se 
închine seraschierului (deşi prieten) în tabăra 
turcească, fiindcă plănuia împotriva turcilor 
fapte mari şi vrednice de un domn creştin, care 
se vor vedea la locul lor. 

Dar de la ocoliş înapoi la drum. în aceeaşi zi 
în care ajunseseră la vedere tabăra turcilor cu 
cea a leşilor, a sosit din urmă şi Cantemir-Vodă 
cu ostile sale, nu multe, dar alese. Seraschierul 
şi hanul, cum îl văd pe domn venind, cum trimit 
pe dată un agă, ca, după ce-i va fi rânduit 
taberei sale locul, să vină cât mai degrabă la ei; 
căci nu vor să ia o hotărâre fără sfatul lui. Când 
domnul se întâlneşte cu seraschierul şi cu 
hanul, ei îl întreabă ce era de făcut: să-i 
îngăduie duşmanului să înainteze mai departe, 
sau, în orice chip or putea, să-l împiedice şi să-l 



împresoare. Cantemir zise: „înainte de a se şti 
cele ce se întâmplă în tabăra leşilor şi care este 
gândul lor, orice sfat ostăşesc (fără supărare) se 
face mai mult la noroc decât cu chibzuială; 
aşadar ei trebuie mai întâi să afle câte ceva 
despre starea duşmanului şi mai apoi să ia 
armele şi hotărârile fie pentru apărare, fie pentru 
atac". Prin acest sfat, prielnic mai mult creştinilor 
decât stăpânilor săi, domnul ţintea să-i poată 
înştiinţa pe creştini, în strâmtoarea timpului, 
despre treburile turceşti, ca nu cumva, stăruind 
prea cu îndărătnicie în părerea deşartă pe care 
şi-o făcuseră, să cadă ei într-o primejdie şi mai 
mare, ci, retrăgându-se în pas domol, să scape 
de prăpădul ce-i păştea. Pe aceştia domnul, 
până să fi plecat din laşi şi mai înainte ca leşii 
să fi coborât cu ostile în Podolia, îi sfătuise 
cucernic şi creştineşte, prin nişte oameni siguri 
de-ai săi, să nu calce hotarele Moldovei, ci fie 
să împresoare Cameniţa (în care pe atunci era o 
strajă foarte slabă), fie să-i aştepte în sus de 
Nistru pe turcii care veneau, ca nu cumva prin 
intrarea lor în Moldova să greşească îndoit, şi 
anume întâi pentru că, potrivit scrisorilor de 
înştiinţare ale regelui, se făcea cunoscut că el a 
pornit război împotriva duşmanilor lui Hristos şi 
ai crucii, pentru libertatea creştinilor, şi mai cu 
seamă a celor învecinaţi şi a grecilor, şi dacă va 
pătrunde în Moldova, nu le va aduce el 
nenorociţilor locuitori mai degrabă robia decât 



libertatea? Fiindcă, fie turcii învinşi ori 
învingători, va veni din partea tătarilor asupra 
locuitorilor aceeaşi neîndoielnică pustiire şi 
robie; iar al doilea că, trecând Nistrul şi intrând 
în hotarele Moldovei, pot fi lesne lipsiţi de 
zaherea şi de celelalte provizii: căci tătarii îi vor 
împiedica pe cei venind într-ajutor, vor da foc 
ierburilor şi vor cădea asupra lor din toate 
părţile cu încrâncenare. 

Pe deasupra, cu cât se vor apropia mai mult 
leşii de Bugeac, cu atât pot zi de zi să se 
înmulţească ostile turcilor şi ordiile tătarilor şi să 
fie sporite cu noi oşteni pe care îi aşteptau din 
sangeacul Silistrei şi de la altele din 
begleibegatul Eumeliei. Dar regele, cu nu ştiu 
ce suflet mâniat împotriva moldovenilor, le 
poruncise hatmanilor să pustiească Moldova 
cât or putea mai întins. „Căci din Moldova", 
zicea el, „se hrăneşte straja din Cameniţa, ceea 
ce dacă ar lipsi, Cameniţa ar fi fost de mult 
cucerită de către dânsul", însă chibzuinţă cea 
dreaptă şi neînfrântă a domnului, pentru care 
nu-şi putea uni armele sale cu creştinii, era că 
dăduse ostateci la Constantinopole pe fiul său 
împreună cu cei ai câtorva boieri şi de aceea nu 
se putea afla nici o cale să nu îndeplinească 
poruncile sultanului; iar că în încleştarea de faţă 
numai acest lucru putea fi făcut de el în sprijinul 
creştinilor, anume să-şi ţină ostile departe cu 



mult de cele turceşti şi tătăreşti şi să nu le 
scoată la luptă decât de ochii lumii, ca nu 
cumva să fie învinuit de viclenie şi trădare. Dar 
leşii, urmându-şi hotărârile, le poruncesc 
cazacilor lor ca mai întâi să dea năvală asupra 
taberei moldovenilor şi să-i socotească pe 
moldoveni nu altminteri decât pe turci, să-i 
ucidă şi să-i nimicească. 

Astfel, câteva mii de cazaci amestecaţi cu 
Ieşi se aruncă în iureş sălbatec asupra 
moldovenilor. Vodă, la neaşteptata năvală a 
lesilor, scosese din tabără abia 1500 de oşteni, 
şi anume nu cu gândul să împiedice înaintarea 
lesilor, ci să le vădească prin semne şi steaguri 
purtătoare de cruce că s-au abătut de la părţile 
turceşti (asupra cărora trebuiau să se 
năpustească) arătate lor mai înainte de către el 
însuşi. Dar leşii, cu suflet şi braţ de vrăjmaş, dau 
năvală cu săbiile scoase asupra moldovenilor 
risipiţi pe câmp cu prea puţină grijă. Domnul, 
când vede că ai săi sunt atacaţi de Ieşi şi că 
moldovenii sunt ocărâţi în gura mare drept 
busurmani, porunceşte alor săi să ia armele şi 
să-i respingă cu duşmănie pe cei care veneau 
cu duşmănie asupră-le. Moldovenii, urmându-l 
pe Vodă, nu numai că le-au ţinut lesne piept 
lesilor care veneau în neorânduială, ci şi mai 
lesne i-au împrăştiat. Turcii şi tătarii, când aud 
strigătele celor care se luptau şi vuietul 



bombardelor şi al sâneţelor înspre tabăra 
moldovenilor, le vin moldovenilor în ajutor. 

Ajunşi la locul luptei, turcii şi tătarii, văzând 
prima linie a leşilor gata respinsă şi risipită de 
către moldoveni, se năpustesc din spate asupra 
taberei lesilor şi o izbesc cu tărie. Fiind tabăra 
prinsă în cleşte cu foarte mare putere - au ce 
zăpăceală să fi fost la Ieşi! -, ca la 6 000 de Ieşi 
sunt doborâţi la pământ cât ai clipi din ochi, 5 
000 şi mai bine de cazaci, lepădându-şi armele, 
sunt prinşi. Hatmanii se străduie să-şi ducă 
trupele îndărăt în tabără, dar în zadar, căci, 
retragerea fiindu-le împiedicată de către turci, se 
văd siliţi să părăsească tabăra şi să-şi caute 
scăparea în fugă. Astfel fiind leşii puşi pe fugă şi 
înfrânţi, Cantemirare parte de mare laudă de la 
seraschier şi acesta îi dă de ştire sultanului, 
povestindu-i pas cu pas jocul întregii lupte, că 
întreagă acea preafericită biruinţă poate fi pusă 
numai pe seama lui Cantemir, domnul 
Moldovei, şi îngăduie ca vestea biruinţei să fie 
trimisă nu prin olăcarul său, ci prin cel al lui 
vodă. Olăcarul, când ajunge în a şasea zi la 
Constantinopole, este dus de marele-vizir de-a 
dreptul la sultan, ca să poată şi prin viu grai să-i 
înfăţişeze mai pe larg cele ce se înfăptuiseră 
acolo. Sultanul, citind scrisoarea seraschierului 
şi a lui Vodă, zise: „Cine este acest Cantemir, 
domn de acum al Moldovei? Oare nu tot acela 



care a fost călăuza oştirii melc în războiul şi 
cucerirea Cameniţei?" (Kîzlar-agasi) lusuf-Aga 
(care la Cameniţa îndeplinea slujba de 
haznadar-başa') îi zise: „Acela este, 
Preaputernice împărate, care nu numai că a fost 
călăuza oştirii, dar a şi luptat vitejeşte cu 700 de 
moldoveni de-ai săi împotriva a 7000 de Ieşi, ca 
la şapte ceasuri şi ne-a scăpat de duşmanul 
care ne ataca şi pe mine şi pe cadânele tale, pe 
care seraschierul mi le încredinţase să le duc 
peste Dunăre. Căci este un astfel de behadir, 
un viteaz destoinic, încât abia de s-ar găsi la 
turci unul asemenea. Avem a ne întrista pentru 
un om ca acesta că este ghiaur şi nu 
musulman. 

Atunci sultanul răspunde: „Fie-i lui pâinea 
mea cu priinţă; despre credinţa şi religia lui să 
judece Dumnezeu; eu însă poruncesc ca el să 
ţină acea domnie a Moldovei cât timp voi domni 
eu". Şi-I trimite pe olăcar, îmbrăcat cu caftan, la 
'Bogdanserai' la fiul domnului. Seraschierul 
chiar cu mâna lui îi scrie scrisoare de răspuns 
cu mari laude şi însuşi îl încredinţează pe domn 
oblăduirii aceluia. Asemenea laude aduse de 
sultan lui Cantemir le ia în nume de rău Şerban, 
domnul Ţării Româneşti, (deşi prieten lui 
Cantemir) şi, mutându-şi gândul de la prietenie, 
cugetă să urzească lucruri potrivnice lui 
Cantemir, ceea ce se va vedea mai jos. întors 



din acest război la scaunul său, Constantin 
Cantemir se apucă să aducă iar cârmuirea ţării 
la starea ei de odinioară. Trimite hatmanului 
Poloniei o scrisoare prietenească prin care îl 
roagă să poruncească să fie împiedicaţi de la 
năvălirile lor obişnuite leşii şi cazacii prădalnici, 
altminteri pe oştenii pi inşi îi va pedepsi cu 
spânzurătoarea, ca pe nişte tâlhari. Hatmanul 
Poloniei ori a privit aceasta cu nepăsare, ori a 
trecut-o cu dispreţ: nu dă nici o poruncă pentru 
împiedicarea tâlhăriilor; în diferite locuri aceia, 
în iureşuri de noapte îi călcau pe boieri şi pe 
egumenii mănăstirilor şi îi prindeau; cu felurite 
şi nelegiuite cazne îi sileau să dea la iveală 
comorile şi avuţiile. Pentru a le stăpâni 
grozăvia, domnul rânduieşte oşteni în diferite 
ţinuturi ale ţării - care se năpustesc de 
pretutindeni pe neaşteptate asupra tâlharilor, îi 
biruie; şi pe cei mai mulţi îi prinde, prinşii 
porunceşte să fie traşi în ţeapă, sau să fie 
descăpăţânaţi şi capetele să le fie înfipte în pari, 
(sau) să fie spânzuraţi, iar pe câţiva (anume pe 
care îi aflase că prădaseră mănăstirile şi sfintele 
odoare şi că, sfărâmând sfintele icoane, au 
smuls din ele argintul, aurul şi pietrele 
preţioase) i-a ars în foc de vii. între aceşti tâlhari 
cel mai vestit era un anume tâlhar, moldovean 
de neam, pe nume Burlă. Strângând optzeci de 
Ieşi şi de cazaci, el cutează în miez de noapte 
să dea năvală cu scaii asupra mănăstirii 



Cetăţuia, cea de lângă oraş, şi se porneşte să 
spargă porţile cu nişte drugi. 

Călugării care trăiau în mănăstire trag 
clopotele; domnul trimite pe dată oştenii - straja 
din preajma-i - ca să scape mănăstirea; tâlharii, 
auzind sosirea oştenilor, fug în păduri. La ivirea 
zorilor, domnul orânduieşte o ceată mai mare 
de oşteni: aceştia îi urmăresc pe tâlhari, ca pe 
fiare, prin munţi şi prin codri, până la urmă îi 
găsesc, îi zdrobesc şi îi prind pe toţi împreună 
cu căpetenia lor, Burlă. Pe ceilalţi domnul 
porunceşte să-i descăpăţâneze, pe Burlă însă, 
adus la sine, îl întreabă „De ce el, cu toate că 
era moldovean, nu a vrut să primească leafa 
ţării sale şi să lupte pentru ţară în contra 
năvălitorilor, ei, dimpotrivă, a vrut mai bine să fie 
căpetenia unor tâlhari de neam străin?" (Sunt 
vrednice de ţinut minte tăria de înger şi sufletul 
cel neclintit ale acestui tâlhar). Acela dă 
răspuns: „Că ceea ce a făcut până acum a fost 
pornirea propriei voinţe, dar ce fel de osândă 
trebuie să primească nu stă nici în puterea sa, 
nici în cea a lui vodă". 

La aceste spuse se miră domnul şi îi zice: 
„Cum, preanelegiuite, eu să nu am putere 
asupra ta, un tâlhar şi un călcător de biserici, ca 
să te pot pedepsi cu cel mai cumplit fel de 
moarte?". „Nu", răspunde acela, „pentru că tu 



vei judeca numai acele negrăite fărădelegi ale 
mele pe care le ştii, Dumnezeu însă, dacă ar fi 
să mă pedepsească, m-ar pedepsi cu mult mai 
crâncen şi nu poţi tu să născoceşti împotriva 
mea astfel de munci şi cazne care să fie pe 
potriva amintitelor mele fapte; căci, fie că mi-i 
descăpăţâna, fie că mi-i spânzura, fie că mi-i 
trage în ţeapă sau - ce-i şi mai grozav - că mi-i 
arde-n foc (ca pe tovarăşul meu Eftimie), toate 
acestea ştiu că sunt de o clipă şi că or înceta 
toate în scurt răstimp după ce mi-oi da sufletul şi 
nu socot că-i drept ca Dumnezeu să ia asupra- 
şi iertarea şi dezlegarea tuturor fărădelegilor 
mele doar pentru o singură clipă de chin şi 
numai prin lipsirea mea de viaţă. Căci am 
numărat patruzeci de mănăstiri (afară de 
celelalte tâlhării şi omoruri ale mele) cărora cel 
dintâi le-am bătut şi le-am sfărâmat porţile şi 
cărora cel dintâi, cu aceste mâini nelegiuite, le- 
am jefuit sfintele odoare. Aşa că socoteşte, 
Măria ta, doamne, cum oi răspunde eu, pentru 
atâtea păcate grele şi de moarte, în faţa 
dumnezeiescului judeţ doar cu chinul unui 
singur ceas sau al unei zile sau chiar al unui an 
şi cu o singură moarte pentru atâtea omoruri şi 
fărădelegi? De aceea în mâinile tale se află 
acum cu osebire mântuirea sufletului meu; căci 
pentru viaţă nici nu mă rog, nici nu mă socot 
vrednic de ea". 



Stătea Vodă dimpreună cu tot divanul ca şi 
înmărmuriţi şi nu ştiau ce să răspundă 
tâlharului. La urmă, domnul îl trimite, după 
obiceiul creştinesc, la duhovnic şi la biserică; 
mărturiseşte curat şi cu inimă curată toate şi 
multe altele afară de acestea, încă de pe când 
era copil; îndeplineşte întru totul căinţa 
sufletească, apoi, adus din nou la domn, Vodă, 
văzându-i neclintirea în faţa morţii şi foarte 
marea lui pocăinţă întru mântuirea sufletului, îi 
înfăţişează câteva feluri de moarte: să şi-l ia pe 
care l-o dori. Acela, zâmbind, îi spune: „Văd, 
doamne, că ai în gând să mă pedepseşti numai 
ca tâlhar, dar nu şi să mă mântuieşti ca pe un 
suflet pierdut. Facă-se voia ta, dar, dacă mi s-ar 
îngădui vrerea mea, eu unul mi-aş fi găsit un alt 
fel de moarte, prin care să mor clipă de clipă 
viaţa întreagă şi nu dintr-o dată, cum vrei tu". 
Domnul îi răspunde: „Alege-ţi felul morţii şi eu 
am să-ţi fac hatârul să mori cum îi vrea tu". 
Atunci acela, vesel, sărutând pământul în faţa 
lui vodă, îi spune: „Rogu-te, preacucernice 
doamne, să porunceşti gâdelui tău să găsească 
o secure tocită şi ştirbă de tot şi cu ea, nu tăind, 
ci mai degrabă frângându-le, să-mi ciuntească 
pe-ncetul, o săptămână întreagă, oasele 
mâinilor de la cot şi până-n vârful degetelor şi 
oasele picioarelor de la genunchi şi până-n 
vârful degetelor şi în faţa mea să le dea câinilor 
să le înfulece. Şi că nu crezi că am să mor din 



aste chinuri, căci nu mi-or îngădui păcatele să- 
mi plătesc atât de iute datoria, ci, cu trupul astfel 
schilodit, am de gând să ajung, cu ajutorul lui 
Dumnezeu, până la Ierusalim şi să-mi fac căinţa 
şi mai desăvârşită". Astfel domnul, la ruga 
tâlharului, porunceşte să i se frângă oasele - 
anume braţele şi pulpele - şi să i se ciuntească 
bucăţică de bucăţică şi să-i fie retezate cu o 
secure tocită. 

Dus la locul de osândă, Burlă, cu chip voios 
şi aducându-i mulţumiri lui Dumnezeu, îi întinde 
singur călăului întâi mâna dreaptă ca să i-o 
zdrobească; după ce i .s-a tăiat dreapta, îi 
spune gâdei „că el trebuie să vină la el a doua 
zi şi să-i frângă piciorul drept". Cum călăul 
încerca să-i frângă şi să-i taie şi cealaltă mână, 
acela nu-l lasă spunându-i că a dobândit de la 
vodă hatârul ca - o dată ce tot şi va fi dat să 
moară în răstimp de o săptămână - să moară în 
chinuri lungi şi neîncetate. Aşadar, când s-au 
încheiat zilele săptămânii, mâinile şi picioarele 
lui Burlă i-au fost retezate de gâde, cu mare 
durere până şi din partea privitorilor. Dar mai de 
minune era că, fără vreun ajutor de-al hirurgului 
(lucru care fusese oprit de către vodă), în 
răstimp de 30 de zile vindecându-i-se rănile, i 
se înfăţişă domnului şi îi zise: „lată, doamne 
Dumnezeu, milostivindu-se de mine şi mai cu 
seamă de păcatele mele, a vrut să 



prelungească chinurile vieţii mele, Acum te rog 
să îngădui să mi se dea cărţi de slobodă trecere 
spre Ierusalim". Domnul i le dădu lesne. 
Tâlharul Burlă, primindu-si cărţile, s-a încumetat 
la un drum atât de lung cu trupul astfel schilodit, 
a ajuns la Ierusalim şi a zăbovit acolo vreme de 
trei arii (mereu mărturisindu-şi păcatele în faţa 
norodului). Apoi, întors fiind la Constantinopole, 
noi înşine l-arn văzut cerând prin biserici 
pomană de la creştini si, la fel, mărturisindu-si 
păcatele, precum şi aducându-i mulţumită lui 
Cantemir-Vodă, mântuitor, după Dumnezeu, al 
sufletului său. 

Dar să revenim la ţelul nostru. Nu mult după 
aceea, regele Poloniei aprins de mânie 
împotriva lui vodă pentru uciderile şi 
schingiuirile prădătorilor săi, rânduieşte opt mii 
de oşteni aleşi care să atace pe negândite laşii 
şi, de-or putea să-l prindă pe domn. Drept 
căpetenie a acestui pâlc de oaste îl orânduise 
pe un anume miiaş Zaharovski. Acesta, pe 
drumuri de noapte prin păduri şi pe căi neştiute, 
ajunsese cu ostile sale la patru mile apropiere 
de laşi, Dumnezeu însă, altfel întorcând planul 
regelui, s-a întâmplat ca treizeci de tătari din 
Bugeac să treacă prin acele locuri către Polonia 
ca să fure câte ceva de pe la hotare sau să 
prindă robi; aceştia au dat pe neaşteptate peste 
acele oşti leşeşti. Zaharovski cu ai săi i-a înfrânt 



lesne şi i-a prins pe toţi, afară de unul singur 
care a scăpat mulţumită iuţelii calului său. Acela 
vine de-a dreptul la laşi la domn (era ziua de 23 
aprilie - zi în care la ortodocşi se sărbătoreşte 
praznicul Sfântului Gheorghe) şi nu îi 
înfăţişează lucrul precum era, ci ticluieşte o 
minciună sfruntată: „Că tătarii, ca la o mie la 
număr, mergând către Polonia, au dat peste trei 
sute de Ieşi în cutare loc, de-i spun localnicii 
Miletin, şi că i-au învins pe aceia în luptă; că 
leşii şi-au luat totuşi drept meterez un hăţiş 
oarecare şi că de acolo se apără cu sâneţele; 
aşa că - se roagă el - să binevoiască domnul a 
trimite, cu el drept călăuză, măcar trei sute de 
puşcaşi seimeni ca să-i scoată pe acei tâlhari 
din hăţiş". Domnul, cum ştia necontenite 
asemenea tâlhării ale leşilor, trimite împotriva 
lor câţiva seimeni. Leşii însă, o dată ce au văzut 
că un tătar a scăpat cu fuga, lesne au înţeles că 
el îi va da de ştire domnului despre venirea lor. 

Deci, cu frânele slobode, ca să ajungă mai 
înainte de a se putea face vreo gătire de război, 
îl urmăresc pe tătar înspre laşi. Puşcaşii 
domnului, cum nu bănuiau nimic asemenea, 
abia de străbătuseră (cale de) un ceas de la laşi 
şi văd toate ostile leşilor venind în goană mare. 
Aveau cu ei şi cinci tunuri uşoare, dar nu le-au 
ajuns nici timpul să se tragă îndărăt, nici puterile 
să se împotrivească, aşa cum mergeau ei de 



neorânduiţi. O rup cu toţii la fugă, mulţi sunt 
ucişi de Ieşi, mulţi sunt prinşi, abia de scapă 
jumătate dintre ei, Domnul când vede această 
neaşteptată năpastă, îşi caută scăparea în 
vechile sale meşteşuguri ostăşeşti le 
porunceşte boierilor ca, luându-şi soţiile şi 
copiii, să fugă la mănăstirea Cetăţuia; el însuşi, 
cu oaste aleasă şi cu câţiva curteni ai săi mai 
de vază, rămâne în şesul Bahluiului; le 
porunceşte cârciumarilor să ţină cârciumile 
deschise şi le făgăduieşte că, de-or păţi vreun 
neajuns de la duşmani, îi va despăgubi el 
însuşi. Le porunceşte, de asemenea, şi 
negustorilor să pună la adăpost în mănăstiri 
mărfurile mai de seamă, iar pe cele mai de rând 
să le lase în prăvăliile deschise. Făcându-se 
aceasta, leşilor, care veneau îngâmfaţi şi de 
izbânda de mai înainte, le dă şi vreme, şi loc să 
intre în oraş şi lasă în cetate (cu porţile 
deschise) doar o sută de oşteni din tagma 
călăraşilor, ascunşi prin grajduri. Leşii, văzând 
steagurile domnului şi oştenii în câmp departe 
de oraş, înţeleg că domnul a scăpat din mâinile 
lor. Se apucă aşadar de pustiirea oraşului. 
Osteniţi de drum lung, leşii, când văd cârciumile 
deschise şi în cârciumi atâtea poloboace foarte 
mari cu vin din cel mai bun (de care întotdeauna 
leşii sunt tare poftitori), intră cu grămada în 
cârciumi şi dau de duşcă peste năduşeală vinul 
cel tare, cu gâtlejul pâlnie. 



Câtă vreme alţii ajung la porţile Curţii şi le 
găsesc deschise şi de nimeni păzite, socotind 
că nu a rămas nimeni la Curte, se abat să prade 
prăvăliile. Astfel dându-se leşii, unii la cârciumi, 
alţii la prăvălii şi mărfuri, domnul le dă alor săi 
semn de năvală asupra acelora. Cei dintâi se 
năpustesc acei care erau ascunşi în grajdurile 
Curţii, îi urmează din afară ceilalţi şi îi 
încleştează din trei părţi pe leşii beţi şi chefuind 
în străfunduri de cârciumi, închid asupra lor 
uşile cârciumilor, iar pe ceilalţi, răzleţiţi prin 
prăvălii, îi căsăpesc şi pe mulţi îi prind vii; foarte 
puţini, care nu ajunseseră încă în fundul 
cârciumii (căci cârciumile din Moldova sunt în 
adâncul pământului până la 15 stânjeni şi mai 
bine), se fac scăpaţi. însuşi Zaharovski a scăpat 
rănit cu fuga. După fuga celorlalţi, pe cei închişi 
în cârciumi îi scoteau ca peştii din heleşteu - pe 
cei pe care i-au prins vii. A doua zi domnul i-a 
ales deoparte pe Ieşi şi pe cazaci, pe care mai 
apoi i-a trimis teferi înapoi la rege; însă pe care 
i-a găsit printre ei a fi moldoveni, a poruncit ca, 
tăiaţi în patru, să fie spânzuraţi pe la răspântii. 
După acest prăpăd pentru ai săi, regele n-a mai 
binevoit niciodată să-şi trimită ostile împotriva 
voievodului, ci s-a îngrijit mai degrabă să-i 
îmbune sufletul îndârjit de mânie prin scrisori 
pline de cuviinţă. 

în anul următor, regele Poloniei, loan, ajutat 



de banii Papei de la Roma, strânge multe mii de 
Ieşi şi îşi mişcă ostile prin Moldova împotriva 
seraschierului turcesc Buiucli Mustafa-Pasa 
(căci Suleiman, ridicat la slujba de vizir, fusese 
orânduit căpetenie împotriva împăratului) şi a lui 
Nureddin-Sultan. Dar, mai înainte de a intra în 
Moldova, îl trimite la domn în strai necunoscut 
pe părintele său confesor, înzestrat cu o 
scrisoare îndeajuns de cuviincioasă, a cărui 
întreagă solie putea fi strânsă în două puncte: 
întâiul „Că, dacă Regele ar şti că Domnul urma 
a-si uni armele cu cele leşeşti, ar intra în 
Moldova ca prieten şi nu ca duşman". Al doilea 
„Că, dacă domnul ar vrea să primească 
ocrotirea regelui Poloniei şi într-un gând cu 
acela să lupte împotriva turcilor, după zdrobirea 
turcilor şi cucerirea Constantinopolului, 
voievodul va urma să aibă pe veci domnia cu 
drept de moştenire, rând pe rând, şi că toate 
legile şi drepturile domnilor vor fi păstrate de 
rege neclintite şi neschimbate, iar el însuşi va 
avea în sfat şi în dietele obşteşti cel dintâi scaun 
şi cea dintâi cinstire". 

La acestea adăuga: „Că domnul trebuie să-şi 
amintească de foarte vechea lui prietenie şi 
priinţă, de pe când îndeplinea slujbe în Polonia 
sub hătmănia sa, şi că el nicicând nu l-a lipsi t 
de vreo cinstire vrednică de el şi că l-a copleşit 
cu multe favoruri şi faceri de bine, care ar putea 



fi ca nişte premersuri întru totul îndestulătoare 
pentru întărirea şi chezăşuirea făgăduielilor 
sale". La acestea, domnul laudă milostenia şi 
buna voinţă a cucernicului rege şi aduce cele 
mai mari mulţumiri pentru făgăduielile înfăţişate. 
De altfel însă, răspunde: „Cine ar fi fost acela, 
cel mai ticălos dintre toţi creştinii, care, având 
cunoştinţă de putinţa unei împliniri viitoare şi de 
folosul cel obştesc al creştinilor, ar fi pregetat 
să-şi verse chiar şi cea din urmă picătură de 
sânge sub steagul Domnului Hristos? Dar că el 
are două pricini de căpetenie care îl împiedică 
deocamdată de la unirea făţişă a armelor; 
prima, că îl are pe fiul său mai mare, împreună 
cu fiii câtorva boieri, ostatec la sultan; a doua că 
a fost orânduită împotriva leşilor o oaste 
turcească şi tătărească foarte numeroasă cu un 
nou seraschier şi că a :şi trecut Dunărea, iar 
tătarii au ajuns pregătiţi la hotarele Moldovei. 
Aceştia, de vor fi auzit că domnul a trecut de 
partea regelui, într-o clipită vor pustii întreaga 
domnie a Moldovei, şi că mai ales Nureddin- 
Sultan ştie că are o astfel de învoire de la sultan 
ca, de va ti văzut că domnul Moldovei trece de 
partea leşilor, să nimicească prin foc şi sabie 
întreaga domnie. De-ar fi să fie aşa, cine ar 
putea să dea socoteală în faţa Măririi 
dumnezeieşti pentru atâtea suflete de creştini? 
Aşa că să binevoiască Măria Sa Regele să 
cumpănească lucrul mai cu îngrijire, ca nu 



cumva, în locul libertăţii creştinilor, să se 
pricinuiască astfel o veşnică robie şi cele de pe 
urmă rele. 

Dar dacă îl va fi zdrobit, cu ajutorul lui 
Dumnezeu, pe duşmanul care se afla pe drum 
şi îşi va fi dus armele sale creştineşti (după 
alungarea tătarilor din Bugeac) până la Dunăre, 
el, din dragoste pentru Cristos, îl va lăsa pe 
mâna turcilor chiar şi pe fiul său. Dar în clipa de 
faţă el făgăduia că poate să facă doar atâta: 
anume ca, lăsând la laşi un boier cumpănit, să 
pregătească pe sub ascuns, pe cât îi va sta în 
putinţă, zaherea şi altele de trebuinţă traiului şi 
să i le dea regelui la venire". Ceea ce s-a şi 
făcut, cum se va vedea mai departe. Cu aceste 
răspunsuri, confesorul s-a întors la rege. Dar 
regele, cugetând să-şi ducă astfel luciul la 
îndeplinire, scriind carte tainică laolaltă către 
Miron (despre care am pomenit că a fost cu 
Duca şi Petriceicu în Polonia şi că mai apoi, 
întors în ţară, a fost copleşit de către domn cu 
atâtea faceri de bine) şi către fratele lui (care în 
acea vreme îndeplinea slujba de hatman) şi 
către nu puţini alţii laolaltă, le trimite scrisoare 
(sic) să-l părăsească pe domn şi, luând cu sine 
ostile moldoveneşti, să vină la rege, iar că el li-l 
va aşeza domn pe oricare îl vor dori ei şi că îi va 
primi cu cele mai mari cinstiri şi dovezi de 
bunăvoinţă, în acea vreme Miron îşi ducea traiul 



în ţinutul Putnei (a cărui isprăvnicie o şi ţinea); o 
dată ce însă a primit de la rege o asemenea 
scrisoare, uitând de orice facere de bine, cum el 
însuşi nu putea să vină, îi scrie fratelui său, 
hatmanul, adăugând şi copii ale scrisorii 
regelui, ca, ademenind oştirea, să-l părăsească 
pe vodă, ba chiar, de-i era cu putinţă, iscând în 
tabără vreo răzmeriţă, ori să-l ucidă ori să-l 
alunge pe domn. Sfaturile nelegiuite ale 
acestora nu i-au rămas multă vreme ascunse lui 
vodă, ci prinzând de veste despre urzelile lor, 
nu scoate totuşi pe hatman din slujbă şi nici nu 
se arată a avea ştire despre partida lor, ci îl 
lipseşte numai de putinţa de a da porunci oştirii, 
astfel încât oştenii să nu facă nimic din porunca 
hatmanului, decât doar cu întărirea domnului. 
Hatmanul, al cărui nume era Velicico, când a 
văzut că nu izbândeşte nimic pe faţă, mai întâi îi 
aţâţă în ascuns la răscoală pe pedestraşi, îi 
învaţă să-şi ceară leafa pe cele şase luni ce 
aveau să vină, cum că altminteri vor tăgădui a-şi 
vărsa sângele alături de turci împotriva 
creştinilor. Pe aceşti făcători de zarvă, domnul 
înfăţişându-li-se, îi domoleşte şi află chiar de la 
ei că pricina unei atari răzvrătiri fusese 
hatmanul; ascunde aceasta sub tăcere şi, 
dându-le oştenilor leafa pe trei luni, pe când 
regele ajunsese la patru ceasuri apropiere de 
laşi, el însuşi purcede de la laşi către Prut;. A 
doua zi, călăraşii, prin vicleşugul aceluiaşi 



hatman, mormăie pe ici pe colo vorbe 
potrivnice. Dându-I jos pe căpitanul din fruntea 
acestora, Mitrea, îl numeşte pe un altul şi astfel 
isprăvesc şi ei cu zarva. 

Când domnul cu ai săi ajunge în satul 
lepureni din ţinutul Fălciului, adunând sfatul 
boierilor le zice): „Ce ar socoti ei că mai este cu 
folos pentru ei şi pentru ţară, să treacă apa 
Prutului la seraschier şi la tătari sau să se 
oprească acolo şi să aştepte oastea regelui? Iar 
că el, într-o asemenea împrejurare, se va strădui 
după puterile sale, nu numai ca domn, ci şi ca 
om al ţării şi ca tovarăş de arme - ca faptele să 
se întocmească pe măsura celor mai drepte 
sfaturi". Toţi (afară de Gavriliţă şi de Cioban 
postelnicul) strigă din gura şi din inima toată „că 
mai bine să-l aştepte pe regele Poloniei şi să-şi 
unească armele creştine cu creştinii decât să se 
dea astăzi de la sine în robia turcilor şi a 
tătarilor", înaintemergătorul tuturor acestora era 
Velicico, despre care am pomenit mai sus. Dar 
domnul şi acei doi boieri cugetau altfel: „Anume 
că puterea Imperiului Turcesc nu este de 
dispreţuit aşa de lesne şi de fără chibzuinţă şi 
că nici leşii nu pot, într-un singur iureş, să 
alunge din sălaşurile lor şi pe turci, şi atât de 
multele ordii ale tătarilor din Crâm şi din 
Bugeac, aşa ca să poată scăpa cu totul 
Moldova de atare vecini apropiaţi şi puternici; şi 



că nici locuitorilor n-are să le fie sigură 
rămânerea la locurile lor, măcar câtă vreme 
tătarii din Bugeac vor stăpâni Bugeacul. Ba că 
trebuie să se ia seamă la primejdia de sub ochii 
lor: că ordiile tătăreşti nu sunt la depărtare mai 
mare de patru ceasuri de ei şi că aşteaptă ca 
lupii cei hrăpăreţi să vadă de vine domnul ori să 
audă despre fuga lui la Ieşi. 

Dar de-l vor vedea pe domn în tabăra lor, le 
va pieri din inimi orice bănuială de trădare a 
moldovenilor; iar de unde nu, în răstimp de trei 
zile îi vor lua pe sus nu numai pe cei care ţineau 
atare sfat la lepureni, ci şi pe nevestele şi copiii 
lor, de prin munţi şi de prin păduri, şi atunci au 
să încerce ei ajutorul cel târziu şi zăbovit al 
leşilor. Aşa că era mai înţelept şi mai sigur 
pentru ei ca, prin înfăţişarea sa în tabăra 
turcească, să scape atât el, cât şi toţi locuitorii 
din primejdia ce-i paşte decât să-şi pună 
nădejdea în părelnicele izbânzi ale leşilor. De 
altfel, că domnul nu opreşte pe nimeni care are 
de gând să meargă la rege, dar că el cu ai săi, 
va trece chiar în ziua aceea râul, iar pe copiii săi 
şi pe nevestele boierilor îi va trimite la Putna". 
Astfel, trecând domnul peste râu, cea mai mare 
parte dintre boieri - dar de cinul al doilea - şi 
mulţi dintre oşteni, nevoind să treacă, s-au 
întors la rege, care mai zăbovea încă la laşi. în 
ziua aceea, în care domnul trece râul, Nureddin 



Sultan, înşelat de un zvon mincinos iscat de 
către tătari, îi dă de ştire seraschierului că 
domnul Cantemir cu întreaga sa oştire a trecut 
la Ieşi şi i-l arată pe omul care îl văzuse 
întorcându-se - care om întărea acestea la 
îndemnul tătarilor. Pe deasupra, sultanul zicea: 
„Că el are împuternicire de la împărat şi de la 
tatăl său, hanul, prin care i se porunceşte ca, 
dacă domnul va trece la Ieşi, întreaga Moldovă 
să fie pustiită ca un pământ duşman". 

Şovăia seraschierul ce va să facă, deoarece 
nu puţin se temea dacă domnul ar fi trecut la 
duşmani; căci îl ştia om în multe lupte vestit şi 
tare cât la sfat, pe atât şi la braţ. Şi, cum stătea 
deja să se prăvale soarta nenorociţilor locuitori, 
se ridică un bătrân din neamul Cantemireştilor, 
pe nume Beg-mîrza; şl le grăieşte astfel 
seraschierului şi sultanului: „Că el are ştire de 
netăgăduit că domnul a venit până la Prut cu 
toate ostile şale. Pe lângă acestea, el se poate 
pune zălog pe sine că niciodată Cantemir nu se 
va haini de la turci şi asta din multe pricini: Mai 
întâi anume, fiindcă el cunoaşte prea bine 
puterea turcilor şi a tătarilor; apoi că el are 
învăţătura polonilor vreme de mulţi ani de zile. 
Că ostile leşeşti niciodată nu vor putea să-i 
biruie pe turci şi pe tătari astfel încât Cantemir 
să pună de acum înainte Moldova la adăpost 
de năvălirile noastre. Şi dacă, dat fiind acest 



război, izbânda ar fi să rămână de partea lor 
(ceea ce ferească Dumnezeu!), către toamnă 
negreşit că leşii vor fi siliţi să se întoarcă la ale 
lor şi să lase Moldova lipsită de ajutor. Oare nu 
va socoti domnul ce se va alege de Moldova şi 
de domnia sa luată de sub ocrotirea leşilor? în 
al doilea rând, cum ar putea să facă acest lucru 
domnul şi ceilalţi boieri, care îşi au feciorii zălog 
la Constantinopole şi să-şi lase de bună voie fiii 
într-o robie veşnică - ceea ce:nici unul dintre 
muritori, fie şi cel mai fără de minte, nu ar face- 
o. 

în al treilea rând, zicea „Că el ştie despre 
credinţa lui Cantemir că s-a făcut dovedită, în 
multe locuri şi de multe ori, şi că nu este el omul 
atât de nestatornic şi de lipsit de judecată care 
să nu poată pune la cale pentru sine ce este 
mai bine şi mai sigur", în timp ce ei încă mai 
socoteau acestea, soseşte la seraschier trimisul 
lui vodă şi îl vesteşte că domnul cu oastea sa a 
trecut Prutul şi că se va înfăţişa într-uri ceas sau 
două. Auzind seraschierul aceasta, l-a lăudat 
pe Beg-mîrza ca pe un bun sfătuitor, care, de n- 
ar fi ţinut în frâu sfaturile sultanului cu ale sale, 
ar fi făcut cu toţii o foarte mare greşeală, pentru 
care capetele tuturora nu ar fi fost în stare să 
dea socoteală la Poarta sultanului. Dar 
Nureddin Sultan se spune că a zis: 
„Necredinciosul, prin credinţa lui şi-a făcut sieşi 



foarte mult bine, iar nouă foarte mare rău şi 
neajuns" - anume pentru că, prin sosirea lui, 
tătarii au fost păgubiţi de prădarea Moldovei. 
Dar cât pe ce să ne fi scăpat lucrul cel mai 
vrednic de luat aminte: mârşăvia adică, şi 
ticăloasa încercare a lui Velişco hatmanul 
împotriva domnului său celui milostiv. 

Când ostile treceau apa Prutului, domnul, 
şedea privitor punându-i-se un mic jeţ pe malul 
înalt şi prăpăstios al râului; iar Velişco cel mult 
nemernic găseşte un om căruia îi arată 500 de 
galbeni împărăteşti, bani gata, dacă l-ar arunca 
pe nebănuite pe domn de pe acel mal 
prăpăstios în râul învolburat şi hrăpăreţ. Omul 
se leagă mai întâi că va îndeplini această 
negrăită ticăloşie şi se apropie de domn între 
alţii care treceau la învălmăşeală; dar, după ce 
era de-acum pornit să întindă mâinile, tras, 
înapoi ca de un fel de glas ceresc, se căieşte de 
mârşăvia ticluită şi, aruncându-se la picioarele 
lui vodă, îi mărturiseşte curat ce voise să 
încerce împotrivă-i; întrebat fiind de cine fusese 
îndemnat, răspunde „Că hatmanul i-a arătat 500 
de galbeni împărăteşti şi că aşa a fost împins să 
făptuiască această ticăloşie asupra capului lui 
vodă". Domnul îi porunceşte omului „ca să 
acopere sub tăcere un atare lucru şi să-i spună 
aceluia doar dă n-a cutezat să îndeplinească 
fapta; că altminteri, de va auzi că Velicico a 



prins de veste de mârşăvia sa i-a fost dată lui 
Vodă în vileag, lui însuşi îi va lua viaţa dacă 
însă acela nu va afla, că îl va cinsti cu o răsplată 
însemnată". Minunate au fost răbdarea şi 
mărinimia domnului faţă de nemernicu-i vrăjmaş 
din casă, astfel că niciodată nu l-a mustrat 
măcar cu vorba şi vreme ca la şase ani de zile a 
răbdat cu bărbăţie mişel ia acelui om şi s-a ferit 
de necontenitele lui capcane, până când, spre 
pieirea sa, Velicico a sorbit până la fund 
paharul cel plin al mâniei cereşti, după cum 
vom povesti la locul său. 

Regele loan, după ce a ajuns la laşi, găseşte 
acolo, din partea lui vodă, pe Ramandi vornicul 
cu o bună măsură de zaherea şi cu multe 
butoaie de vin; tot acolo îi primeşte pe boierii şi 
pe oştenii fugari de la vodă; luând în stăpânire 
laşii, întreabă de pe la fugari dacă turcii şi tătarii 
vor cuteza să se arate în câmp deschis şi să 
dea piept cu polonii. Astfel, el zăboveşte 14 zile 
la laşi, în belşug de bucate şi în prisos de vin, şi 
anume în prelungi zaiafeturi, şi, cu bubuit de 
tunuri, îi înfricoşează pe turci şi pe tătari - de 
departe. Sobieski, cum sub hătmănia lui, avea 
la sine mulţi moldoveni şi în slujitorime, şi în 
oaste, ştia nu puţin rostul limbii moldoveneşti; 
astfel, la un ospăţ oarecare, la care leşii şedeau 
la masă amestecaţi cu moldovenii, le grăia 
boierilor moldoveni, ca să le fie pe plac, destule 



vorbe moldoveneşti; în cele din urmă, zice că 
trage el (însuşi) hora moldovenească şi, 
chemând lăutarii, trage singur hora; apoi zice că 
a născocit un cântecel în limba moldovenească 
şi că lăutarii, auzindu-l de la el, au a-l cânta. 
Tăcând lăutarii, regele cântă singur: 
„Constantine Fuge-bine, nici ai casă, nici a-i 
masă, şi nici dragă jupâneasă". Acestea 
cântate, îşi mişcă oastea înspre Prut şi, trecând 
râul, purcede pe malul dinspre apus către 
Bugeac. Dar se află un loc de piază rea pentru 
ostile creştine, Valea Strâmbei (adică „valea 
mârşavă"), de unde şi Cuniţki s-a dus cu prăpăd 
şi, în această campanie şi în următoarea, noi 
înşine am văzut ostile trâmbiţând de retragere - 
tot acolo şi ostile ruseşti: când a ajuns aici cu 
tabăra sa, turcii şi ordiile tătarilor îi înconjoară 
straşnic tabăra şi o încleştează, ard iarba de jur 
împrejur în lung şi-n lat, îi prind pe cei care 
ieşeau cu capii la păscut, tătarii otrăvesc apa cu 
ierburi înveninate de-ale lor, pradă carele ce 
urmau tabăra cu zaherea, iar leşii şi caii lor se 
mistuie din zi în zi atât de foame, cât si de 
molimă şi nu pot s-o apuce la drum nici înainte, 
nici înapoi. Domnul însă, cum vedea că regele, 
dimpreună cu toată armata sa se află în 
primejdie şi ajuns aproape de clipa-i de pe 
urmă, mânat de osârdie creştinească, îi vesteşte 
printr-un om de încredere „să nu mai 
zăbovească în acel loc, căci în patru sau cinci 



zile vor veni şi mai multe ordii de-ale 
crâmlenilor (care nu sosiseră încă), şi, lăsând 
malul de răsărit al râului, care, până în Ţara 
Leşească, este tot numai şes, să treacă-pe cel 
de apus şi de acolo să se grăbească spre 
păduri şi munţi, unde tătarii n-ar avea cum să-l 
hărţuiască de pretutindeni; prin urmare, 
apărându-se în şiruri rânduite şi cu carele 
legate între ele, să caute cât mai degrabă 
scăparea sa şi a alor săi şi să ţină minte facerea 
de bine şi ajutorul cel creştinesc, iar altă dată să 
nu mai cuteze a veni prin Moldova către Bugeac 
numai cu ostile polone, într-aceea, mulţumeşte 
foarte pentru cinstea pe care regele a avut 
bunăvoinţa să i-o arate prin cântecelul cel 
meşteşugit şi frumos sunător. Căci doamnă, de 
bună seamă, nu mai are, prin voia sorţii, de 
multă vreme, dar casă, găzduire şi masă i-a 
lăsat pregătite regelui. 

Dacă însă îl va fi lipsit de ceva, să 
binevoiască a pune aceasta nu pe seama 
vreunei voinţe anume, ci pe seama neputinţei şi 
a neajunsurilor sale". Primind regele aceste 
însărcinări de la domn, dă ascultare fără 
împotrivire sfatului izbăvitor şi a doua zi îşi 
întoarce tabăra; la trecerea râului a pierdut el 
destul de mulţi de-ai săi , dar nu cu prăpăd, 
fiindcă turcii şi tătarii, neavând mai dinainte nici 
cea mai mică bănuială despre trecerea lui de 



partea cealaltă, nu aveau cum să le împiedice 
trecerea. Căci toate ostile, atât cele turceşti, cât 
şi cele tătăreşti, urmau tabăra împrăştiate pe 
acelaşi mal de răsărit. O dată trecut râul şi 
luând-o pe la laşi, fie că a poruncit să se facă, 
fie că nu i-a oprit pe cei care făptuiau un lucru 
nici regesc, nici creştinesc: căci a dat pârjolului 
întregul oraş şi a ars de tot mănăstirile. Leşii au 
prădat şi sfintele odoare, într-aceea Sobieski a 
luat cu sine şi moaştele Sfântului loan cel Nou, 
împreună cu mare număr de pietre scumpe şi 
de alte odoare de argint şi de aur, şi le-a 
poruncit să-l ducă prins cu ei pe însuşi 
mitropolitul, care îl mustra în faţă pentru fapta 
cea nelegiuită a oştenilor şi se ruga de 
milostivire. 

Auzind domnul acestea, este cuprins de cea 
mai mare strângere de inimă, trimite câteva 
scrisori de rugăminte spre a le fi înapoiate 
măcar lucrurile bisericeşti, dar în zadar, regele 
dezvinovăţindu-se că nu avea ştire de această 
faptă şi că nici nu putea să-i găsească, într-o 
asemenea învălmăşeală, pe jefuitori (când el 
însuşi îl ducea în carele sale pe sfânt şi 
odoarele lui), dar că, o dată ajuns în Polonia, va 
cerceta şi va face dreptate - ceea ce n-a făcut 
nicicând. Domnul, când a văzut că nu 
dobândeşte nimic prin scrisori, urmăreşte cu ai 
săi şi cu câteva cete de tătari tabăra regelui 



până la râul Şiret; prinde Ieşi aproape fără 
număr, se aruncă asupra lor prin păduri şi 
coclauri, ca asupra unui vânat fugar. Ajuns în 
cea de pe urmă primejdie, regele, lăsându-şi 
tabăra noaptea, o apucă la fugă cu 300 de 
oameni, mulţumită lui Turculeţ Moldoveanul, şi 
astfel, pe căi lăturalnice, scapă în Polonia, 
Hatmanii care fuseseră lăsaţi cu tabăra, după 
ce-au scufundat tunurile într-un anume lac, 
parte risipiţi, parte apărându-se, au scăpat până 
la urmă, laolaltă cu un număr mult mai mic de 
oşteni; în acel război au fost prinşi sau ucişi mai 
mult de 25000 de Ieşi. Domnul, întors la laşi, 
purcede să reclădească oraşul, să ridice case şi 
să-i strângă pe locuitorii alungaţi şi, dându-le 
iertare, îi primeşte înapoi pe boierii fugari la 
rege; şi astfel a fost sfârşitul acelei campanii a 
regelui. 

După ieşirea regelui din Moldova, rămăşiţele 
oştirii, risipite şi împrăştiate prin întreg ţinutul 
Moldovei de Sus, iarăşi îi lipseau, cu cea mai 
mare cruzime, pe bieţii locuitori nu numai de 
bunurile, ci chiar şi de viaţa lor, sub cele mai 
crunte munci şi cazne. Spre a se pune în calea 
acestui rău, domnul porunceşte întâi să fie 
scrise cărţi de înştiinţare că: Dacă unii dintre 
tâlhari voiau să înceteze cu tâlhăriile şi cu 
furturile, aveau nu numai a primi de la vodă 
iertarea, ei chiar aveau a căpăta lefuri după 



rangul fiecăruia; altminteri cei prinşi nu aveau a 
afla nici un fel de milă. Astfel, mulţi dintre tâlhari, 
încetând cu tâlhăriile, au venit la domn cu ruga 
şi au fost primiţi între oştenii lefegii. Iar cei care 
s-au împotrivit, împresuraţi, răzbiţi, înfrânţi şi 
prinşi de pâlcurile rânduite împotriva lor, erau 
alungaţi dintre cei vii cu felurite chipuri de 
moarte; în răstimp de doi ani, ca la patru mii de 
tâlhari prinşi au plătit cu moartea cuvenita-le 
pedeapsă. Acestea împlinite, traiul locuitorilor a 
ajuns mai liniştit. Ba şi regele a binevoit mai 
apoi să le poruncească alor săi să nu mai 
făptuiască furturi şi tâlhării în Moldova. 

în anul următor, fiind cucerite de nemţi Buda 
şi Belgradul şi alte cetăţi de peste Dunăre până 
la cetatea Şehirchioi, care este ca la 
douăsprezece mile depărtare de Sofia, şi leşii, 
ajutaţi iarăşi de banii Sfinţiei sale Papa, fac 
tovărăşie cu ţarul moscoviţilor, şi ţarul Petru 
trimite o mare oaste împotriva Crâmului cu 
hatmanul său, Vasili Galiţin. într-a-ceea, 
Şerban, domnul Ţării Româneşti, încearcă 
împotriva turcilor sforţări mai mari decât se 
puteau face; căci, prin mijlocirea unui 
arhimandrit bosniac (care îi era unchi după 
mamă lui Suleiman, seraschier în anul de pe 
urmă, iar în acesta şi mare-vizir şi căpetenie 
împotriva nemţilor), făcuse trainică tovărăşie să- 
şi unească armele cu moscoviţii şi împotriva 



duşmanului obştesc, pentru Hristos şi pentru 
redobândirea imperiului grecesc, şi anume cu 
aceste condiţiuni: Anume că ţarul nu are gând 
să-şi lăţească imperiul cu el, ci, spre a slobozi 
de sub jugul turcesc neamul creştinilor 
ortodocşi, şi mai cu seamă pe cel al grecilor, din 
mâinile cărora turcul smulsese cu sila imperiul, 
şi-a unit armele cu ceilalţi creştini şi a şi trimis 
împotriva Crâmului o oaste numeroasă. Iar dacă 
Dumnezeu le va îngădui biruinţa asupra 
duşmanilor şi cucerirea Constantinopolului, pe 
Şerban, ca pe un coborâtor din sânge 
împărătesc, anume Cantacuzin, îl va aşeza ca 
împărat al Constantinopolei. 

Aceste diplome (cum mergea vorba) o dată 
întărite, Şerban face pe ascuns mari pregătiri de 
război în adâncul pădurilor Ţării Româneşti şi în 
munţii Transilvaniei: se îngrijeşte să se toarne 
35 de tunuri de război şi, dându-le leafă bună, 
adună 24 000 de sârbi, sloveni şi croaţi. Zvonul 
despre această ridicare a lui Şerban nu le 
rămânea tăinuit turcilor şi Porţii Otomane. Dar, 
fiind îngrijoraţi dinspre toate părţile şi mai cu 
seamă din pricina cuceririi Belgradului, 
meterezul întregii lor stăpâniri în Europa, 
precum şi din princina necontenitelor biruinţe 
ale nemţilor asupra lor şi a secătuirii visteriei, 
tăceau şi se prefăceau, ca nu cumva, mişcând 
ei ceva, Şerban să-şi dea la iveală mai limpede 



hainirea şi făţişe arme: căci se împotrivise deja 
să dea haraciul pe doi ani, dar nu chiar pe faţă, 
ci tărăgănase aducând; ca pricină de iertare 
sărăcia locuitorilor, Şerban însă, cum îl ştia pe 
Cantemir, domnul Moldovei, nu numai prieten 
foarte de aproape, ci şi vestit în trebile 
războiului şi în faptă şi în renume, încearcă 
printr-un om de încredere să-l tragă şi pe el la 
gândul său. Dar Cantemir, tot pe atât de serios, 
pe cât de prevăzător - după măsura cea 
scăzută a stării de faţă a lucrărilor-, îi răspunde 
„Că el şi cu credinţa şi cu sufletul creştin şi de 
mii de ori vrea mai degrabă să moară în tabăra 
creştinilor, laolaltă cu creştinii, decât să trăiască 
în fericire slujind turcului celui samavolnic, 
numai de-ar şti, sau măcar de-ar putea prinde 
veste cu sorţi de crezare, că, prin armele şi 
însoţirile sale, are cum dobândi slobozenia mai 
întâi pentru ţară, apoi şi pentru restul creştinilor. 
Că însă buna chibzuinţă nu îngăduie o ieşire 
sigură şi neîndoielnică şi nici o izbândire fericită 
a acestei stări de fapt, şi anume mai întâi pentru 
că nemţii, măcar că mereu biruitori asupra 
turcilor, au împins armele creştine până 
aproape de Sofia, totuşi mare este depărtarea 
dintre ei, munteni şi moldoveni; dar că pe tătari, 
atât pe cei din Crâm, cât şi pe cei din Bugeac, îi 
au vecini foarte de aproape". „Dacă noi", zice, 
„ne-am vădi hainirea şi am lua arme făţişe fie 
împotriva tătarilor din Bugeac, fie împotriva 



turcilor care locuiesc dincoace de Dunăre în 
Dobrogea, chiar dacă în acel război nemţii vor 
ieşi biruitori şi noi am avea a spune, cu arme 
vrăjmaşe, părţile acestea până la munţii 
Balcani, nu urmează totuşi că, în acelaşi iureş, 
pot fi şi tătarii izgoniţi din Bugeac şi 
Constantinopolea cucerită. 

Aşa că, la venirea iernii, fiecare trebuie să se 
întoarcă la iernaticele sale şi să se pregătească 
pentru campania ce va să vină. Aşa făcându-se, 
iarna ce rău n-ar putea pricinui tătarii muntenilor 
şi moldovenilor? - şi că negreşit stau să se 
prăvale pustiirea cea de pe urmă asupra 
acestor ţinuturi şi pieirea asupra bieţilor supuşi. 
Cam aceeaşi este şi socoteala cu ajutorul 
nădăjduit de la împărăţia Rusească, căci nu 
este cu putinţă de socotit că rutenii pot să trimită 
din hotarele lor în timp potrivit - şi mai cu seamă 
la vreme de iarnă - sprijin şi ajutoare pentru 
moldovenii şi muntenii aflaţi în primejdie. De 
aceea mai cu chibzuială „este" zicea el, „să fie 
aşteptat cu neclintire şi sfârşitul războiului din 
acest an şi să nu se dea nici un prilej turcilor de 
a-şi dezlănţui furia asupră-le, dar în anul ce 
vine, dacă-i vor vedea pe tătari biruiţi în Crâm şi 
în Bugeac (ceea ce este singura mângâiere şi 
dovadă nesmintită asupra slobozeniei acestor 
provincii) şi pe nemţi că şi-au rânduit ostile la 
iernatice în ţinuturile Belgradului, atunci, în fapt 



de primăvară, cu toate puterile să-şi unească şi 
ei ostile şi să se mişte împotriva duşmanului 
obştesc". Asemenea sfaturi nu prea i-au fost pe 
plac lui Şerban-Vodă, vrând el să-şi împingă 
înainte interesele mai pripit decât o cereau buna 
chibzuinţă şi nevoia acelei clipe, ceea ce, 
măcar că nu era de ocară la un domn creştin şi 
mânat de cerească râvnă, totuşi nu era chiar 
atât de lăudat la unul care începe un lucru prea- 
bun, dar la vreme nepotrivită sau fără de folos. 
Aici s-a mai adăugat şi o altă pricină stârnitoare 
de dihonie. Şerban îsi ştia vrăjmaş neamul 
Ruseteştilor (dintre care trei fraţi locuiau la 
Constantinopole, iar doi în Moldova) din pricina 
vechilor şi înrădăcinatelor dihonii dintre 
Ruseteşti şi Cantacuzini. 

Pe unul dintre ei, pe cel mai vârstnic, Mihail, 
l-a făcut surghiunit în Chios prin puterea banilor; 
ceilalţi doi stăteau ascunşi la Constantinopole. 
Aşa ca voia şi pe cei doi, care erau în Moldova, 
fie să-i taie, fie să-i izgonească de acolo, şi mai 
ales pe Gheorghe. Şi cum îi arăta semne de 
prietenie lui Cantemir, Şerban îi cere mai întâi 
printr-o scrisoare să-i fie dat Gheorghe Ruset. 
Cum vodă îi răspunse că asta n-o pot îngădui 
nici mila creştinească, nici cinstea domniei, 
acela îi răspunde că are de primit de la numitul 
Gheorghe o foarte mare sumă de bani şi, 
trimiţând un sol, cerea să i se dea ori banii, ori 



datornicul. Gheorghe, deşi era slobod sub 
chezăşia unor ostateci, totuşi, auzind de sosirea 
solului, fuge şi se retrage la Constantinopole. 
Cu acest prilej, Şerban, pornit făţiş împotriva lui 
Cantemir, zvârlea vorbe mari, că nu va lăsa fără 
răzbunare această ocară şi că va arăta el cât 
atârnă la Poarta turcească credinţa şi cât banul. 
Din care pricină s-a hotărât întâi ca, sub altă 
mână, prin puterea banilor - dinspre partea 
Porţii şi mai cu seamă mituindu-l pe 
seraschierul Mustafa-Paşa -, Cantemir să fie 
mazilit şi aşezat domn în Moldova un altul, 
dintre rudele sau prietenii săi. 

Când îl ispiteşte pe seraschier cu mari 
făgăduieli, acela, lacom de bani, dă ştire la 
Poartă, se străduieşte să însemne câteva pricini 
uşurele împotriva lui Cantemir-Vodă (ale cărui 
slujbe, atât cele de curând, cât şi cele vechi, le 
îngânau până şi ţâncii turcilor) şi adaugă că 
acest lucru i-a fost adus la cunoştinţă de 
preacredinciosul rob al Porţii Şerban, domnul 
Ţării Româneşti. Cei de la Poartă, cum aveau 
ştire sigură despre Şerban că plănuia hainirea 
şi vroia să se răscoale, ziceau că, dimpotrivă, 
dihoniile şi vrajbele dintre domni dovedesc 
credinţa şi statornicia lui Cantemir. Şi astfel 
Cantemir rămâne nebiruit chiar şi de banii lui 
Şerban, şi sultanul îi dă lui Cantemir porunci 
tainice că, de-ar putea să-l prindă pe Şerban şi 



să-l trimită la Poartă, pe el însuşi îl va cinsti cu 
domnia Ţării Româneşti, iar pe fiul lui, care era 
ostatec la Poartă, cu domnia Moldovei. Care 
tocmeală Cantemir-Vodă s-a ferit să o 
primească din multe pricini, cerându-şi iertare 
„că el nu poate să prindă de unul singur un 
atare om preaputernic". Aşa că, arzând între 
domni tainice flăcărui de vrăjmăşie, dă peste 
Şerban o moarte năpraznică şi neaşteptată, 
nenorocire al cărei chip l-am aflat mai apoi de la 
slujitorii lui a fi fost astfel: 

După ce Şerban-Vodă şi-a pus la cale trebile 
cu împărăţia Rusească în felul în care am 
povestit şi după ce îşi pregătise din belşug toate 
câte îi erau de trebuinţă în vara viitoare pentru 
războiul împotriva turcilor, a vrut să-şi aibă 
binevoitoare şi Curtea împărătească. Aşa că îl 
trimite sol la împăratul Leopold pe fratele său 
Gheorghe Cantacuzino, care să-i mânuiască 
afacerile. Solul o dată trimis, fratele său, 
Constantin, şi nepotul după soră, Constantin 
Brâncoveanu (care a urmat la domnie după 
Şerban), cum vedeau fiecare că Şerban-Vodă 
nu va da înapoi de la ceea ce începuse şi că 
orişicum are de gând să proclame război 
împotriva turcilor în vara viitoare, ca nişte mişei 
şi nişte fameni, şi prea puţin păsându-le de 
întreaga obşte a creştinătăţii, se străduiau în fel 
şi chip să-i schimbe domnului gândul, şi îi 



spuneau „să nu se apuce atât de pripit şi fără o 
mai bună chibzuinţă de un lucru într-atât de 
anevoios şi de pieptiş, mai înainte de a arunca 
o mai bună privire la ce sfârşit aveau să ajungă 
faptele, rutenilor împotriva Crâmului, precum şi 
cele ale nemţilor şi ale celorlalţi principi aliaţi 
împotriva celorlalte ţinuturi turceşti, şi să dea 
pradă necredincioşilor, din princina lui, întreaga 
Ţară Românească şi, mai presus, pe copiii şi 
soţiile lor". 

Dară Şerban, învinuindu-i de micime 
sufletească şi de nevolnicie, zicea „că el, cu 
ajutorul lui Dumnezeu, trage nădejde că în vara 
viitoare nu-şi va opri armiile decât doară sub 
Adrianopole, şi de vreme ce ştia nesmintit că 
200 000 de ruteni şi de cazaci aveau să treacă 
Niprul şi, cu sine în frunte, aveau să treacă 
Dunărea în Tracia; că daca însă Dumnezeu, în 
nepătrunsele-i taine, va vrea mai degrabă să le 
fie prielnic păgânilor, lui îi este mai plăcut să 
moară laolaltă cu atâţia domni creştini, care 
luptă pentru Hristos, decât să trăiască o mie de 
ani sub jug turcesc, fie şi la domnie". Fratele şi 
nepotul, văzând gândul de neclintit şi de 
nestrămutat al domnului, au hotărât să-l înlăture 
prin vicleşug. Aşadar, la un ospăţ de casă i se 
turnă otravă şi muri. Răposând Şerban, 
Constantin Brâncoveanu, ca singurul părtaş al 
fărădelegii lui Constantin Cantacuzino, este 



ales la domnie prin meşteşugurile aceluiaşi 
Constantin, fratele răposatului, şi, prădând 
comorile răposatului, şi-a întărit cu ele domnia 
la Poarta turcească; pe soţia şi pe copiii aceluia 
i-a ţinut vreme de un an sub pază tare, până ce, 
intrând în Ţara Românească generalul 
Veterani, a smuls-o din mâinile lui pe ea şi 
întregul neam al lui Şerban şi i-a dus, din 
porunca împăratului, în Transilvania. Iar 
Constantin Brâncoveanu ce fel de sfârşit şi-a 
dat şi cum de n-a putut să scape de dreptul 
judeţ al lui Dumnezeu se va vedea în 'Viaţa' 
aceluia; dar avem a ne întoarce de aici acolo de 
unde ne-am abătut. Scăpată fiind în 
Transilvania, Măria, doamna lui Şerban, trimite 
un om de credinţă la Cantemir-Vodă ca să 
întărească logodna fiicei sale Casandra cu 
Dimitrie, feciorul lui mai mic. Lucru pe care 
Cantemir nu-l respinge tocmai, dar pune înainte 
neputinţa (împlinirii) lui: ea trăind adică, sub 
ocrotire împărătească, iar că el îl are pregătit pe 
fiul său spre a-l trimite la Constantinopole. 

De altfel însă, cum vârsta amândurora mai 
cere încă timp (căci Dimitrie era pe atunci de 12 
ani şi fata de 7), Dumnezeu se va îngriji să se 
găsească şi chipul de a face lucrul cu putinţă. 
Murind aşadar Şerban, Brâncoveanu, urmaşul 
lui, îi trimite mai întâi lui Constantin-Vodă, prin 
soli trimişi de el, înfăţişare de prietenie şi de 



bună vecinătate: „Că alegerea lui s-a făcut prin 
învoire obştească (măcar că el lungă vreme s-a 
împotrivit la aceasta şi n-a voit-o) şi mai cu 
seamă că acest lucru a fost rânduit de pronia 
cerească, astfel ca fiinţarea lui să scape întreg 
neamul muntenilor de primejdia ce-i ameninţa şi 
de cea de pe urmă pierzanie. Căci, dacă 
răposatul Şerban ar mai fi trăit încă 6 sau 
(măcar) 3 luni, s-ar fi răzvrătit pe faţă împotriva 
turcilor şi ca atare ar fi adus asupra tuturor 
locuitorilor o năpastă care nici (cu gândul) nu 
poate fi gândită. Dar că el nu va părăsi Poarta 
Otomană până la ultima picătură de sânge". 
(Parcă prorocind a vorbit bietul, căci aşa s-a şi 
întâmplat; fiindcă tocmai la Poartă şi-a vărsat, 
sub silnică sabie, până şi ultima picătură de 
sânge.) Şi că, de vreme ce ştia că Frăţia sa este 
mai vârstnic şi în ani, şi în domnie şi de o 
credinţă dovedită la Poartă, ar vrea să trăiască 
şi să se păstreze în bună înţelegere şi prietenie 
atât ei înşişi, cât şi supuşii lor". 

La acestea după cum e datina, Cantemir- 
Vodă răspunde în scurtă vreme prin solii săi: 
„celor răposaţi Dumnezeu cel veşnic să le 
hărăzească oricine, iar pe urmaşi, ca pe 
înălţimea sa, să-i întărească şi să-i 
statornicească în domnie şi să ştie că pe el îl va 
avea mereu vecin bun şi liniştit, numai să vrea 
înălţimea sa să păstreze aceeaşi pace a 



amânduror părţilor". Dar Brâncoveanu nu a 
păzit multă vreme această făgăduială şi cea 
dintâi pricină de a aţâţa duşmănie şi-a găsit-o, 
deoarece Cantemir l-a adus pe Gheorghe Ruset 
înapoi de la Constantinopole în Moldova şi l-a 
aşezat pe fratele lui, Lascăr, capuchehaie la 
Curtea sultanului; că „nici ei nu pot avea între ei 
prietenie sigură şi fără de bănuială, câtă vreme 
acela avea în slujbele sale asemenea oameni 
(adică duşmani de moarte şi străvechi ai 
Cantacuzinilor). De aceea, dacă vroia să 
aleagă mai degrabă prietenia şi frăţia sa decât 
orice slujbă a acelor oameni, ar fi cugetat mai 
cu luare-aminte: că, de altminteri, el nu poate să 
nu-i prigonească pe acei ticăloşi, oriunde şi sub 
a oricui ocrotire s-ar afla, şi că el ştie negreşit 
că, numai de li s-ar da prilejul, ei nu vor sta pe 
gânduri să-i înece pe toţi, fie şi într-un strop uşor 
de apă". 

La aceste vorbe rău sunătoare şi cu suflare 
de pornită vrăjmăşie, Cantemir răspunde după 
obiceiul său „că el nu ştie ce s-a făcut sau spus 
mai înainte vreme între Ruseteşti şi Cantacuzini 
şi nici nu-l priveşte să ştie ca atare lucru; dar că 
mai apoi, de vreme ce Ruseteştii au venit în 
slujba sa şi i-au cerut ocrotire, ei de la sine nu 
pot să urnească nimic, orice ar fi, nici să 
urzească ceva împotriva stăpânirii lui; iar de-o 
vor face, vor fi pedepsiţi ca nişte oameni răi şi 



fără de astâmpărare; în afară de aceasta, că 
atare chip de a-şi păstra prietenia nu-i altul 
decât cel pe care vroit-a să-l aşeze Filip 
Macedoneanul cu poporul atenian: anume, 
izgonindu-i pe păzitorii statului precum ciobanul 
după ce şi-a izgonit câinii -, el, ca lupul, să 
capete înlesnire şi siguranţă de a se năpusti 
asupra turmei de oi şi a târlei; dar ceea ce se 
cuvine unui bun vecin şi mai cu seamă unui 
domn creştin este să ceară cu străşnicie mai 
întâi alorsăi să nu stârnească la hotare oarecari 
răzvrătiri şi dihonii, şi, dacă vreunii vor fi 
încercat aceasta, el, după cercetarea pricinii, 
să-i pedepsească ca pe nişte stricători şi 
tulburători ai norodului. 

La fel cu cele ce se petrec la Curtea 
sultanului: ca, anume, capuchehaiele 
amânduror ţărilor să se poarte frăţeşte şi cu 
prietenie, să se ajute unul pe altul rând pe rând, 
cu tărie, şi să nu cuteze a încerca ceva pe 
alături de porunca domnului lor, întru vătămarea 
sau pierzania celuilalt; căci, astfel păzite fiind 
hotarele fiecăruia şi treburile lor, nădăjduieşte 
să nu poată fi dată nicicând sămânţă de vrajbă 
şi de duşmănie". Dar fiindu-i Brâncoveanului 
sufletul neliniştit la aceasta, întâi le dă de ştire 
prin oameni siguri câtorva boieri moldoveni, 
între care cei dintâi erau Miron şi fratele său 
Velicico şi doi fii ai lui Gavriliţă (căci Gavriliţă 



bătrânul murise nu cu mult înainte), „că, de-l 
vroiesc pe Cantemir mazilit, el lesne va dobândi 
aceasta de la poartă şi, oricât de mare sumă de 
bani ar cere Poarta el are s-o dea. Iară domn, 
pe oricine vor voi ei să-l aleagă, tot acela îi va fi 
lui pe plac". La aceste aţâţări ale 
Brâncoveanului se smintesc câţiva moldoveni, 
dar uneltirile lor, date în vileag prin Vasile 
Gavriliţă, şi le mărturisesc apoi deschis şi îi 
dezvăluie domnului, una câte una, îmboldirile 
Brâncoveanului, şi toate făgăduielile lui. Auzind 
domnul acesta le dă totuşi iertare şi îi leagă cu 
straşnic jurământ „.ca, după aceea, să nu dea la 
iveală ceva despre atare lucru, cu vreo vorbă 
sau cu vreun cuvânt; căci el încredinţează 
judecăţii dumnezeieşti lucrările sale şi pe ale 
duşmanilor săi şi nu vrea să se răzbune ori să-i 
bată cu pedeapsa cuvenită". 

Iar dezvăluirea acestei uneltiri s-a petrecut 
astfel: după ce, prin Miron şi fratele său 
Velicico, Brâncoveanu îi ademenise la părerea 
sa pe cei patru fii ai lui Gavriliţă (dintre care cel 
mai vârstnic era Vasile) şi pe celelalte rude ale 
lor, ei au vrut să încerce a-i momi şi pe alţii, 
chiar din aceia mai apropiaţi lui vodă. între 
sfetnicii domnului era un anume Ştefan, cerchez 
de neam, în slujba de mare-comis, dar om cu 
frica lui Dumnezeu şi slujind cu credinţă tuturor 
domnilor, cu haz la ospeţe şi celelalte petreceri, 



dar cumpătat şi prevăzător. Cum acesta avea 
nu puţină trecere şi pe lângă vodă şi se afla 
întruna la Curtea şi la masa domnului, s-au 
străduit prin mijlocirea lui Vasile Gavriliţă să-l 
tragă şi pe el de partea lor cea rea, socotind că, 
dacă l-ar avea părtaş, ei ar putea să afle prin el 
toate tainele domnului şi astfel să păşească mai 
departe mai cu pază la săvârşirea gândului lor 
cel rău. Cum Vasile Gavriliţă, zic, îl ştia om 
foarte temător de Dumnezeu şi plin de credinţă, 
într-o zi, pe când plecau ei de la Curte, 
întorcându-se spre el îi spune: „De multă vreme, 
boier dumneata, nu ne-ai mai chemat la prânz 
sau la cină la tine; au, pentru că ai ajuns în 
cinstea domnului mai mult ca alţii, acum ne iei 
de sus şi nu mai dai un ban pe noi?". „Nicicum 
aşa ceva nu-i cu putinţă", zice el, „ci nu am 
îndrăznit să vă îmbii la petrecerile mele prea 
umile şi sărace pe voi, oameni şi boieri 
amestecaţi în multele trebi ale domniei, dar, de- 
ţi va fi pe plac, aş vrea să vă primesc, după 
puterile mele, pe tine şi pe fraţii tăi chiar la acest 
prânz - lucru care s-ar socoti ca o foarte mare 
cinste pentru mine", Vasile însă îi zice „că 
acuma, chiar la prânz, nu poate să vină, dar că 
la cină, la al treilea ceas din noapte" (căci era 
vreme de iarnă) „va veni negreşit". 

La lăsarea nopţii, Vasile, după cuvântul dat, 
se duce să cineze la Ştefan, singur. Aşezându- 



se amândoi la masă, bea dinadins vin mai din 
belşug şi îl sileşte şi pe capul casei să bea. 
Fiind ei astfel împinşi la veselie, începe să 
strecoare în vin cuvinte de ispită dar Ştefan le 
aude de parcă ar fi fost tare de ureche şi, ca şi 
cum nu le-ar fi înţeles, se sileşte să abată atare 
cuvinte de şagă către alte vorbe. Iar după cină, 
la băutul cafelei (după obicei), după ce sunt 
îndepărtaţi ceilalţi, Vasile îi spune mai pe şleau 
şi mai limpede „că are să-i spună şi să-i 
destăinuie o vorbă spre folosul întregii ţări; iar 
dacă el i-ar fi făgăduit cu jurământ că n-o va 
dezvălui nimănui, el i-ar vădi atare taină". 
Ştefan, cum socotea că nu va auzi de la dânsul 
nimica împotriva lui vodă, ci oarece altceva 
ţinând de folosul obştesc, jură „că niciodată 
[zice,] şi nimănui nu i-o va dezvălui, decât cu 
îngăduinţa lui". 

Atunci Vasile: „Să-ţi fie spre' ştiinţă, frate", - 
zice - „că domnul nostru va fi mazilit din domnie 
in puţine zile şi că va veni de la Poartă nu ştiu 
care alt domn nou; şi de aceea ţi-am destăinuit- 
o ţie, ca nu cumva, fără prevedere din pricina 
preamării cinstiri ce ţi-o arată domnul acesta, să 
cazi nevinovat în ura domnului celui nou. Căci 
să nu tragi nădejde că domnul va mai fi întărit şi 
mai apoi în scaun, căci are mari duşmani care îl 
urmăresc şi deja Poarta a hotărât mazilirea lui". 
Când aude acestea de la Vasile, Ştefan 



Cerchezul: „Dar astfel de vorbe, o dată ce le 
socoteşti sigure, le-ai spus Măriei sale domnului 
sau altcuiva dintre sfetnicii săi Căci acest lucru 
era de dezvăluit mai degrabă domnului decât 
mie. Căci în aceasta stă credinţa slujitorului 
credincios - numai să ducă la îndeplinire cu 
credinţă treaba dată lui în seamă, ci, pe 
deasupra, a-l face din toate puterile pe domn 
ştiutor şi la adăpost dinspre partea urzelilor 
duşmanilor şi ale neprietenilor". Vasile, de 
vreme ce a văzut că Ştefan a primit cuvintele lui 
nu cu cugetul cu care gândea el, ci cu un totul 
altul şi osebit, pe dată se căieşte de 
destăinuirea făcută şi se zoreşte să ascundă 
sub chip de glumă ceea ce spusese în serios cu 
vicleşug şi, mai întâi, că a vrut să vâre spaima-n 
el în şagă. Ştefan: „Dacă sunt adevărate cele 
auzite fie şi în glumă, orice fel de lucruri au a 
face cu domnul, toate trebuie spuse domnului 
sau sfetnicilor săi; căci nici capul, nici cinstea 
domnului nu trebuie să păţească, nici măcar în 
glumă, ceva de piază rea". Când Vasile vede 
sufletul neclintit al lui Ştefan, zice „că el încă de 
multă vreme ar fi spus aceasta domnului, dar 
cum până şi fraţii săi mai tineri, ca nişte proşti şi 
scoşi din minţi de cei mai vârstnici, erau părtaşi 
la această uneltire, el s-a temut ca nu cumva 
domnul, uitând de blândeţea şi de bunătatea lui 
firească, să dea vreo pedeapsă prea aspră 
împotriva lor, iar el să iasă drept trădător şi 



ucigaş al fraţilor săi". Ştefan: „Nu-i aşa", zice, 
„boier Vasile, ci viaţa domnului este mereu de 
pus mai presus decât cea a fraţilor, şi mai cu 
seamă a unora răi. Ci eu ţi-am jurat fiindcă 
socoteam că vorbele tale privesc nu viaţa şi 
cinstea domnului, ci vreo altă treabă aparte a 
ţării; de aceea, nici călcător de jurământ nu vei 
avea a mă socoti de-i voi spune lui vodă 
vorbele auzite de la tine". Vasile, văzând că 
nelegiuirea nu mai poate fi ascunsă pe mai 
departe, zice „De vreme ce-i aşa, eu singur am 
să i le spun pe toate lui Lupul Bogdan (acesta 
era ginerele domnului şi îndeplinea pe atunci 
slujba de mare - spătar). „Prea bine, Vasile", 
spune, „dar as vrea ca tu să-i spui acestea cu 
mine de faţă şi ascultând, ca nu cumva, ştiind 
eu şi tăcând, asemenea lucruri să pară auzite 
de la altul mai înainte decât de la mine". 

Aşa că, ridicându-se amândoi într-al cincilea 
ceas al nopţii, vin la curtea lui Lupul Bogdan, pe 
care sculându-l din somn, Ştefan îi spune; 
„Domnia ta spătare, binevoieşte să asculţi de la 
boier Vasile anume vorbe pe care mi le-a 
dezvăluit la această cină şi l-am adus ca să ţi le 
spună aşijderi; cât despre restul, ştiţi voi. 
Ascultând Lupul aceleaşi lucruri pe care i le 
spusese lui Ştefan, dis-de-dimineaţă [Lupul] îl 
înfăţişează pe Vasile înaintea lui vodă şi cele ce 
s-au spus mai sus, ale Brâncoveanului, ale 



domnului Ţării Româneşti, i le-a dezvăluit 
cuvânt cu cuvânt. 

Miron şi frate-său Velicico, când bagă de 
seamă că ceilalţi părtaşi s-au mai răcit faţă de 
cele puse la cale şi au uitat de lucrurile vorbite 
între ei, temându-se ca nu cumva uneltirile lor 
să nu-i fi fost în vreun fel date pe faţă domnului, 
vor să se spele ei înaintea celorlalţi. Ba Miron, 
unul, îi scrie domnului de la Putna (iar ţinutul 
Putnei este vecin cu Ţara Românească) „cum 
că ar fi aflat prin iscoade de-ale sale de 
încredere că la Bucureşti se împrăştie prin 
norod nu puţine vorbe despre mazilirea lui, ba 
chiar că sunt, date la iveală numele anumitor 
boieri care au de gând să-l trădeze pe domn; 
altcum, care să fie acei boieri n-a putut primi 
vreo veste sigură". Om bătrân, mereu domol şi 
plin de greutate în pornitul treburilor sale şi 
deprins să pună mereu blândeţea milostivă 
înaintea dreptei răzbunări, domnul anume îi 
răspunde lui Miron: „Că acela a făcut foarte bine 
că l-a înştiinţat de aceste treburi, dară să-şi deie 
toată sârguinţa: că rămâne să se silească a lua 
ştire şi de numele acelor părtaşi la uneltire; dar 
că el nu are atât grija mazilirii ori a dăinuirii sale 
în domnie, cât a liniştii supuşilor şi a unui trai 
plăcut laolaltă cu vecinii; că dacă însă vreunii or 
fi sau or vrea să fie tulburători ai acestor lucruri, 
există un ochi dumnezeiesc atoatevăzător care 



să dea răsplată fiecăruia, la vremea sa, după 
lucrările inimii sale. Acestea dară astfel au fost 
potolite. 

în anul următor, adică, regele Poloniei îşi 
mişcă iarăşi ostile asupra Moldovei. Din nou îl 
îmboldeşte pe domn la unirea armelor sale. Dai 
domnul îi răspunde tot ceea ce îi răspunsese şi 
anul trecut, ba îi zice „că el are sub ochi pilda 
foarte apropiată a anului din urmă; că, dacă şi- 
ar fi unit armele cu regele, întreaga Moldovă ar fi 
ajuns la pierzania cea de pe urmă - Luminăţia 
sa o poate judeca fără greş; de aceea anul 
acesta trebuie să se purceadă cu pas mai 
chibzuit, ca să nu se întâmple aceleaşi lucruri 
ori şi mai rele (ceea ce ferească Dumnezeu!). 
Dar regele, ca să nu se spună că banii Papei au 
fost irosiţi în zadar, pe la sfârşitul lui august 
(anume când ţara se află în plin belşug de 
poame şi de holde) îşi duce ostile în Moldova, 
trecând Nistrul şi Prutul. Acestuia seraschierul 
cu câteva ordii de tătari îi ies în cale aproape de 
Ştefăneşti. Dar, înaintând lesii cu îndrăzneală, 
regele îşi duce oastea de-a lungul râului până 
la Zagarancea (care se află la patru ceasuri de 
laşi); acolo dă peste trâmbe de tătari mai dese 
şi peste turci mai numeroşi. Căci Calga-Sultan, 
care fusese orânduit împotriva leşilor, nu 
ajunsese până la ziua dinainte hotărâtă, în timp 
ce polonii se pregătesc de luptă, turcii şi tătarii 



se prefac, a fugi şi, dând foc de jur împrejur 
fâneţelor şi ierburilor, nu se arată pe nicăieri. 
Văzând acestea, leşii îşi mişcă ostile către 
Bugeac cu şi mai multă îndrăzneală şi în pas 
mai întins. 

Dar, când regele ajunge la locul cel nefericit 
de mai an, la 'Strâmba', îi vede pe cei pe care îi 
socotise alungaţi, pe tătari şi pe turci, înnegrind 
câmpurile în lung şi-n lat. Abia atunci îşi dă 
seama că rău a făcut că i-a urmărit pe duşmani 
mai departe. Nu au lipsit binefacerea 
voievodului şi datoria-i creştinească întru 
ajutorarea oştilor aflate în primejdie. Căci, după 
ce regele şi-a tras tabăra înapoi şi s-a întors 
peste apa Prutului (ca să apuce a ajunge în 
părţile muntoase ale Moldovei, pentru Ieşi şi 
alte dăţi mântuitoare), seraschierul Mustafa- 
Pasa, îndoit la sfat, a şovăit o clipă pe celălalt 
mal al râului, să treacă oare râul şi să-l 
urmărească pe rege până în Polonia ori, dându- 
le numai tătarilor îngăduinţa de a-l urmări prin 
Moldova, el însuşi să se întoarcă la ale sale ca 
un învingător. Acestui din urmă gândi se 
împotriveşte domnul, spunând „că, dacă li s-ar 
da tătarilor îngăduinţa de a-l urmări pe rege prin 
inima Moldovei, pe locuitori îi pândeşte o foarte 
mare primejdie: căci aceştia, (ascunşi) de 
pretutindeni în străfundul codrilor şi munţilor 
Moldovei de leşii şi cazacii aflaţi în pradă, or să 



fie jefuiţi de tătari, şi că tătarii singuri nu pot 
sparge tabăra leşilor, fie şi slăbiţi, şi nu-i pot 
bate cu mare măcel; aşa că - de-ar cuteza să 
dea un sfat mai sănătos - seraschierul, ca un 
învingător (căci oare ce altceva se cere într-o 
biruinţă decât fuga făţişă a duşmanului!), să se 
întoarcă la Isaccea, nu fără mare nădejde de 
răsplată. 

O dată ce sultanul tătarilor (de care poate că 
tătarii ar fi ceva mai ascultători) nu a sosit încă, 
să li se oprească tătarilor trecerea râului; totuşi 
să-i fie date lui însuşi doar vreo două sau trei 
mii de tătari cu care să meargă pe urmele 
taberei leşeşti şi, de i-or vedea pe aceia că se 
abat într-altă parte de la calea cea dreaptă, să-i 
năpădească prin păduri şi locuri mohorâte şi să- 
i împiedice a o face. Şi astfel seraschierul se 
lasă înduplecat si, oprindu-le tătarilor trecerea 
râului, el însuşi îşi întoarce ostile către Dunăre. 
Domnul îl înştiinţează pe rege despre hotărârea 
seraschierului şi îl roagă să nu îngăduie ca 
ostile să se întoarcă pe la laşi şi să nu rabde ca 
bieţilor locuitori să li se pricinuiască iar 
prăpădul de anul trecut. Făgăduieşte el, regele, 
aceasta, dar parte se ţine de făgăduieli, parte 
nu; căci, deşi, trecând Prutul la cale de patru 
ceasuri mai sus de laşi, şi-a tras ostile către 
Cotnari, totuşi pe prădalnici fie că nu i-a oprit, fie 
că aceia, ascultând mai degrabă de regina 



Foame decât de rege, se împrăştie la 
obişnuitele lor tâlhării. 

Văzând vodă aceasta, tătarilor, pe care îi 
avea cu sine, le dă voie să-i oprească pe aceia; 
pe foarte mulţi îi prind în păduri, în aşa fel că nu- 
i de crezut auzului: e lucru sigur că, în câte-un 
loc, fiecare tătar a prins câte şapte Ieşi şi că 
unul singur; şi-a azvârlit peste şapte juveţele lui 
de piele; venind ei în tabăra moldovenilor, îi 
vindeau pe trei taleri unul, pentru că nu aveau 
cu ce-i hrăni; când erau întrebaţi cum de un 
singur tătar a putut lega şi trage după el şapte 
Ieşi, el răspundea „şi la noi în Bugeac un singur 
ayan trage după el şapte cămile, numai să fie 
cămilele blânde şi ascultătoare; aşa şi leşii în 
faţa noastră, vlăguiţi mai întâi de foame, vor mai 
degrabă să trăiască la noi cu 'casă', decât să 
moară luptând cu armele în mână". între aceşti 
Ieşi a fost prins şi un anume bătrânel, loan 
Tamaşevski - de 75 de ani, ostaş de o viaţă - 
moldovean de neam, din satul Tamaş, care, 
împreună cu vodă însuşi, ajunsese din Moldova 
la regele Cazimir cu 50 de ani mai înainte şi i-a 
fost aceluia stegar vreme de 17 ani. Pe acesta 
domnul, răscumpărându-l, l-a trimis înapoi în 
Polonia, căci acolo fusese deja primit în lista 
nobililor şi fusese dăruit de către stat cu o moşie 
şi avea fii şi fiice şi o gospodărie îndeajuns de 
numeroasă, întrebat cum de fusese prins de 



tătari, acela dă răspuns: „Ştii, Preamilostive 
Doamne, că, pe când eram noi în tabăra leşilor 
de sub Torun împotriva suedezilor, eu nu 
dădeam dosul nici chiar înaintea a cinci suedezi 
şi de atunci încoace am fost mereu prin tabere 
şi în slujbă; niciodată nu mi s-a întâmplat să am 
de luptat cu foamea; cum însă, fără de hrană, nu 
mai rămăsese nici o nădejde de a trăi, câţiva 
dintre noi, ieşind din tabără, am intrat într-o 
pădure din apropiere, unde, găsind nenumărate 
prune şi mere, fiecare dintre noi s-a căţărat în 
câte un pom (nebănuindu-i de fel pe tătari în 
acele păduri adânci); pe când ne dădeam noi 
osteneala să ne astâmpărăm pântecele, i-am 
văzut pe nepusă masă pe tătari şezând la 
trunchiul copacilor, întinzându-şi arcurile şi 
scuturându-şi suliţele; aşa că noi, după ce ne- 
am umplut burta cu poame, coborându-ne din 
copaci, ne-am dat singuri mâinile la legat". 

în schimb regele, după ce şi-a urnit tabăra de 
la Cotnari, trecând apa Şiretului, ca să nu pară 
că se întoarce în Polonia fără vreun laur de 
biruinţă, îşi îndreaptă tabăra către Neamţ; iar 
Neamţul este o cetate foarte veche şi foarte 
puternică. Dar, fiindcă domnilor nu le este 
îngăduit să întărească cu oşteni şi cu strajă 
asemenea cetăţi, în cetăţuie locuiau doar nouă 
vânători (căci târgul de sub cetate se află la 
şes); pe aceasta regele se apucă să o 



cucerească. Vânătorii se îngrijesc de apărare, 
închid porţile cetăţuii, se rânduiesc câte doi la 
fiecare parte a cetăţii, în timp ce mai-marele lor 
le pune bărbăteşte la îndemână praf de puşcă şi 
plumbi. Regele mai întâi se mânie, apoi pune în 
bătaie balimezurile şi bombardele, dar cum aşa 
era cetăţuia făcută să nu păţească nici o 
stricăciune, îl întârzie pe rege vreme de patru 
zile la împresurare; el pierde 50 de oşteni, 
împreună cu comandantul artileriei; în cele din 
urmă, trimiţând un mijlocitor, le porunceşte să 
iasă, scăpându-şi sufletele şi armele, şi să preia 
cetăţuia. Ei rămăseseră doar şase, trei fiind 
ucişi; răspundeau că nu pot să predea cetatea 
fără porunca voievodului. Regele, prin nişte 
dieci moldoveni, plăsmuieşte o scrisoare a lui 
vodă şi, ca şi cum solul ar fi fost din porunca 
domnului, li se dă poruncă să predea regelui 
cetăţuia. 

Vânătorii, oameni neprefăcuţi, socotind că 
omul care venea a fost trimis de domn şi că 
scrisoarea este cu adevărat a lui vodă, predau 
cetăţuia. Când coboară la poarta din vale, unde 
regele îşi pusese un jilţ ca să-i privească pe cei 
care ieşeau, el vede cum câte doi vii duc pe 
umeri câte un mort şi, în afară de aceasta, nimic. 
Când îi întreba: „Dar unde să fie ceilalţi oşteni 
care au apărat atâtea zile cetatea?" mai-marele 
(acelora) îi răspunde „că nimeni alţii n-au mai 



fost, afară de cei nouă oameni pe care îi vede, 
din care în prima zi au murit trei, şi că ei şase au 
apărat cetatea şi nu ar fi predat-o până la 
moarte dacă n-ar fi văzut porunca domnului 
adusă la ei". Se minunează regele şi mai să-l 
cuprindă ruşinea, fiindcă în scrisorile sale către 
aliaţi trebuia să-i înştiinţeze despre chipul şi 
truda cuceririi acestei cetăţi. Aşa că porunceşte, 
pe-alăturea cu dreptul ginţilor, să li se reteze 
capul, dar sunt sloboziţi de către hatmanul 
lablonovski şi lăsaţi să plece. Aceştia, venind la 
vodă, îi arătau „că ei nu cu de la sine putere, ci 
din porunca domnului au predat cetatea". Atunci 
domnul îşi dă seama că a fost la mijloc un 
vicleşug al regelui şi că el i-a înşelat pe bieţii 
vânători. 

Regele, după ce pune mâna pe Neamţ printr- 
un asalt de atâta faimă, lăsând acolo strajă, 
purcede către Suceava şi lasă şi acolo strajă 
între zidurile pustii şi se întoarce în Polonia cu 
nume de învingător al tătarilor şi de cuceritor a 
două preaputernice cetăţi. Dar aceasta a fost 
ultima şi cea de pe urmă (sic) campanie a 
regelui loan în Moldova, cu toate că, prin fiul 
său lacob şi prin hatmani, a făcut pe mai 
departe şi în anii următori expediţii mai degrabă 
de zadarnică fală. 

La începutul celui de-al patrulea an al 



domniei sale, (Cantemir) îl trimite ostatec la 
Constantinopole pe fiul său mai mic, Dimitrie, în 
vârstă de doisprezece ani, împreună cu fiii 
câtorva boieri, şi îl aduce la sine pe cel mai 
mare, pe Antioh. Dimitrie, după ce a ajuns la 
Constantinopole, deşi încă la o vârstă fragedă, 
totuşi lacom de-a şti şi de-a învăţa atâttrebile de 
obşte, cât şi pe cele particulare, face începutul 
cărţii latineşti şi turceşti are necontenite 
convorbiri cu solii străini şi mai ales cu cel al 
regelui Franţei domnul de Satonov, şi cu cei al 
provinciilor belgice, domnul Collier, şi, prin 
mijlocirea părintelui său, statorniceşte către 
părţile europeneşti legături de scrieri şi 
corespondenţă cu unii soli. în acea vreme 
greutate avea cuvântul solului Franţei, pentru că 
făgăduia că francii vor vesti război împotriva 
împăratului şi, pe cât putea, îi împiedeca pe turci 
nu cumva să facă pace cu nemţii. Şi nu în 
deşert, căci, urmând în vizirat Kioprili Mustafa- 
Paşa, francii au atras către Rin o şi mai mare 
parte a armatei nemţeşti; puţinii rămaşi la paza 
hotarelor le-au dat prilej turcilor să 
redobândească Belgradul şi celelalte locuri pe 
care nemţii le luaseră în stăpânire peste 
Dunăre. Leşii, trăgând sub Cameniţa tunuri din 
cele mari, se înfăţişau cu foc şi fum, iar când 
auzeau de venirea turcilor şi a tătarilor, pe dată, 
prevăzători, trâmbiţau de retragere. Prin urmare, 
vreme cam de trei ani, domnul şi-a ţinut domnia 



tot în linişte şi pace. 



Cum amândouă tinerele beizadele mai 
zăboveau încă la Constantinopole, 
Brâncoveanu, domnul Ţării Româneşti, cel de 
fericită pomenire, nu ştiu din ce îmboldire, îl 
înştiinţează mincinos, prin capuchehaiele sale, 
pe caimacamul Constantinopolei (căci vizirul şi 
sultanul plecaseră la Adrianopole) despre 
Cantemir că se pregăteşte de haine şi că a 
trimis la Poartă în locul fiului său cel adevărat 
pe un altul, măsluit, iară nu pe al lui însuşi; aşa 
că nu trebuia lăsat să plece cel dintâi până 
când sultanul nu se încredinţa despre cel de-al 
doilea. în acea vreme caimacam de Stambul 
era Amuge Ogli Husein-Paşa (care este 
cunoscut europenilor prin pacea de la Carlovaţ), 
care, când capuchehaiele îi spun atare lucruri, 
porunceşte să fie aduşi la el amândoi fiii lui 
Cantemir; pe cel dintâi îl ştia, pe cel de-al doilea 
încă nu-l văzuse. Fiind ei aduşi, îndată ce intră 
cel mic în sala de primire, „Au minţit", zice, „cei 
care mi-au spus că el este măsluit fiu al lui 
Cantemir, căci despre cel mai mare poate că s- 
ar îndoi cineva, de n-ar şti-o, dar despre cel mai 
mic eu însumi aş putea să fiu martor, fiindcă se 
deosebeşte de părintele său doar ca vârstă, 
altminteri poartă icoana vie a părintelui său. 
Capuchehaiele noastre auzind aceasta de la 
paşă l-au rugat să le destăinuie cine (era cel) 



atât de aiurit încât să fi îndrugat asemenea 
vorbe. Acela dă răspuns: „'Din carindaşi' - 
adică un frate sau unul de aceeaşi credinţă cu 
el -, domnul Ţării Româneşti. Voi însă să-i 
scrieţi domnului vostru că, şi de-ar vrea să-i ia la 
el pe amândoi, noi nu-i vom tăgădui acest sernn 
de prietenie, căci credinţa lui cea de atâtea ori 
lăudată nu mai are de acum înainte nevoie de 
chezaşi". Aceasta totuşi domnul n-a voit-o, ci l-a 
adus în Moldova numai pe cel mai mare iar pe 
cel mai mic, cum am spus, l-a vrut rămas la 
Constantinopole vreme de trei ani. în toţi cei trei 
ani nu s-a întâmplat (sic) în Moldova nici un 
război, nici năvăliri ale leşilor; aşadar domnia şi 
locuitorii dobândesc nu puţină vlagă şi ea pare 
a fi pe cale să înflorească la starea ei de 
odinioară. Totuşi nu şi cugetele cele fără de 
pace ale unora: prin răzmeriţe lăuntrice, dar nu 
făţişe, ei încercau să-l răstoarne pe vodă (fiindu- 
le de ajutor şi domnul Ţării Româneşti), însă, 
neizbândindu-şi treaba, lăsau din nou baltă cele 
începute. 

în sfârşit, la anul...,, fiind primit în vizirat 
Mustafa-Paşa (pe care Brâncoveanu i-l ştia cu 
priinţă lui Cantemir), Brâncoveanu iarăşi îi 
ispiteşte cu făgăduielile şi amăgirile sale pe 
aceiaşi moldoveni şi, cum vedea că, prin forţa 
banului, Cantemir nu putea fi mazilit, se 
străduieşte să pună vârf faptei sale fără de lege. 



Scrie, deci, nu el însuşi, ci pe sub mâna unora 
de-ai săi, către Miron şi Velicico, fratele lui (pe 
care domnul îl scosese din slujba de Hatman şi 
îl făcuse mare-vornic al Ţării de Sus, punând în 
locul lui pe Lupul Bogdan, ginerele său), şi îi 
învaţă „să aţâţe, oricum or putea, o răzmeriţă şi 
să-i taie pe vodă şi pe fiii şi toată casa lui, 
precum şi pe anumiţi sfetnici credincioşi, între 
care drept cel dintâi era ţinut Gheorghe Ruset 
vel-vistiernicul; apoi ca toţi uneltitorii să se tragă 
în Ţara Românească; iar că el însuşi va cheltui 
la Poartă chiar şi o mie de pungi şi astfel nu 
numai că-i va scoate nevinovaţi, ci îl va si aşeza 
domn pe Velicico". Miron avea un fiu mai mic, 
pe nume Pătraşcu, mare-cămăraş al domnului. 
Dar vodă, un cârmuitor mai chibzuit al treburilor 
sale, străduindu-se să-şi întărească domnia nu 
prin vărsarea sângelui concetăţenilor, şi prin 
milostivirea sa, se îngrijeşte ca răutatea lor şi 
înrădăcinata vrăjmăşie să fie într-alt chip 
preschimbate şi abătute în bine. 

Aşadar o logodeşte pe fiica sa Elisabeta cu 
fiul lui Miron, Pătraşcu, şi pune la cale să 
serbeze nunta pe la Crăciun, însă mult 
nemernicul de Miron, împreună cu tovarăşii săi, 
alege nunta drept prilej de a cădea asupra lui 
vodă şi de-a îndeplini ticăloasa lor faptă. Lucru 
pe care îl începe ăst fel: Velicico era văduv şi, 
ca să dea dovadă de şi mai mare chip de 



prietenie, cere de la vodă să o ia de nevastă pe 
fiica lui Paladi vel-vistiernicul, văr după tată cu 
Lupul Bogdan, hatmanul. Domnul îi dă învoirea 
să se însoare şi să o ia pe dânsa de nevastă. 
Când se întrunesc în satul fratelui miresei ca să 
serbeze nunta, toţi aceia care erau cu ştire şi 
părtaşi la aceeaşi nelegiuită întovărăşire, printre 
cupe cam prea dese, îi dau lui Velicico numele 
de 'domn', iar soţiei lui de 'doamnă' (căci 
proaspăt căsătoriţii obişnuiesc să-şi pună pe 
cap coroane domneşti) şi spun că, de-acum 
încolo, ei nu trebuie să lepede un asemenea 
port - că toţi sunt gata la toate poruncile lui. 
între aceştia se afla şi un anume boier loan 
Ţifescul: cum mai înainte acesta nu fusese 
părtaş la urzelile lor, îl silesc şi pe el să intre cu 
jurământ în această uneltire, că altminteri va 
avea parte de crâncenă moarte; de prea mare 
spaimă, jură bietul de loan şi se face tovarăş la 
tainele lor. Isprăvindu-se nunta şi limpezindu-i- 
se capul după beţie, loan îşi aminteşte cu 
mintea trează ce jurase silit la nuntă şi în 
fierberea vinului şi, fără nici o zăbavă venind la 
domn, îi spune lămurit toate cele pe care, la 
nuntă, viclenii le vorbiseră şi hotărâseră să le 
împlinească. Auzind domnul acestea, hotărăşte, 
după obiceiul lui, să lase mai întâi loc răbdării, 
poate că şi ceilalţi, mânaţi de căinţă, şi-or lua 
seama de la acea nebunie. Altcum lui loan îi 
porunceşte ca pe toate să le acopere sub 



tăcere. 



Către această vreme, împlini ndu-se trei ani 
de când îl trimisese pe fiul său Dimitrie la 
Constantinopole, îl trimite iarăşi pe Antioh la 
Constantinopole. La a cărui sosire bunul de 
Brâncoveanu născoceşte alt tertip: căci printr-un 
ins anume, necunoscut şi fără slujbă, îl 
înştiinţează pe capuchehaia domnului că, la 
venirea fratelui mai mare, vodă l-a rânduit pe un 
anume căpitan de-al său, cu cai şi oşteni aleşi 
şi foarte buni, ca să le fure pe amândouă 
beizadelele - şi că acesta-i semnul cel mai 
vădit, că a luat cu sine mai bine de 40 de cai 
neînşeuaţi; ceea ce era adevărat, căci 
căpitanul, care venise cu (fratele) cel mare 
pentru a face negoţ, adusese cu sine ca la 40 
de cai, după cum a fost mai apoi dovedit de 
către paşă. Capuchehaia domnului, om de 
puţină credinţă şi sărac cu duhul, pe nume 
Spandoni, dă crezare vorbelor înşelătorului, află 
sigur că în faţa oraşului, în satul Calfa, sunt 
ţinuţi cu hrană mulţi cai neînşeuaţi, trage de aici 
încheierea că vorbele înşelătorului sunt sigure. 
Aşadar, ducându-se de unul singur ca un 
neghiob, la caimacam (căci împărăţia se afla 
încă la Adrianopole), spune că are o vorbă de 
taină către caimacam. Primit într-o ascultare de 
taină, capuchehaia zice: „Doamne, eu unul sunt 
grec de neamul meu şi născut în acest oraş. 



Sunt în slujba Porţii pentru cele ce-l privesc pe 
domnul Moldovei; sunt totuşi ţinut a datora mai 
mare credinţă sultanului decât domnului meu. 

De aceea îţi fac cunoscut că domnul, după 
obicei l-a trimis iarăşi la Constantinopole pe cel 
mai mare dintre fiii săi şi îl cere la sine pe cel 
mai mic; eu însă am fost sigur înştiinţat de 
oameni siguri că domnul a orânduit pe un 
anume căpitan cu 40 şi mai bine de cai, care să 
le fure pe amândouă beizadelele şi să le ducă 
la sine. De unde lesne se poate ghici că el e pe 
cale să se hainească de Poarta turcească; 
făcându-se aceasta, eu unul, de vreme ce-i sunt 
capuchehaie la această Curte de la 
Constantinopole, nu care cumva să dau peste 
vreo primejdie neaşteptată". Auzind 
caimacamul aceasta, trimite un agă să vadă 
dacă sunt ţinuţi cu hrană asemenea cai în acel 
sat. Plecând aceasta, s-a făcut din întâmplare 
ca acel căpitan să mâne caii, ceva mai odihniţi 
după drum, la obor ca să-i vândă, ieşindu-i în 
cale, cel trimis de paşă îl întreabă: „Ai cui sunt 
caii şi unde sunt duşi?"; el răspunde „că sunt cai 
de vânzare şi că îi duce la oborul de cai". 

Aga îi urmează până la oborul unde se făcea 
vânzarea, ia aminte cu grijă până ce sunt toţi 
vânduţi şi la urmă, întorcându-se la pasă, îi 
povesteşte cele ce văzuse. Paşa, surâzând, îi 



zice: „Cum oare de a spus aiuritul acela nişte 
minciuni aşa de mari şi cu neputinţă de 
crezut?". Şi, printr-o scrisoare de-a sa, îl 
înştiinţează pe domn despre trădarea 
capuchehaiei lui. Capuchehaia, scos din slujbă 
şi lăsat fără leafă, îl împroşca pe Brâncoveanu 
cu blesteme în fiece zi şi în tot locul, spunând 
că, înşelat de el, şi-a pierdut pâinea şi cinstea. 
Iar când Dimitrie ajunse de la Constantinopole 
în Moldova la părintele său, Mavrocordat, care 
mai era încă ţinut la Viena, trimiţând scrisoare la 
soţia sa, prin mijlocirea lui Mihail Ruset, cere de 
la domn ca să-l logodească pe Dimitrie cu fiica 
sa Elena. (Căci la Constantinopole, Antioh o 
luase de logodnică pe fiica Ducăi-Vodă, 
mijlocind Patriarhii Calinic al Gonstantinopolei 
şi Dositei al Ierusalimului. Acestuia domnul îi 
răspunde: „Că fiul său se află încă la o vârstă 
nepotrivită pentru însurătoare; dacă însă 
Dumnezeu va îngădui ca tatăl fetei, Alexandru, 
să se întoarcă teafăr la casa sa, el n-o va 
respinge pe fiica unui asemenea om să-i fie 
logodnică fiului său". 

Către această vreme şi domnul Ţării 
Româneşti, ca să-şi ascundă bine înşelăciunile 
şi gândurile sale cele rele, din multe pricini îi 
trimite cu solie la Cantemir Vodă pe cel mai de 
seamă boier al său, pe banul Cornescul. După 
ce treburile acestuia au fost fie făcute, fie 



prefăcute, la cea din urmă înfăţişare înaintea 
domnului îi spune „că din porunca domnului său 
trebuie să-l întâlnească şi pe fiul lui vodă, 
beizadeaua". Fiind întrebat: „Care era pricina 
unei atât de neapărate intrări a solului la un 
copil", solul răspunde, zâmbind a râde: „Că 
domnul său are câteva fiice şi cuminţi, şi 
frumoase, şi de aceea ar vrea să-şi găsească 
gineri asemenea, şi cuminţi, şi frumoşi". Primind 
îngăduinţa de la vodă, este dus la curtea tinerei 
beizadele. Şi, după alte câteva scurte vorbe 
măgulitoare, el zice: „Am ce să-i povestesc 
domnului meu, anume despre o beizadea care, 
deşi tânăr, este totuşi înconjurat de cărţi şi de 
arme. De unde putem bănui că e aplecat către 
amândouă învăţăturile". 

încheindu-se aceste ceremonii, solul pleacă 
la domnul său. Cantemir-Vodă, după obiceiul 
acelor domnii, având în gând ca, scurgându-se 
zece zile, să-l trimită cu sarcina unei solii la 
Brâncoveanu pe ginerele său, Lupul hatmanul, 
îi porunceşte să ia cu sine pe câţiva fii de neam 
de-ai boierilor, între care să-l ducă şi pe unul 
dintre părtaşii la uneltire, pe Gheorghe, fratele 
lui Mitrea, cel poreclitApostol. Iar acest lucru l-a 
făcut din următoarea pricină: cum ştia că 
uneltitorii caută prilej să-i scrie ceva 
Brâncoveanului şi că nu-l pot lesne afla fără 
primejdia prinderii scrisorilor şi, cum or vedea 



că unul dintre tovarăşii lor stă să plece cu solul 
in Ţara Românească, este cu neputinţă ca ei să 
nu-i încredinţeze lui fie vreo scrisoare, fie ceva 
vorbe - ins pe care apoi, la întoarcere, vodă să-l 
descoase ce-a făcut în Ţara Românească. 
Ceea ce a şi urmat. Căci nemernicii aceia îi văd 
pe Gheorghe însoţitor al acelei solii; socotind că 
au găsit un prilej minunat, îi dau (scrisori) nu 
numai către Brâncoveanu, ci şi către alţi boieri 
munteni, şi mai cu seamă către Constantin 
Cantacuzino stolnicul, totuşi nu scriu în ele 
nimic făţiş sau de rău, decât numai pe bănuite; 
toate celelalte i le încredinţează lui Gheorghe 
spre a fi povestite. Domnul porunceşte solului 
său să orânduiască oameni siguri şi de credinţă 
care să se ţină pe urmele lui Gheorghe după ce 
va fi ajuns la Bucureşti şi să prindă de veste la 
care muntean va fi intrat şi dacă va fi zăbovit 
multă vreme la el. Aceasta asa si făcându-se, 
după ce Lupul Bogdan a ajuns la Bucureşti, 
adus la domn cu mare alai, şi-a împlinit 
însărcinarea soliei. Tratat fiind cu prietenie şi 
curtenie, Brâncoveanu l-a trimis iarăşi înapoi 
după sase zile. Gheorghe însă, solul 
uneltitorilor, îndeplinidu-şi cu bărbăţie, dar fără 
un sfârşit fericit, solia sa osebită şi dăunătoare, 
s-a întors laolaltă cu solul. Iar după ce solul a 
venit la domn, el dă la iveală toate câte le 
băgase de seamă la Gheorghe. 



Astfel domnul le porunceşte lui Miron şi 
fratelui lui să se pregătească de nuntă, căci stă 
să vie vremea celor 40 de zile de post ale 
Crăciunului. Ei cer învoire să se ducă la moşiile 
lor, însă de fapt ca să-şi pregătească armele şi 
celelalte de trebuinţă pentru fărădelegea pusă 
la cale. Multă vreme a stat domnul la îndoială 
dacă să lase să-i prindă la nuntă, când de bună 
seamă vor veni la Curte cu arme ascunse, sau 
să-i prindă mai înainte, în cele din urmă a 
hotărât că mai bine este să-i prindă pe când 
erau împrăştiaţi şi răzleţiţi pe la moşiile lor decât 
la nuntă, ca nu cumva să se întâmple ceva 
neaşteptat între pocale şi arme. Astfel, Miron 
plecă acasă şi îl trimite pe fiul său mai mare, 
Nicolae, sol de taină la Constantinopole. Lui 
Velicico, tocmai când era să plece la moşie, îi 
porunceşte să rămână până a treia zi la laşi. Pe 
Vasile, fiul lui Gavriliţă, (care era mare-vornic al 
Ţării de Jos) îl dă la descurcarea unor treburi 
încâlcite ale acestui ţinut. După ce le-a rânduit 
astfel pe acestea, într-o noapte, înainte de cină, 
chemându-l pe fiul său Dimitrie, îi porunceşte: 
„Dacă am să te întreb la cină de ce nici un boier 
n-a rămas cu noi să cineze, şi mai cu seamă 
Lupul, cumnatul tău, căruia eu singur i-am 
poruncit să rămână, tu să-mi răspunzi că de 
aceea n-a rămas fiindcă au fost poftiţi să cineze 
la Ştefan Comisul şi, după cină, să joace cărţi". 
De cu ziuă însă îi dăduse poruncă lui Lupul ca, 



luându-l cu sine, să-l ducă pe Gheorghe la 
Ştefan pentru cină, si, când va fi chemat, să-l 
aducă cu sine la Curte. Astfel domnul, după ce 
şi-a luat cina, îi spune lui Dimitrie: „De ce, fiule, 
nu avem cu noi la cină pe nici unul dintre 
boieri?". 

El, după cum fusese învăţat, răspunse cele 
de mai sus. Domnul, de parcă ar fi fost mâniat, 
dar de fapt în glumă, porunceşte să se scrie 
poruncă „pe oricare i-or găsi în casa lui Ştefan 
Cerchezul, fie cinând, fie jucând cărţi, să-i 
aducă în acea clipă la vodă şi el să primească 
de la fiecare câte zece galbeni, 'straff din 
poruncă. Porunca este trimisă prin marele- 
cămăraş (căci casa lui Ştefan era aproape de 
Curtea domnului). îi găseşte jucând cărţi; 
făcându-le plecăciune, le întinde porunca; după 
citirea ei, „Să, mergem, fraţilor", zice Lupul, 
„cineva ne-a trădat că jucăm cărţi aici şi că la 
cina asta, l-am lăsat singur pe vodă". Şi pe dată 
el îi dă cel dintâi cămăraşului 10 galbeni 
amendă, iar pentru ceilalţi se pune chezaş până 
a doua zi. Aşadar pe toţi, pe câţi i-a găsit, 
cămăraşul i-a dus la Curte, între timp, domnul 
porunceşte ca, închizând porţile cetăţuii, străjile 
să fie gata; străjerilor le dă poruncă să nu dea 
voie nimănui nici să intre, nici să iasă. 

Făcându-se aceasta, porunceşte să fie aduşi 



înăuntru boierii jucători de cărţi; primul intră 
Lupul, îl urmează Ştefan. Gheorghe rămâne în 
alt iatac. Intrând cei doi, domnul, mâniat parcă, 
se porneşte asupra lor: „Şi de ce, tu, Lupule, ai 
făcut asta? Când eu îţi poruncisem să rămâi cu 
mine la cină, n-ai ascultat de poruncă". Lupul 
spune „că a păcătuit" şi îi cere rugător iertare 
domnului. Iar lui Ştefan îi spune: „Tu - nu numai 
pentru că te afli la trecere pe lângă mine şi la 
toate cinele - mă ştii foarte bine că nici cu 
lăutari nu mă desfăt din cale afară, nici nu aflu 
mulţumire în lungi mese şi beţii; pe deasupra, 
este acum al doisprecezelea an de când, 
văduv, duc în această domnie o viată oarecum 
singuratică şi nu am de ce - mai ales în aste 
grozav de lungi nopţi de iarnă - să mă grăbesc 
către iatac; şi de aceea ştii bine că nu pot avea 
nici o altă desfătare după cină, afară de vorbele 
cu tine şi cu acesta de aici (arătându-l pe fiul 
său Dimitrie), care îmi deapănă până la al 
doisprezecelea ceas câteodată istorii de-ale 
celor din vechime şi altădată îmi tălmăceşte 
Sfânta Scriptură din graiul slavonesc în cel al 
ţării sau îmi spune pe de rost preaplăcutele 
predici ale preafericitului loan Gură de Aur. Ci 
pentru că aţi făcut aşa ceva, v-am pus în seamă 
fiecăruia dintre voi să-i daţi marelui-cămăraş 
gloabă de zece galbeni. Dar să-mi spuneţi cine 
altul a mai fost cu voi la şcoala de jucat cărţi". Ei 
spun „că l-au avut cu ei singur doar pe 



Gheorghe Apostol". (Acesta o avusese mai 
înainte de nevastă pe sora lui Lupul hatmanul, 
dar ea se dusese dintre cei vii de câţiva ani, fără 
de urmaşi.) întrebându-i domnul: „Iar acela 
unde-i?", ei au zis „Că se află şi el aici, şi 
anume în iatacul cel mare", „Să intre şi el" 
porunceşte domnul. Intrând acesta, domnul 
porunceşte „Să se pregătească cina" (fiindcă nu 
se isprăvise încă) „şi ei să se aşeze". 

După o scurtă zăbovire la masă, se duc în 
iatacul cel mare ca, după datină, să i se închine 
domnului, aşteptând, după obicei, băutul 
cafelei, între timp domnul îi porunceşte lui 
Dimitrie ca, scriindu-se porunci, să-l trimită pe 
vătaful slugilor cu o ceată de oşteni seimeni ca 
să-i prindă pe Vasile, fiul lui Gavriliţă, şi pe 
Velicico, fratele lui Miron. Orânduindu-se 
acestea, porunceşte ca Gheorghe să fie adus la 
sine în iatacul dinlăuntru şi i-a vorbit astfel: 
„Gheorghe, ştii bine în ce cinste ai fost la mine 
şi că nu numai pe tine, ci şi pe toţi ceilalţi v-am 
înconjurat cu dragoste părintească precum pe 
fiii mei; acum însă, care să fi fost pricina unei 
asemenea răutăţi şi fărădelegi a voastre - că aţi 
uneltit împotriva capului meu şi al alor mei şi, 
fără a vă teme de Dumnezeu şi fără a vă ruşina 
de oameni, v-aţi pus, ca nişte răi, gând rău de 
paricid împotriva mea, părintele şi domnul 
vostru? Acum însă, dacă-mi vei spune, fără 



cazne (care altminteri te aşteaptă), tot adevărul, 
pe viaţa fiului meu, pe care-l vezi aici alături , te 
voi dărui cu viaţa şi te voi slobozi de învinuire. 
Pe deasupra, să nu zăboveşti să dai în vileag 
ce solie de la părtaşii tăi ai îndeplinit la munteni, 
altminteri, aflând adevărul de la alţii, tu unul nu 
vei rămâne teafăr". Gheorghe, auzind acestea 
de la domn, pătruns de o spaimă grozavă, 
pierindu-i graiul şi tăindu-i-se răsuflarea, ca lovit 
de tot de dambla, nu putea nici să vorbească, 
nici să se mişte din loc. Până la urmă 
izbucneşte cu aceste vorbe: „Preamilostive 
Doamne, de vreme ce văd că îndurarea ta 
întrece cu mult vinile mele şi, în 
preaîmbelşugata-ţi milă şi bunăvoinţă, mă 
vesteşti slobod de păcatul meu cel de neiertat, 
nu voi tăgădui a-ţi da pe faţă întreg adevărul şi, 
unul câte unul, toate gândurile noastre cele mult 
nemernice". 

Aşa că mai întâi povesteşte pe larg toate câte 
le puseseră la cale şi le juraseră la nunta lui 
Velicico (după cum le spusese şi loan Ţifescul 
mai înainte), apoi ce fel fusese învăţat de Miron, 
Velicico şi Vasile şi de ceilalţi tovarăşi să spună 
lui Constantin Cantacuzino stolnicul şi, prin el, 
lui Brâncoveanu, „anume că ei sunt gata, iar la 
nunta ce avea să se facă pe la Crăciun vor 
pătrunde înarmaţi la ospăţ şi, chiar asupra 
mesei, or să-i hăcuiască pe vodă, pe fiul lui, pe 



ginere-său Lupul, pe Gheorghe vel-vistiernicul, 
pe Alexandru postelnicul şi pe Panait ..„ precum 
şi pe ceilalţi sfetnici ai domnului. Că mai apoi ei 
se vor trage în Ţara Românească la domn şi că 
acolo vor merge la Poartă şi că acolo, prin 
scrisori plăsmuite şi cu martori mincinoşi, îi vor 
învinui pe cei morţi că au vrut să dea domnia 
Moldovei regelui Poloniei şi că aveau să se 
hainească de Poarta sultanului, şi că ei s-au 
ridicat într-un gând împotriva hiclenilor şi că i-au 
dat rău pierzării pe cei răi". Că la acestea au 
primit de la domn răspuns că, dacă ei vor duce 
la capăt aceste fapte, el va toca până la o mie 
de pungi la Poartă turcească şi nu numai că-i va 
curăţa de acea ticăloşie, ci li-l va aşeza şi pe 
Velicico domn. 

De cum rosteşte el acestea cu gură mare, 
vodă porunceşte ca „toate câte le-a spus să le 
scrie chiar cu mâna lui", si, dându-i-se hârtie, le 
scrie pe toate cu mână tremurândă şi dă faţă 
numele capilor uneltitorilor, adică pe Miron, pe 
Vasile, pe Velicico, pe Ion, fiul lui Miron (despre 
Nicolae însă şi Pătraşcu zicea că nu au ştiinţă 
de această treabă), pe Lupul, fratele lui Vasile 
(dar tăgăduia că cei doi fraţi ai acestuia, 
Costache şi Solomon, sunt părtaşi la sfat), pe 
Antioh Jora, pe Constantin Razu, care o avea 
de nevastă pe sora lui Vasile, şi pe Pavel 
Bujoranul; la aceştia adăuga pe toate rudele şi 



pe toţi apropiaţii fiecăruia dintre ei, dar oameni 
de nici o însemnătate. După ce s-a luat zapisul 
acestuia şi s-a poruncit să fie ţinut sub pază într- 
un iatac îndepărtat, după el este adus înăuntru 
Vasile al lui Gavriliţă. Intrând aceasta, domnul îi 
porunceşte să citească scrisele lui Gheorghe. 
Aceasta, după ce a citit, prăbuşindu-se la 
pământ, zice: „Prea-milostive Doamne, eu sunt 
noul luda , trădătorul lui Hristos şi al domnului 
său; dacă i se află iertare lui luda, se va afla şi 
pentru mine, dacă lui nu, atunci nici mie". 
Acestuia domnul îi zice: „Dacă n-ar trebui ţinută 
în seamă, chiar şi după moarte, acea bună 
prietenie pentru părintele tău Gavriliţă (căci lui 
şi neamului său îi jurasem în adâncul inimii 
mele să nu moară nimeni din sămânţa lui de 
sabia mea) „ pe tine, ca pe un om mult nemernic 
şi preaticălos, te-aş fi străpuns acum cu sabia 
aceasta" (a tras din teacă sabia pe care o avea 
lângă dânsul) „şi aş fi scos din rândul celor vii 
viaţa unui vrăjmaş atât de crud şi atât de 
nerecunoscător faţă de domnul şi ocrotitorul 
său. 

Acum însă îţi spun: nu vei muri nici de mâna, 
nici din porunca mea, numai să mărturiseşti de 
sunt adevărate acestea toate pe care le-a scris 
Gheorghe al lui Apostol şi tu le-ai citit". 
„Adevărate", zice, „sunt acelea, Preamilostive 
Doamne, ba mai sunt şi nenumărate altele pe 



care el fie că nu le-a ştiut, fie că de frică le-a 
lăsat la o parte". „De ajuns sunt şi acestea 
despre gândul vostru cel rău, ca prin ele să-mi 
pot duce la împlinire şi dreptatea şi îndurarea", 
zicând domnul, porunceşte să fie scos Vasile şi 
adus înăuntru Velicico. Aceştia amândoi 
întâlnindu-se în iatacul cel mare, Velicico „Ce e 
, frate", zice, „că în toiul nopţii am fost aduşi ăst 
chip, strânşi între străjeri?". Vasile zicând că nu 
ştie, a trecut mai departe; Velicico, fiind dus 
înăuntru la domn, ca şi cum nu pricepea ori 
bănuia atare lucru, „Bine deie Dumnezeu", zice, 
„Măria ta, că ai vrut să fim aduşi la un 
asemenea ceas; au sosit-a cumva ceva nou de 
la hotare sau de prin alte părţi?". „A sosit", 
răspunde vodă, „iaca o scrisoare, pe care ia-o, 
citeste-o şi să-mi spui ce crezi despre aceasta". 
Acela, luând scrisoarea de pe masă, o citeşte, 
dar, cum citea, înghiţindu-si apele din gură, cu 
buze tremurânde, îşi vădea vinovăţia de a fi 
părtaş la gând. Isprăvind de citit, cu toate că 
este din nou întrebat de către domn „dacă 
pricepea cele ce stăteau scrise în acea carte şi 
dacă recunoştea de a cui mână fuseseră 
scrise", ei: „Mă mir", zise, înălţând glas 
cutezător, „Măria ta, cum de ţii să asculţi şi să iei 
ştiinţă de asemenea lucruri de mintea unorţânci 
când eu socoteam că ţi s-a vestit că stă să vină 
vreun rău obştesc de la hotare sau de la tătari şi 
turci şi că de aceea ne-ai chemat în miez de 



noapte: cât despre ce stă scris aici ori despre 
cine să fi scris asemenea lucruri nici nu pricep, 
nici n-am ştiinţă". Domnul îi dă ghes „să 
binevoiască să cerceteze mai bine şi mai cu 
luare-aminte, poate că la a doua citire va 
pricepe". Velicico, auzind acestea, parcă 
mâniat, aruncă hârtia din mână pe masă şi zice 
„că el nu poate spune că-i este cunoscut un 
lucru necunoscut, chiar de i-o porunceşte vodă". 
Atunci domnul, apucând sceptrul, care de obicei 
stă pe masă, i-a tras vreo câteva cu mâna lui 
(căci nu-i îngăduit ca boierii de rangul cel mai 
mare să fie loviţi decât de mâna domnului), apoi 
porunceşte să fie dus la temniţă. 

După ce a ieşit, măcar că bătut zdravăn, 
totuşi vesel la faţă, le spune celor din preajmă: „ 
Socoteam că vodă are să mă întrebe ceva de 
mare însemnătate, dar n-am auzit decât oarece 
minciuni copilăreşti şi zise de nişte ţânci - drept 
care mă mir foarte că un bărbat atât de serios şi 
un domn atât de chibzuit şi-a plecat urechea la 
acestea". Când însă vede că este dus la 
temniţă, se leapădă de acea prefăcută tărie de 
suflet şi le spune străjilor că are o vorbă la 
domn. Dându-i-se domnului această ştire, vodă 
îl trimite la el pe Ştefan comisul şi porunceşte 
să-i spună aceluia ce avea de zis. Velicico nu 
spune totuşi nimic alta decât că îi potopea cu 
grele blesteme pe vodă Brâncoveanu şi pe 



fratele său Miron şi zici a că ei au fost pricina 
pieirii sale şi a pustiirii casei lui întregi. Pe lângă 
acestea îl roagă pe vodă „ca să se poarte cu 
îndurare faţă de soţia lui şi să n-o despoaie de 
toate bunurile, căci ea datorează bani mulţi şi 
grei pentru cheltuielile făcute la nuntă, şi să nu 
lase domnul să i se încarce lui sufletul şi cu 
bani rămaşi datorie; cât despre viaţa sa, nici nu 
poate, nici nu se cade să se roage, o dată ce se 
simte pedepsit de dreapta judecată a lui 
Dumnezeu, de vreme ce i-ar fi fost de ajuns că a 
ţinut al treilea scaun între boierii cei de frunte şi 
că a dobândit de la vodă mai multă cinstire şi 
putere decât alţii; şi cu acestea toate, a vrut să-l 
alunge din scaun chiar şi pe vodă însuşi şi să 
ridice mâna asupra capului unsului lui 
Dumnezeu". 

După ce aceştia doi au fost azvârliţi în 
temniţă, şi loan, fiul lui mai mare, a fost dat sub 
pază în odaia marelui-cămăras, domnul trimite 
un armaş la Miron (despre care am pomenit că 
plecase acasă cu trei zile mai înainte) cu o 
oarecare ceată de oşteni. La fel rânduieşte alţi 
oşteni către ceilalţi pe care prinşii îi numiseră ca 
părtaşi. Dar s-a întâmplat ca, în chiar acea 
noapte în care, apucând străjile casa lui Vasile 
Gavriliţa, vroiau să-l ducă pe acesta la domn, un 
slujitor al lui Lupul Gavrilită, trimis la fratele lui 
cu o scrisoare, să se zorească către casă; dar, 



după ce a văzut casa înconjurată şi în curtea 
casei zarva multor altor oşteni, întorcându-se 
din poartă către casă, o rupe la fugă prin beznă 
şi îl înştiinţează pe Lupul că a văzut cu ochii lui 
nişte oştime că a năvălit în casa lui frate-său 
Vasile; pe deasupra că a auzit înăuntru mare 
zarvă; dar că din ce pricină se întâmplase 
aceasta nici n-a putut auzi de la cineva, nici n-a 
mai cutezat să mai zăbovească pe acolo. Lupul, 
auzind aceasta de la sluga sa, pe dată 
cunoaşte că vicleşugurile şi uneltirile lor s-au 
dezvăluit domnului şi că de aceea a dat 
poruncă să fie prins Vasile noaptea; iară nici o 
zăbavă, dându-le ştire celorlalţi părtaşi, în 
noaptea aceea, părăsindu-şi nevestele şi copiii, 
scapă cu fuga în Ţara Românească, la 
ocrotitorul lor Brâncoveanu. 

Când trimişii lui vodă ajung la aceştia, pricep 
că ei au plecat înainte de ziuă. Şi astfel se fac ei 
scăpaţi cu acea întâmplare, dar, aşteptându-i 
una şi mai grea, cum se va vedea mai departe. 
Pe Nicolae, despre care am spus că plecase 
către Constantinopole, cum, din porunca tatălui 
său, zăbovea ziua pe câte undeva cu toate că 
aflase treaba de-a binelea, îl găsesc la Bârlad şi 
îl aduc înapoi la laşi. Iar cei care fuseseră trimişi 
la Miron, când ajung la casa lui, se uimesc de 
altă taină şi dreaptă răzbunare a lui Dumnezeu. 
Căci aceştia aveau poruncă să-l aducă prins la 



laşi, fără vreo clipă de zăbavă; pe de altă parte, 
o văd pe soţia lui, moartă cu o noapte înainte şi 
întinsă pe masă, cum e obiceiul la moldoveni, 
aşteptând soborul preoţilor din satele vecine. în 
poruncile domnului nu sta scris către Miron 
nimic alta decât ca, în chiar clipa când va vedea 
porunca, să vină la laşi în goana cailor. 
Grăbindu-I armaşii la aceasta, acela le mustra 
necucernicia, „cum adică ar putea el să-si lase 
soţia neîngropată şi să ia calea către vodă la 
ceasul acela?". Altminteri, îl trimite la domn pe 
fiul său Pătraşcu, despre care am spus că era 
logodnicul Elisabetei, fiica domnului, - căci pe 
acela îl luase cu sine la moşie -, şi îi scrie 
domnului despre nenorocirea sa cea vrednică 
de plâns, adică despre moartea neaşteptată a 
soţiei, şi că nu a putut, după poruncă, să plece 
către vodă chiar în acel ceas. 

De altfel însă, rozându-l cugetul, trimite pe 
lângă fiul său pe un om de credinţă al său cu 
trei cai de schimb şi îi porunceşte că, dacă va 
auzi de unii boieri fie că au fost prinşi, fie că au 
fugit, să-i dea cât mai degrabă ştire despre 
acest lucru. Astfel, armaşii, înduplecaţi de 
lacrimile lui, pun totuşi străji tainice în jurul 
casei şi-l păzesc cu străşnicie să nu fugă. în 
noaptea următoare, pe la al treilea ceas al 
nopţii, vodă porunceşte ca Velicico să fie 
descăpăţânat în faţa porţilor Curţii şi leşul, 



aruncat în piaţă, să fie acoperit cu veşmintele 
lui. Pătraşcu, fiul lui Miron şi nepotul lui 
Velicico, când, călărind în goana cailor toată 
noaptea, ajunge la laşi înainte de zorii zilei şi pe 
când se îndrepta întins spre Curtea domnului 
(căci era mare-cămăraş, iar acestuia i se 
îngăduie să-i fie deschisă întotdeauna poarta, la 
orice ceas al nopţii), vede în faţa porţii , lângă 
fântână, un leş. Descalecă, dar. cum din pricina 
întunericului încă nerisipit de lumina zorilor, nu 
putea deosebi ce fel de leş era acela, atingând 
veşmintele ia seamă că sunt de mătase, şi 
anume veşminte noi şi nu de rând. Iar slujitorul 
lui Miron, despre care am spus adineauri că 
fusese trimis de Miron ca să cerceteze trebile, 
pipăind mai cu luare-aminte şi cum se şi crăpa 
de ziuă asupra zării, zice: „Acesta-i unchiul tău 
Velicico, ce stai?". Tânărul Pătraşcu, ca om slab 
de înger, rămâne înlemnit şi, neştiind încotro s-o 
apuce, le spune străjilor să deschidă poarta şi 
că el este marele-cămăraş. Străjile îi deschid .El 
se duce întins la fiul domnului şi, plângând 
amarnic, îi spune că a văzut o minune 
înspăimântătoare şi neaşteptată, adică leşul 
unchiului său Velicico zăcând în piaţă în faţa 
porţilor Curţii. Dimitrie-Vodă îi răspunde „că el 
unul nici nu ştie, nici nu pricepe ce-i spunea el, 
dar că, făcându-se ziuă şi sculându-se din 
somn părintele său, va putea afla mai bine 
ceva". Sluga lui Miron, după ce văzuse leşul 



fratelui stăpânului său, se întoarce la Miron, dar, 
când voia să intre la el, este prins de străji: „de 
unde venise şi unde fusese?". Spuneau că l-au 
văzut ieri umblând pe la curtea lui Miron, 
îngrijindu-se de cele de trebuinţă 
înmormântării. 

La început sluga tăgăduieşte că ar fi fost pe 
undeva, apoi spune că fusese trimis să-i 
strângă pe preoţii din satele vecine, în cele din 
urmă, după câteva nuiele, mărturiseşte 
adevărul, că, adică, fusese trimis de către Miron 
la laşi împreună cu fiul lui şi că acolo văzuse în 
faţa porţilor Curţii leşul lui Velicico şi că se 
întorsese să-i spună stăpânului său acestea, 
încă nu fusese îngropată soţia lui Miron şi mai 
sosesc, trimise de domn prin Macri postelnicul, 
şi alte porunci prin care li se dădea în sarcină 
armaşilor ca, în orice loc i-or ajunge poruncile 
domnului, chiar în locul acela să-i taie lui Miron 
capul. Ceea ce ei, urmând porunca îi spun lui 
Miron să-şi caute de cele ce ţin şi de sufletul 
său (să-şi cheme adică duhovnicul şi, după ce- 
o asculta cele sfinte, să-şi ia sfânta 
împărtăşanie). Când Miron aude o asemenea 
mărturie şi cum nu mai era loc ori prilej pentru 
meşteşugurile şi vicleniile sale, se spovedeşte, 
ascultă cele sfinte şi ia sfânta împărtăşanie, 
apoi cere de la armaşi condei şi hârtie ca să 
scrie domnului trei sau patru slove. Dobândind 



aceasta, scrie domnului această scrisoare: 
„Preamilostive şi prearăbdătorule Doamne, dau 
mărturie că am fost adus în această de pe urmă 
clipă a vieţii nu din porunca ta, ci din dreapta 
judecată a lui Dumnezeu. De aceea te rog, de 
vreme ce iertarea vieţii nu o pot căpăta - căci 
nici nu sunt vrednic de ea -, să te milostiveşti 
măcar de păcatul sufletului meu, pe care de 
multă vreme îl tot păcătuiam împotriva-ţi, şi să 
nu cercetezi în faţa dumnezeiescului jude 
păcatul sufletului meu în veacul care va să vină; 
iar de-l vei cerceta, voi pieri pe veci şi trup şi 
suflet. Să-i ştii pe Pătrascu şi pe ceilalţi feciori ai 
mei neştiutori de această uneltire şi să te 
milostiveşti de ei ca de nişte nevinovaţi". 

Apoi, tăindu-i-se capul lui Miron, a fost 
îngropat în acelaşi mormânt cu soţia lui. Iar 
Velicico a fost dat a treia zi nevesti-sii ca să-l 
înmormânteze. Şi astfel a fost sfârşitul acestor 
doi fraţi, a căror răutate domnul a prelungit-o, 
prin îndelunga sa răbdare, vreme de şase ani, 
iară ei s-au folosit samavolnic de bunăvoinţa lui 
vreme de tot atâţia ani. Iar Lupul Gavriliţă, 
Antioh Jora, Pavel Bujoranul cu ceilalţi de mai 
mică însemnătate, după cum am spus, 
ştergând-o pe furiş o împung la fugă către 
Brâncoveanu, domnul Ţării Româneşti; el le 
porunceşte „să aibă bun curaj, că el va face 
astfel: pentru moartea lui Miron şi a lui Velicico 



va răscumpăra cu viaţa lui Cantemir şi a 
sfetnicilor săi, numai ei să dea întru totul 
ascultare spuselor şi poruncilor lui". Astfel 
Brâncoveanu, dând de-o parte vălul duşmăniei 
de moarte, îi trimite la Poarta sultanului pe 
boierii fugari, ajutaţi cu mulţi bani, şi porunceşte 
capuchehaielor sale „să nu-si cruţe nici 
osteneala, nici cheltuielile, până ce Cantemir, 
mazilit, nu va cunoaşte cine era Brâncoveanu şi 
cine el", între timp plăsmuieşte un 'arzmahzar' 
mincinos, îl ticluieşte ca şi cum ar fi fost scris de 
întreg Divanul Moldovei şi cu învoirea tuturor 
locuitorilor, în care scrie :„Câţiva boieri de cel 
dintâi rang şi de dovedită credinţă, cum îl 
vedeau pe vodă Cantemir laolaltă cu sfetnicii lui 
de teapă rea nu numai că asupreşte cu silnicie 
poporul - pe unii îi trage în ţeapă, pe alţii îi 
pârjoleşte în foc şi bieţii supuşi sunt chinuiţi cu 
alte o mie de felurite chipuri ale silniciei sale şi 
sunt despuiaţi de averi şi de viaţă -, ci şi 
încercând cu mâna tainică să închine leşilor 
domnia Moldovei, ei au vrut să-l împiedice în 
văzul obştii să o facă şi au mustrat în faţa 
turcilor si a creştinilor uneltirile si încercările lui. 

Nerăbdând el acest lucru, urmând duhul său 
cel rău şi pe al sfetnicilor săi, pe unii dintre 
boieri i-a scos dintre cei vii prin crâncenă 
moarte, pe alţii îi căzneşte în cele mai afunde 
întunecimi ca în chinurile iadului, ca să-i 



despoaie de averi; că alţii, care îşi putuseră 
scăpa viaţa cu fuga, au alergat la îndurarea şi la 
dreptul judeţ al Strălucitei Porţi şi se roagă de 
dreptate de la sultan, ca mai întâi să fie mazilit 
Cantemir-Vodă şi apoi, între ei, să se asculte 
care este dreapta pricină; căci, atâta vreme cât 
mai stă acela în domnie, ceilalţi, sărmanii, sunt 
opriţi să vină la Poartă şi, de vreunii nu-s popriţi 
prin temniţe, se tem de silnicia aceluia, 
deznădăjduiţi ca nu cumva, scăpând în vreun 
fel de dreapta pedeapsă a sultanului, să fie 
întărit ca domn - căci astfel ei îşi vor pierde nu 
numai bunurile şi moşiile părinteşti, ci împreună 
cu ele şi viaţa. Deopotrivă să binevoiască Măria 
sa sultanul să cerceteze de la vecini, adică de 
la domnul Ţării Româneşti şi de la seraschier" 
(căci trăgea nădejde Brâncoveanu a-l fi întors 
pe seraschier la partea sa) „despre starea 
lucrurilor moldoveneşti şi despre silnicia pe 
care Cantemir laolaltă cu ai săi o abate cumplit 
de crâncen asupra supuşilor împăratului. Dacă 
însă Măria sa sultanul nu va vrea să-l 
mazilească pe Cantemir, să binevoiască a le da 
un alt loc de trai, aiurea, oriunde s-ar afla locul 
acela pe pământ; iar că ei se vor duce bucuroşi 
la acel loc cu copiii şi cu nevestele lor cu tot, 
numai să scape de silnicia lui Cantemir şi, ceea 
ce-i mai rău, că sunt cu toţii gata să fie mai 
degrabă osândiţi la galere, decât să se întoarcă 
în ţară câtă vreme va trăi acela". 



Pregătiţi cu aceste minciuni şi cu altele şi 
mai straşnice decât acestea, îi trimite pe 
moldoveni la Adrianopole, unde zăbovea pe 
atunci sultanul, şi, nu fără o mare sumă de bani 
dobândeşte de la seraschier o scrisoare către 
marele vizir, în care acela îi dădea ştire ;,că în 
Moldova mulţi boiari" (astfel îi numesc turcii pe 
baroni) „au fost ucişi, întemniţaţi şi alungaţi în 
toate părţile de către domn; de altfel, care să fie 
pricina acestei neorânduieli n-a prins încă 
singur de veste, dar, îndată ce va primi vreo 
ştire mai sigură, va încunoştinţa Strălucita 
Poartă". Dar Cantemir-Vodă, primind ştire de 
boierii fugari cum că s-au dus din Ţara 
Românească la Adrianopole, trimite câţiva 
boieri de-ai săi, între care cei dintâi erau Lupul 
hatmanul, Alexandru postelnicul şi Gheorghe 
Ruset vel-vistiernicul şi le dă către marele-vizir 
o scrisoare de întărire, „că el adică, din porunca 
sultanului, ca să izgonească din Moldova 
tâlhăriile, pe hoţi şi pe jefuitori, a trimis până 
acum pe lumea cealaltă, cu moarte de tot felul, 
mai bine de patru mii de tâlhari, dar, cum între 
boierii de frunte se găseau unii, chiar dacă nu 
făţiş tâlhari, dar luând partea tâlharilor, înţeleşi 
fiind cu ei, a hotărât să le ia viaţa şi acestora şi 
să-şi facă domnia şi supuşii liniştiţi şi fără de 
grijă dinspre partea unor asemenea oameni; iar 
că ei, făcând uneltire, au încercat să dea năvală 
asupra lui cu arme făţişe; înşelăciunile şi 



urzelile lor fiind dezvăluite (după cum 
mărturisesc cei care se află popriţi la sine), pe 
câţiva dintre ei i-a prins, pe doi fraţi - capii şi 
conducătorii uneltirii - i-a scurtat de cap, pe 
ceilalţi, încă popriţi la temniţă (din pricina 
banilor pe care îi datorează câtorva musulmani), 
nu i-a omorât încă; unii au scăpat însă cu fuga 
în Ţara Românească şi de acolo - nu ştie el din 
al căror îndemn - au mers la Strălucita Poartă, 
nădăjduind că acolo se vor dezvinovăţi sau, 
amăgiţi de alţii asemenea lor, că vor isca 
asupra locuitorilor noi rele şi răzvrătiri". 

După ce scrisoarea domnului a fost citită de 
către vizir, acesta porunceşte pe dată lui 
ienicer-agasi să-i prindă pe acei moldoveni 
fugari şi să-i aducă la Divanul obştesc (iar 
ienicer-agasi era Daltaban Mustafa-Paşa, care 
la puţină vreme după aceea a fost orânduit 
seraschier împotriva leşilor). Ienicer-agasi 
cercetează, după poruncă, locurile lor de 
găzduire, îi găseşte şi îi prinde, înfăţişaţi 
înaintea vizirului, ei îi înmânează jalbele acelea 
plăsmuite şi mincinoase; din minciună nu pot 
dovedi nici un adevăr, sunt trimişi la 'mufti' 
pentru 'fetva'. Muftiul dă 'fetva': „Cel care se 
răzvrăteşte împotriva domnului orânduit de 
împărat se răzvrăteşte împotriva împăratului, iar 
răzvrătirile împotriva împăratului se pedepsesc 
cu moartea; aşadar acei moldoveni răzvrătiţi 



împotriva domnului lor trebuie pedepsiţi cu 
moartea". Şi scrie dedesubt: ,,'Katl', Moarte". 

Din hotărârea vizirului şi a muftiului 
nenorociţii moldoveni sunt hărăziţi morţii. îl 
cheamă pe Dumnezeu drept .singurul lor ajutor, 
îl blestemă pe Brâncoveanu, domnul Ţării 
Româneşti, strigă în gura mare pe uliţi înaintea 
gealaţilor: „că el a fost un înşelător şi un 
ademenitor şi pricina pieirii lor acolo, iar a 
fraţilor lor în Moldova". Boierii şi capuchehaiele 
domnului, ca să nu li se întâmple o asemenea 
ruşine unor boieri ai Moldovei, fie ei şi pedepsiţi 
după dreptate, îl roagă pe vizir printr-o jalbă „să 
binevoiască a-i trimite pe aceia vii la vodă şi 
acolo, în faţa altora, să fie pedepsiţi cu moartea, 
ca să aibă pildă şi ceilalţi răi şi fără astâmpăr". 
Boierii abia de au dobândit aceasta, iar aceia 
ferecaţi laolaltă în lanţuri au fost trimişi la domn 
sub foarte tare strajă de ceauşi. Vodă 
porunceşte ca aceştia să fie scoşi la Divanul 
obştesc, să fie citită porunca vizirului în faţa 
întregului sfat, „că, adică, aceşti neascultători - 
şi de vor mai fi fost şi alţii aţâţători sau părtaşi 
acestora - să fie pedepsiţi cu moartea ca 
neascultători sultanului şi nesocotitori de 
porunci". Se prăbuşesc, sărmanii, toţi cu faţa la 
pământ, îşi mărturisesc vina, dar ziceau „că ei 
au fost amăgiţi nu atât de mintea lor, cât de a 
altora, de către cei mai în vârstă şi mai cu 



seamă de către domnul Ţării Româneşti şi de 
către sfetnicul lui, Constantin Cantacuzino 
stolnicul". 

Domnul porunceşte ca aceia să fie popriţi 
vreme de câteva zile în temniţă (adică până să-i 
pună la drum pe ceauşi); totuşi, puţine zile mai 
târziu, o dată ceauşii trimişi, dă poruncă să fie 
strâns iarăşi Divanul obştesc şi, laolaltă cu cei 
care fuseseră aduşi de la Poarta turcească, 
porunceşte să-i scoată şi pe aceia care erau 
popriţi acolo. Făcându-se aceasta, domnul le 
dovedeşte de câte şi de câte ori, mai înainte ca 
ei să fugă, le-a descoperit uneltirile prin oameni 
de încredere şi prin scrisorile unora, apoi le 
arată celorlalţi boieri „ce fel de nedrepte ocări şi 
învinuiri au flecărit la Poarta turcească prin jalba 
lor însăşi pe care o dăduseră sultanului". Iar 
când aud cu toţii că numele unor neştiutori de 
uneltire fuseseră mincinos înscrise acolo de 
către aceia strigă toţi într-un glas: „Să moară 
ticăloşii haini ai domnului şi ai fraţilor lor!". 
„Nefericiţii aceia, plecându-şi genunchii, se jură 
pe Sfânta Treime „că ei nici măcar n-au ştiut ce 
nume fuseseră scrise în acea jalbă de către 
turcul lui vodă Brâncoveanu, dar că ei înşişi au 
şi frământat în minte şi au şi urmat îndemnurile 
aceluia". Atunci domnul: „Să judece", zice, 
„Dumnezeu între mine şi nedrepţii mei vrăjmaşi, 
care mi-au cugetat asemenea rele; eu unul însă 



nu numai că le dau drumul teferi, ci vreau şi 
poruncesc să li se întoarcă şi toate bunurile 
care fuseseră luate la visterie". Astfel, rupându- 
li-se obezile în Divan, li se dă drumul acasă, iar 
mai apoi n-au mai cutezat nu numai să 
grăiască, dar nici măcar să cugete fie şi cel mai 
mic cuvânt împotriva domnului şi au trăit în pace 
şi linişte, măcar că sufletul cel duşmănos al 
Brâncoveanului cel de fericită pomenire gemea 
şi aştepta vreun alt prilej, dar dorinţa nu i s-a 
împlinit nicicând până la moartea lui Cantemir- 
Vodă. 

în anul următor, adică..,, seraschierul 
Mustafa-Paşa fiind primit de către Poarta 
Otomană în dregătoria viziratului, este orânduit, 
din ienicer-agasi, seraschier împotriva leşilor 
Daltaban Mustafa-Paşa; un om cu adevărat 
viteaz între turcii acelui veac, de departe cel mai 
vestit prin multele bătălii de dinainte şi de după 
seraschierat, purtate împotriva arabilor şi a 
nemţilor în Bosnia; în cele din urmă, sub 
Mustafa-Sultan, înălţat fiind de la ocârmuirea 
Babilonului la vizirat, după puţine zile a fost 
sugrumat - răsplată la ei obişnuită. Acesta, 
după ce ajunsese la locul său de şedere, 
Babadag, a hotărât mai întâi să ajute Cameniţa 
ce suferea din lipsă de zaherea şi să facă 
numărătoarea oştenilor care stăteau de strajă. 
Şi cum păstra cu vodă o veche prietenie, 



trimiţând un agă de-al său. pe nume Husein- 
Aga, îi încredinţează domnului toată această 
treabă, cerându-i „să-l scoată fără grijă până în 
Cameniţa pe căpetenia Husei n-Aga însoţit de 
oştenii săi". Căci se temea, ca nu cumva să fie 
ori prins, ori împiedicat să intre în Cameniţa de 
straja leşească ce era la Zvancea aflată la două 
ceasuri depărtare de Cameniţa. Era însă luna 
lui decembrie şi sub năvala unei ierni foarte 
grele. Domnul îi orânduieşte acestuia spre a-l 
însoţi pe ginerele său, Lupul Bogdan, cu 700 de 
oşteni, care aveau toţi poruncă să folosească la 
drum câte doi cai, unul pentru încălecat, celălalt 
ca să care la Cameniţa două baniţe de făină. Iar 
cum stăteau să plece, domnul îl întrebă pe 
Husein-Aga „dacă are un cal foarte iute, care, la 
vreme de nevoie, să-l poată scăpa fie şi cu fuga 
de un duşman urmăritor". (înfăţişez povestioara 
ca să ştie cei curioşi cât de iuţi şi de soi sunt 
caii moldovenilor). Răspunzându-i acela „că are 
cai arăbeşti din cei mai de soi, pe care îi 
numesc 'kioheilian' domnul îi spune; „Te-aş 
sfătui să laşi aici la mine caii tăi cei arăbeşti şi 
să încaleci calul ce ţi-l voi da eu, de-o fi să dai 
peste un asemenea necaz; căci ştiu bine că 
acela-i mult mai iute decât caii tăi". Turcul, 
gândind că este oarecum luat în râs de către 
domn, îi spune: „Cum oare, doamne, ar putea 
un cal moldovenesc să întreacă în iuţeală un cal 
arăbesc, şi anume de cel mai bun soi - doar 



dacă vei fi vrând s-o spui în glumă". „O spun cu 
tot dinadinsul", răspunde vodă, „şi de-ai vrea să 
faci încercare, să punem mâine la cale o 
întrecere de alergare". 

Dându-şi acela învoirea, a doua zi ies afară 
din oraş ca să încerce fuga cailor Se hotărăşte 
un câmp de întrecere de două ceasuri întinse. 
Sunt sloboziţi câţiva cai moldoveneşti împreună 
cu cei arăbeşti ai lui, dar la jumătatea câmpului 
de întrecere toţi caii aceluia rămân mult în urmă. 
Astfel aga încredinţat de încercare, lăsându-şi 
caii săi, ia de la domn unul din caii aceia. De 
cum ajung la Cameniţa teferi şi fără grijă, lasă 
zahereaua adusă cu ei şi fac socoteala 
oştenilor. A patra zi purced de la Cameniţa şi, 
trecând Nistrul de gheaţă, iau de-acum fără grijă 
calea spre laşi. Către seară oştenii stârnesc un 
iepure şi, iscând larmă, se iau pe urma 
iepurelui. Husein-Aga, care o luase înainte ca la 
o mie de paşi, auzind larma din spate şi 
socotind că duşmanul a dat năvală peste cei din 
urma lui, ia la bice calul dat lui de vodă şi, pe 
urmele făcute de cei mergând la Cameniţa, o 
apucă la goană spre laşi cu frâul slobod. 

Prinzându-I noaptea pe cale, de unul singur, 
lăsându-se în voia sorţii, a întunericului şi a 
calului, străbate până a doua zi în zori drum de 
26 de ceasuri şi ajunge la laşi călăuzit de cal. 



Venind de-a dreptul la Curtea domnului, dă de 
veste că leşii i-au urmărit din spate şi au dat 
năvală asupra hatmanului, iar el, amintindu-şi 
de sfatul lui vodă, dând bice, a lăsat frâu slobod 
calului şi printr-o beznă foarte deasă, într-o 
singură noapte, iată, a ajuns la laşi; cât despre 
ceilalţi ce s-o fi întâmplat, zicea că nu mai ştie. 
Hatmanul, după zarva cu iepurele acela, 
întreabă unde să fie Husein; acela nu se arată 
nicăieri; îi iscodeşte pe cei trei servitori ai lui pe 
care îi avea cu sine; aceia spun că nu l-au 
văzut. Hatmanul porunceşte oştii să stea în acel 
loc şi-i trimite pe alţii în toate părţile ca să ia 
ştire după urmele lăsate în zăpezi încotro s-o fi 
dus, dar nu se arată nici măcar o urmă. A doua 
zi trimite alţi oşteni ca să cerceteze mai departe, 
până la Prut, dar şi aceştia, la întoarcere, aduc 
răspuns că nu li s-au arătat pe nicăieri urmele 
lui. Hatmanul, pierzând acum nădejdea nu atât 
pentru viaţa turcului, ci pentru a sa (căci, o dată 
pierdut turcul, nu trăgea nădejde că va mai 
rămâne în viaţă sau va mai dobândi în vreun fel 
iertare de la domn), vine la apa Prutului şi de 
aici trimite înainte la laşi câţiva oameni ca să 
iscodească ce se petrecea acolo (căci se temea 
să se arate dinaintea lui vodă). Aceştia, de 
vreme ce află că aga a ajuns singur la laşi, se 
întorc veseli la hatman. Hatmanul venind la 
domn, se bucură vodă la sosirea, lui. 



Era acum a treia zi de când aga ajunsese la 
laşi şi, cum vedea că hatmanul nu se iveşte şi 
că nu poate afla vreo ştire despre păţania lui, 
vodă socotea că a fost ori ucis, ori prins de către 
Ieşi dimpreună cu toţi oştenii şi îl întreabă „ce s- 
a făcut cu duşmanul". Minunându-se, hatmanul 
îi răspunse: „Nicăieri nici n-am văzut, nici n-am 
auzit duşmanii; atâta doar că l-am pierdut din 
mijlocul nostru pe Husein-Aga, l-am căutat aste 
trei zile prin mai toate câmpurile acelea pustii 
dintre râurile Nistru şi Prut şi nici măcar de urma 
lui n-am putut da, de aceea mă şi temeam să 
mă arăt dinaintea înălţimii tale până n-am prins 
de veste că Husein a ajuns la laşi". Atunci 
chemându-l pe Husein, domnul, în hohotele de 
râs ale tuturora, îi spune în glumă „că a socotit 
un iepure drept oastea leşească şi astfel, 
părăsindu-şi soţii, a luat-o la fugă". Calul acesta, 
primit în dar de la domn, l-a luat cu el în 
Babilonia, unde a întrecut la fugă - povestea el, 
întors, mai apoi, la Constantinopole - toate 
iepele acelea arăbeşti mult vestite pentru 
iuţeala lor. Dar înapoi la ale noastre, în anul 
următor, Daltaban Mustafa-Paşa, seraschierul, 
când vede că leşii nu mişcă nimic şi nu au 
vreun gând să-şi scoată tabăra, încearcă însuşi 
să-şi pornească armele împotriva lor. Şi anume, 
pe la sfârşitul lui iulie trece Dunărea ca să 
împresoare Soroca. 



Dar i se spusese că Soroca este nu o cetate 
foarte întărită, ci o mănăstire oarecare 
împrejmuită cu un zid mic şi lesne de surpat, 
aşa că nu adusese cu sine mai mult de patru mii 
de pedestraşi - măcar că îl însoţeau mai bine 
de 20 000 de tătari - şi patru tunuri, dintre care 
cele două mai mari nu treceau de cinci ocale, şi 
două săcăluşe. La aceştia se adăugau ostile lui 
vodă, 1500 de pedestraşi şi trei tunuri. După ce 
însă seraschierul a ajuns la Bender, din 
porunca sultanului trimite veste la domn „ca, 
luându-şi ostile, să-i iasă în cale sub Orhei, un 
târg din Moldova, şi că acolo, ţinând sfat ce-i de 
făcut, îi va spune încotro se îndrepta mersul lui 
la război (căci ascundea că va urma 
împresurarea Sorocăi). (Aici n-am să las la o 
parte câteva lucruri cu haz auzite despre 
ieromonahul leremia Cacavela, dascălul lui 
Dimitrie, fiul lui vodă, şi propovăduitor al 
Evangheliei). Pe când seraschierul se apropie 
de Orhei, îl loveşte cu primejdie boala 
dezinteriei şi cum, vreme de atâtea zile, doctorul 
turc pe care îl avea cu sine nu izbândea nimic 
şi, din zi în zi, boala se înrăutăţea (lucru care le- 
a dat leşilor prilej şi răgaz să întărească şi mai 
mult cetatea şi să trimită înăuntru un nou ajutor 
de 400 de cazaci), trimite veste la domn „ca să-i 
trimită spre a-i lecui boala pe călugărul doctor 
pe care auzise că-l află pe lângă dânsul". 



Cacavela, măcar că nu deţinea meşteşugul 
doctoricesc decât din experienţă şi din cititul 
unor cărţi, îi făgăduieşte totuşi domnului să-l 
îngrijească pe acela. Domnul îi trimite la 
seraschier. El înţelegea puţin limba turcească. 
Când Cacavela ajunge la seraschier, îl găseşte 
în luptă crâncenă cu moartea şi aproape fără 
vreo nădejde de viaţă, căci doctorul lui, ca. să-i 
stingă fierbinţeala, nu folosea, alt leac decât 
băutul de apă cu gheaţă, care grăbea să-l ducă 
la groapă încă înainte de vreme. Văzând 
Cacavela acestea, ca un om închinat din fire 
unei asemenea filosofii, fără vreo sfială fie de 
seraschier, fie de turc, porunceşte mai întâi să 
se oprească a bea apă rece şi să păzească 
regimul prescris de el. Cum însă seraschierul 
spunea „că nu poate trăi fără să bea apa aceea 
rece", acela îi dădu răspuns: „Că el ştie să 
îngrijească de boli oameni, nu dobitoace; aşa 
că, dacă îi e dragă viaţa, trebuie să ţină mersul 
vieţii omeneşti şi nu al celei a fiarelor". Se 
mânie turcul: „Oare tu, nemernice", zice, „spui 
că eu sunt dobitoc si fiară?". „Eu asa zic", 
răspunde Cacavela, „căci cei care sunt oameni 
obişnuiesc să ia leacuri hotărâte pentru oameni 
şi descoperite de grecul acela din vechi, întâiul 
dintre doctori, Hippocrate; neţinându-le pe 
acestea, cei nesupuşi îşi învederează 
dobitocia". La răspunsurile mai tari ale lui 
Cacavela, mâniosul turc se îmblânzeşte şi 



făgăduieşte, „că se va supune la orice îi va 
porunci". 

Cum pregăteşte leacul, apropiindu-se de 
seraschier, făcând semnul crucii şi spunând „în 
numele Tatălui şi al Fiului şi al Sfântului Duh", îi 
întinde leacul. Turcul: „Tu vrei", zice, „să mă faci 
bine cu descântece". Atunci el îi dă răspuns: 
„Nu, ci în numele Domnului nostru Isus Hristos, 
care dă lumină oricărui om care vine pe această 
lume şi care este viaţa şi învierea a tot omul din 
cei ce cred într-însul". La acestea râde paşa cel 
bolnav de moarte: „Orice voieşti să flecăreşti, 
flecăreşte, numai să mă faci sănătos". Luând 
aşadar leacul se întremează şi, încetând 
dizenteria, se însănătoşeşte în răstimp de 
puţine zile. Cacavela este ţinut pe lângă el în 
cele mai mari cinstiri ca. un alt Locman, cel 
lăudat de Muhamed în Coran, este primit la 
masa lui în strai călugăresc şi este chemat cu 
numele de 'hakim effendi' ('domnule doctor'). 
Odată însă, pe când stăteau de vorbă, 
seraschierul îl întrebă „ce fel erau acele leacuri 
care, în chip atât de minunat şi cu un sfârşit atât 
de fericit, au alungat într-o clipă o boală atât de 
primejdioasă". Cacavela: „Nu ţi-am dat, Paşa 
Efendi, alte leacuri afară de praf de cretă, care 
printre leacuri nu preţuieşte nimic, dar în numele 
lui Isus Hristos, pentru a cărui Evanghelie eu, 
din binecuvântarea patriarhului 



Constantinopolei, sunt propovăduitor obştesc - 
şi Domnul Hristos este cel care, prin rugile 
mele, te-a făcut sănătos, şi, dacă ai vrea să-ţi 
scapi şi sufletul de moarte, ai da crezare că el 
este singurul fiu al lui Dumnezeu şi mântuitorul 
lumii". Seraschierul: „O, smintite", zice, „tu vrei 
să mă faci creştin şi ghiaur, când tu ar trebui să 
vii la, credinţa musulmană şi la lumina 
adevărului". Cacavela: „în credinţa voastră şi în 
însuşi Profetul vostru nu este nici lumină, nici 
adevăr, ci doar o anume vrajă arăbească şi o 
înrobire a minţii, prin care el v-a ademenit pe 
voi, nenorociţii, şi v-a tras cu el în iad". 
Seraschierul: „Lipseşte", zice, „a mai rosti altă 
dată asemenea nelegiuite huliri împotriva 
Profetului şi a legii lui divine! Căci dacă nu aş fi 
aflat de la tine această foarte mare binefacere, 
acum te-aş fi lipsit de viaţă". Zâmbind, 
Cacavela: „O, nefericitul de tine", zice, „au ce 
crezi tu, că noi, creştinii, ne temem de această 
moarte trupească de care suntem neîncetat 
poftitori? Căci în această viaţă înşelătoare nu 
putem să ne unim cu desăvârşire Domnului 
nostru; ci, de tu m-ai ucide, în mine va rămâne 
veşnic viu Hristos, cel care la Judecata de Apoi 
va cere sufletul şi sângele meu din mâinile tale". 
Până la urmă, seraschierul, zicându-i „smintit", îi 
spune: „Ajunge, smintite! Căci tu nicicând nu vei 
conteni să spui prostii, eu însă, de voi face la fel 
cu tine, îmi voi ucide binefăcătorul, fie el şi 



necredincios". 

Astfel, dăruit cu de-ajuns de mari daruri, îl 
trimite înapoi la vodă şi, în scrisoarea sa, îi 
aduce mulţumiri anume pentru doctor, pentru 
călugăr însă nicidecum, „fiindcă vroia, prin 
farmecele lui, să-l schimbe la credinţa 
ghiaurilor; aşa că el este întristat, căci, atâta 
vreme cât acel călugăr se va găsi printre voi, 
nu-i nici o nădejde de mântuirea vreunora; căci 
el îi va întări straşnic pe toţi în legea cea 
ghiaurească". După puţine zile domnul, luându-l 
cu sine pe fiul său Dimitrie, îi iese în cale 
seraschierului lângă Orhei. Este primit cu cinste 
de către seraschier. A treia zi, făcându-se un 
ospăţ, porunceşte ca domnul şi fiul său să se 
aşeze la aceeaşi masă cu el, iar boierii la o alta, 
dar sub acelaşi cort. După masă îi îmbracă pe 
domn şi pe fiul lui cu veşmânt căptuşit cu samur 
şi pe 24 de boieri cu caftant de rând. A treia zi îl 
cheamă pe domn la sfat şi îi dezvăluie că are de 
gând să împresoare Soroca; domnul îi spune 
„că cetatea, este foarte apărată cu ziduri vechi şi 
întărită cu altele noi şi sporită de Ieşi cu strajă 
nouă; drept care este trebuinţă de mai bune 
mijloace de război şi de tunuri mai mari şi mai 
multe", spune el. 

Seraschierul, cum nu avea de unde să ia alte 
mijloace de război, îşi porneşte tabăra de acolo, 



aşa cum era ea, şi ajunge sub Soroca a patra zi. 
Când vede foarte înaltele ziduri ale cetăţii, 
asemeni unor turnuri, şi bagă de seamă noile, 
întărituri pe care leşii le ridicaseră pe din afară, 
se căieşte foarte că a venit şi, scrâşnind din 
dinţi, îi ocărăşte pe mincinoşii denunţători veniţi 
la Curte - aceştia erau nişte cazaci hainiţi de la 
Ieşi şi avându-şi sălaşurile de la sultan în ţinutul 
Benderului, sub un oarecare Steiko; porunceşte 
totuşi împresurarea: aşează dinspre 
miazănoapte pe vodă, dinspre miazăzi pe 
cazacii pe care i-am amintit, iar el însuşi cu 
turcii săi ocupă partea, de apus - căci partea, 
de răsărit priveşte spre Nistru şi din acea parte 
nu se putea găsi cale. Astfel începându-se 
încercuirea, la început le pricinuieşte 
apărătorilor o spaimă grozavă (comandant era 
un anume neamţ cu 200 de dragoni şi 400 de 
cazaci, om foarte priceput în ale războaielor şi 
în ale apărării cetăţilor, dar, după ce văd ei că 
zidurile nu păţesc nici o stricăciune despre 
partea tunurilor, prind curaj şi, în iureşuri de 
noapte, săpau pe dedesubt digurile şi şanţurile 
făcute de turci, omorau şi prindeau mulţi turci. 

Seraschierul, când voia să vâre sub ziduri 
galerii şi mine, nu izbândea nimic, deoarece 
locul era pietros şi cu neputinţă de săpat; căci 
se lăsa el săpat pământul, dar numai în partea 
de deasupra şi, dând foc minelor, după risipirea 



pământului de deasupra, zidurile rămâneau 
nelovite; iar când, prin fumul de praf de puşcă 
stârnit de mine, socoteau că şi zidurile s-au 
prăbuşit, dând năvală şi ajungând la zidurile 
întregi, mulţi piereau străpunşi de cazaci şi de 
dragoni cu pari, suliţe şi sâneţe. Astfel, după 30 
de zile, pierzând aproape trei mii de oşteni, a 
fost silit să se tragă înapoi şi să desfacă 
împresurarea. Domnul, întors la laşi după 
această ieşire asupra Sorocăi, s-a. chinuit 
aproape toată iarna cu dureri de rinichi şi cu 
greutatea de a-şi slobozi udul stăvilit de nisip; 
totuşi s-a însănătoşit. Dar leacurile de pază pe 
care le lua nu au fost de folos lungă vreme, căci, 
în timpul Păresimilor, care se întâmplase să-şi 
aibă începutul la 26 februarie, în aerul mai 
degrabă rece obişnuia să asculte, din evlavie, 
lungile slujbe bisericeşti şi rugăciunile de la 
Sfinţii Patriarhi (căci trei patriarhi ecumenici - 
ceea ce nu se mai pomeneşte să se fi întâmplat 
altcândva. în Moldova - veniseră laolaltă şi 
deodată: lacob al Constantinopolei, Gherasim 
al Alexandriei şi Dositei al Ierusalimului 
veniseră la domnul cel vestit prin cuvioşia şi 
prin sfânta sa râvnă). 

Aşadar în prima duminică a Păresimilor 
ascultă în biserica lui Barnovski, Vodă, după 
cum le e domnilor obiceiul, rugăciunile de 
noapte şi de dimineaţă, vreme îndelungată, 



fiindcă prezenţa patriarhilor lungea cu mult 
slujbele, iar în aceeaşi zi liturghia; slujind 
laolaltă cei trei patriarhi, sfârşesc sfintele slujbe 
la al treilea ceas după amiaza. Domnul, încă 
neînsănătoşit cu desăvârşire din boala cea 
veche şi datorită prea îndelungatei asistenţe, 
suferă o recădere într-o boală mult mai grea. 
Cum însă pe la ceasul (acela) al după-amiezei 
se pregătea praznicul, deşi cu mâncări de post, 
totuşi îndeajuns de îmbelşugat, ca pentru 
primirea unor atât de însemnaţi oaspeţi, după ce 
au fost chemaţi Sfinţii Patriarhi, Vodă, sprijinit 
de subsuori de către slujitori, abia că a fost în 
stare să îndeplinească cuvenitele rânduieli şi 
închinarea. Primind apoi binecuvântarea de la 
Sfinţii Patriarhi şi fiind binecuvântat prânzul, 
domnul s-a aşezat lângă patriarhi, dar, 
cuprinzându-l boala, porunceşte ca fiul său 
Dimitrie să şadă în locul lui pentru a prăznui 
desăvârşit ospăţul patriarhilor, iar el însuşi, 
cerându-şi iertare pentru boală, se retrage în 
iatac. Patriarhii, băgând de seamă şubreda 
sănătate a lui vodă nu au lungit multă vreme 
ospăţul, ci, după încă un ceas, aducându-se 
mulţumiri lui Dumnezeu, se întorc la gazdele lor, 
după datina şi cu cinstirea obişnuite, arătând, 
cum şi era de fapt, o mare strângere de inimă. 

Domnul, întors în iatac, cum am spus, se 
întinde cu greutate pe pat şi pe dată simţi o 



ameţeală în cap şi un fel de dambla - că îi 
slăbea grozav toată partea stângă a trupului -, 
aşa încât spunea că ochiul stâng îi era înceţoşat 
şi lipsit de putinţa de a vedea. Iar la primul ceas 
al nopţii boala începând să-i cuprindă şi mai 
crâncen, porunceşte să fie chemat Sava, 
mitropolitul Sucevei, părintele său sufletesc. 
Venind acesta de îndată, îşi face sfânta, 
spovedanie vreme de trei ceasuri la rând şi 
împlineşte cele ce privesc mântuirea sufletului. 
După plecarea mitropolitului, toată acea noapte 
zace greu la pat şi se plângea că şi-a pierdut 
toate simţurile trupeşti; către revărsatul zorilor 
închide cu totul ochiul stâng, iar cu celălalt de- 
abia îi mai poate deosebi pe fiul şi pe fiica sa şi 
pe ceilalţi ai casei care stăteau lângă el. Cum 
însă preafericitul bărbat, preachibzuitul domn şi 
prevăzătorul părinte al ţării cunoştea dinainte că 
din pricina acestei mult crâncene boli i-a venit 
ceasul să-şi ia bun-rămas de la cele pieritoare 
şi să năzuiască spre cele nepieritoare, a doua 
zi dis-de-dimineaţă - ziua de luni, 13 martie - 
porunceşte să fie chemaţi laolaltă toţi boierii din 
divan şi sfetnicii, şi înaintea tuturor celorlalţi 
ginerele său Lupul Bogdan hatmanul şi 
Gheorghe Ruset, marele - vistiernic, pe atunci 
lui cel mai cu credinţă, precum şi celălalt ginere 
al său, Mihail Racoviţă, pe atunci mare-spătar, 
mai apoi făcut şi domn al Moldovei, cărora, cu 
glas potolit şi scăzut: „V-am chemat pe voi", le 



zice, „preaiubiţi fraţi şi mult îndrăgiţi compatrioţi, 
să-mi iau, la urmă, bun-rămas şi să vă pun 
dinainte cele ce sunt de sfătuit si de hotărât în 
privinţa stării de lucruri ce va să vină. 

Vă sunt într-adevăr cunoscute strădaniile 
mele statornice şi neobosite pentru ţară şi 
pentru oamenii ţării, atât cele din tinereţe, cât şi 
cele de la bătrâneţe, şi cele ce, spre folosul 
obştesc, le-am săvârşit sub domnia celorlalţi 
înaintaşi ai mei, ori am sârguit până la sudori de 
sânge să fie săvârşite. De-acum nu mai este 
rostul meu să le înşirui, căci pe voi toţi vă am 
martori cu ochii voştri, pe destui chiar tovarăşi şi 
soţi statornici. De aceea, din cele multe vă voi 
rechema în amintire (o, de-ar fi ea de neşters!) 
puţine şi mai aparte (pe cât o poate îngădui 
suflarea mea acum slăbită), în războiul oştii lui 
Muhamed-Sultan împotriva împăratului şi în 
împresurarea Vienei înseşi, am urmat tabăra lui 
Duca, a domnului de pe vremea aceea, până la 
Demur-Capi, împlinindu-mi slujba, unde mi-a 
venit de acasă tristă ştire cum că puhoiul 
tătăresc, trecând din porunca sultanului către 
Belgrad prin Moldova şi Ţara Românească, a 
pustiit satele (măcar că nu numai ale mele), 
conacele şi supuşii, că mănăstirea părintească 
au ars-o şi au prădat-o, că mi-au fost prefăcute 
în cenuşă casele de pe fiecare moşie, că tot 
avutul din gospodărie şi turmele de dobitoace 



au căzut în mâna hrăpăreţului barbar şi ceea 
ce-mi răzbătea crâncen chiar până în rărunchi - 
că, laolaltă cu puţini de-ai casei, copiii mi-au 
fugit prin părţi neştiute şi prin codrii din preajmă, 
darde-orfi scăpat teferi de cetele de tătari care-i 
urmăreau nu era nici o ştire, ba nici o nădejde 
omenească, afară de cea în Dumnezeu. 

Primind această veste, îi arăt Ducăi-Vodă 
această nenorocire neaşteptată, îi spun (nu cu 
gând să încalc ostăşia - căreia mereu i-am fost 
ucenic -, nici să-mi părăsesc slujba, ci să ţin 
piept năpraznicului prăpăd) şi îl rog să mi se 
îngăduie învoirea să ştiricesc printre turci şi 
tătari despre starea, casei mele, să smulg 
înapoi prada din mâinile prădalnicilor, de era cu 
putinţă, şi - lucru de care mă temeam eu mai 
tare, nu cumva, laolaltă cu ceilalţi, să se fi 
pierdut, cum socoteam, şi preaiubiţii mei copii - 
să-i caut prin mijlocirea unor anume prieteni, ba 
mai mult, dacă-i de mărturisit adevărul, a unor 
mârzaci rude de sânge. Şi câtă vreme 
nădăjduiam că vodă, ca un adevărat domn 
milostivitor, are să trimită neîndoielnic vreun 
ajutor, el: „Se, zice, Cantemire, au socoţi că noi 
toţi avem a pieri în acest război şi că tu singur ai 
a te păstra pentru ţară, ba chiar, cum îţi închipui, 
pentru domnie? Scornind necontenit zvonuri, 
înfăţişându-mi-le cu îndrăzneală şi vărsând 
jelanii prefăcute, socoţi (dar dând greş) că ai să 



ne înşeli pe noi şi ştiinţa noastră? Tu însuţi te 
înşeli şi nici că vei dobândi ceea ce ţinteşti spre 
paguba sau mai degrabă spre pieirea noastră. 
Dar, în adevăr, ca să nu socoti că noi fie nu 
ştim, fie cumpănim drept mare lucru uneltirile 
tale, iată că-ţi dăm învoire a te înturna din 
tabăra, noastră şi să nu pregeţi să împlineşti 
orice-ţi stă în puteri pentru tine şi pentru cei într- 
un gând cu tine; căci în ăst chip socotim că este 
mai cu cale şi pentru tine, şi pentru noi». Cu 
aceste vorbe, puţine dar pline de patimă şi 
mânie, ne-a întâmpinat vodă pe nedrept; dar 
aud vorbele dezlănţuite, mult mai grele decât 
acestea şi pline de ucigătoare otravă ale lui 
Miron logofătul care era de faţă (pe care om, din 
ce fel de plămadă era făcut, îl ştiţi prea bine - ce 
fel adică întru moraliceasca învăţătură: ce era; 
bun şi cinstit, fără de vreun folos pentru sine, 
nicicând n-a cunoscut): «îngăduie - zice -, 
Preaînălţate Doamne, să se întoarcă acasă, 
unde, de-i va mai da ghes încă duhul lui cel rău, 
să se străduiască, de va putea, să răstoarne 
întreaga ţară. Căci sunt asemenea oameni o 
povară nu numai unui război, ci şi lui 
Dumnezeu şi oamenilor anume cei care, prin 
plângeri plăsmuite, obişnuiesc să-şi bată joc de 
domni şi să-şi înşele compatrioţii». 

Primind aste mângâieri de la vodă şi de la un 
prieten (cum îl socoteam), mă duc la tabăra 



tătarilor, merg cu rugă la Selim Ghirai hanul, îi 
înfăţişez lucrul aşa cum stătea, dobândesc prin 
prieteni şi mârzaci cu priinţă mie ca, oriunde - 
fie la vreun oarecare mârzac, fie la vreun tătar 
de rând, - voi găsi măcar un singur cal sau o 
iapă de-a mea (căci îmi răpiseră mai bine de o 
mie), toate să-i fie smulse aceluia din porunca 
hanului. Astfel, redobândind cea mai mare parte 
din cai (căci din restul avutului gospodăriei nu 
s-a mai putut găsi nimic), mă întorc acasă, aflu 
toate arse şi prefăcute în cenuşă, cu mila lui 
Dumnezeu îmi găsesc în mijlocul codrilor copiii 
şi nu puţini de-ai casei teferi şi nevătămaţi. Cât 
mă străduiesc să dreg dărâmăturile casei, cât 
mă silesc să-i scot din păduri la lucratul clădirii 
pe ţăranii răzleţiţi, iată, Anastasia Doamna 
porunceşte către caimacamii soţului ei ca, prins, 
să mă ţină întemniţat până la fericita întoarcere 
a lui vodă. Aceştia, dând ascultare poruncii, 
parte vrând, parte nevrând, trimit de la laşi pe 
repede drum şi de noapte (ca să-mi fie mai bine 
ascunsă sosirea lor) ca la trei sute de oşteni cu 
loan Hrisoverghi, vătaful aprozilor, dar în 
aceasta nu mi-a lipsit cereasca pronie, care prin 
mijlocirea unui anume prieten mă înştiinţează 
cu două ore mai înainte de primejdia ce mă 
păştea. Niciodată nu mi-a fost la suflet să 
nesocotesc porunca mai-marilor mei, nici n-am 
avut acea sumeţie ca, deşi aşezat mai jos în 
rang la acea vreme, să mă fălesc a dobândi în 



această ţară cea mai de seamă treaptă a 
vredniciei (meteahnă care mi-a fost totdeauna 
cea mai nesuferită dintre toate), ci am vrut) ca 
sufletelor pe nedrept aprinse să le pun 
împotrivă, cu sfat timpuriu şi cu cinstită fereală, 
armele şi îndatoririle dreptăţii. 

Când aşadar acel Hrisoverghi se îndreaptă 
grabnic înspre conacul reşedinţei mele cu 
poruncile-i purtătoare de nenorociri, eu, 
strângându-mi slugile şi slujbaşii curţii, îl 
primesc cu omenie şi, citind ucazul 
caimacamilor cu cinstirea cuvenită, ca pe al 
unor locţiitori ai lui vodă, iau aminte la cele 
poruncite. Altcum dau răspuns că sunt multe 
trebuinţe grabnice ale casei care să mă 
împiedice să plec la laşi atât de iute (căci în 
porunci nu era cuprins nimic altceva, decât că, 
din pricina unor grabnice afaceri poruncite 
printr-o scrisoare a lui vodă, eu trebuia să fiu la 
laşi cât mai degrabă; însă, pe ascuns, i se 
poruncise să mă ducă la laşi chiar şi fără voie, 
sub pază întărită), totuşi făgăduiesc că, puţine 
zile mai târziu, o dată rânduite treburile casei, 
am să mă duc la laşi. Acela, nechibzuit, le 
porunceşte ameninţător oştenilor să 
împlinească poruncile caimacamilor şi ale 
doamnei înseşi şi, ferecat în lanţuri, să mă 
târască după ei. 



Cum însă oştenii cătau la mine şi - fie 
sfiindu-se, ca de vechiul lor vătaf, fie temându- 
se - şovăiau ce trebuia, ori ce puteau să facă, o 
dată ce oamenii mei de casă aud şoaptele lor 
într-ascuns, pun mâna pe arme şi, măcar că 
erau cu mult mai prejos la număr, totuşi nici nu 
se tem, nici nu şovăie să se năpustească 
asupra lor. Oştenii, lăsându-si vătaful, o iau la 
fugă şi strigă într-un glas că n-au fost deprinşi 
să apuce armele împotriva mea, fie şi din 
poruncă domnească. Ce trebuia, să fac atunci 
ca să mă împotrivesc unei porunci mai degrabă 
muiereşti decât domneşti şi să scap cu 
chibzuinţă de primejdia vieţii? Poruncesc ca 
vătaful Hrisoverghi să fie ţinut înlăuntrul casei şi 
să se scrie carte către ceilalţi boieri al Ţării de 
Jos a Moldovei şi să-i înştiinţeze despre jalnica 
noastră stare. Martori să-mi fiţi că aceia au fost 
Gavriliţă vornicul, Carp spătarul, Ştefan 
Cerchez comisul şi ceilalţi boieri şi oameni de 
vază de rang mai mic. Dar, cum sultanul turcesc 
se afla la acel mult crâncen război, ca nu cumva 
să bănuiască hainirea întregii Moldove la 
creştini ori Duca. să-l încredinţeze că noi am fi 
pus mâna pe arme făţişe împotriva, domnului 
aşezat de el, am socotit mai cu cale ca, 
părăsindu-ne o vreme altarele şi vetrele, să 
trecem în Ţara Românească, deoarece îl ştiam 
pe Şerban Cantacuzino nu numai neostoit 
duşman Ducăi-Vodă, dar şi al nostru foarte 



vechi prieten şi viitor de bine. Aşa că, 
desferecându-l pe Hrisoverghi din lanţuri (de 
vreme ce primisem veste că ceilalţi părtaşi la 
fuga noastră se află de-acum gata lângă 
Bârlad), luăm drumul către Ţara Românească. 

Apoi, dându-i-se lui vodă Cantacuzino ştire 
despre sosirea noastră, el ne orânduieşte 
tuturora, ca unor oaspeţi buni, mijloace de trai 
de tot felul şi prea de ajuns, în sfârşit, 
Muhamed-Sultan suferind sub zidurile Vienei 
mare măcel, amândoi domnii sunt trimişi la 
domniile lor. Duca, cum îi ştia sufletul lui Şerban 
Cantacuzino, se fereşte de drumul drept care 
duce prin Ţara Românească în Moldova şi îşi 
îndreaptă calea, prin Transilvania, fără 
împotrivire din partea principelui Apafi, iar de 
acolo, trecând munţii, coboară în Moldova. 
După ce a auzit însă că laşii sunt ocupaţi de 
Ştefan Petriceicu şi că jumătate din Moldova 
luptă acum pentru Ieşi împotriva tătarilor, s-a 
tras pe la sfârşitul lui noiembrie lângă satul 
Domneşti, în ţinutul Putnei. între timp, vă amintiţi 
că spre acea vreme eu am primit câteva scrisori 
nu numai de la Ştefan-Vodă, ci şi de la hatmanii 
Crăiei leşeşti, prin care eram poftit să vin iarăşi 
în Moldova şi să iau slujba hătmăniei 
moldovene, adaose fiind destule alte făgăduieli 
nu de nesocotit; de altă parte, Duca-Vodă, 
căindu-se de fapta lui, cu grele jurăminte 



promiţându-mi despăgubirile de orice fel şi chip, 
mă chema înapoi la sine. Şerban Cantacuzino, 
deopotrivă, ne făgăduia sub cuvânt domnesc că 
se va sili din toate puterile la Poarta sultanului 
spre înlăturarea samavolniciei lui Duca, 
adăugând aceasta numai, că de mă vor meni pe 
mine domn prin încuviinţarea tuturor şi prin 
alegere legiuită şi vor cere întărire de la Poartă, 
se primesc; în această împrejurare cât de mult 
nu m-am împotrivit - şi este atare lucru mult 
împovărător şi foarte primejdios (despre asta 
mai apoi însuşi trăirea faptelor ne-a învăţat că 
este astfel) - şi de câte ori am înlăturat sfaturile 
şi pofti rile, ba chiar şi rugile tovarăşilor mei, voi 
înşivă martori îmi sunteţi. Totuşi Dumnezeu, 
care cumpăneşte vremile şi măsoară cele ce 
sunt la vreme, a hotărât la acea vreme într-alt 
chip. Căci Ştefan-Vodă - şi întreaga oaste 
leşească şi căzăcească - fiind izgonit-din 
scaun de către tătarii întorşi de la războiul 
Vienei, ca să nu pară că a irosit zadarnic 
simbria regelui, îl trimite pe Bainski, serdarul 
său (care-i era unchi de mamă ginerelui meu 
Bogdan) cu o bună ceată de olteni moldoveni, 
ca să-l prindă pe neaşteptate pe Duca-Vodă. 

Acesta, în ziua de 25 decembrie, în chiar 
ziua praznicului Naşterii Domnului, îl 
împresoară pe Duca-Vodă, care se ospăta şi nu 
bănuia nimic de aşa ceva; fără zăbavă, mai 



degrabă hiclenit decât apărat de către ai săi 
(căci domnul care nu învăţase să apere pe 
nimeni a cunoscut a nu fi apărat de nimeni), 
este prins laolaltă cu ai săi (soţia şi copiii săi 
zăbovind la acea vreme la Brăila) şi este dus în 
robie leşească - unde şi viaţa şi-a sfârşit-o. Pe 
când acestea se petrec în Moldova noastră, 
sultanul turcesc îl rânduieşte cu mâna lui, după 
obicei, pe Dimitrie Cantacuzino în locul lui Duca 
şi îl trimite în cea mai mare grabă în Moldova cu 
câteva sute de turci. 

Noi unii, toţi boierii, şi o dată cu roi până şi 
Şerban-Vodă Cantacuzino însuşi, nu ştim ce 
mai era de făcut, nici fiind în stare a ne împotrivi 
hotărârilor Porţii, nici putând afla în timp aşa 
scurt alte leacuri pentru nenorocirile noastre 
(căci toţi îl cunoscuserăm pe noul vodă ca pe un 
tiran în prima lui domnie şi nu era nădejde de 
îndreptare ori de domolire a lăcomiei lui 
nesăţioase - mai ales cum ştiam că se 
înglodase deja în datorii la Constantinopole 
vreme de nouă ani). Fiind toate acestea, 
dezbătute şi cumpănite cu ceilalţi boieri, totuşi 
legea cea silnică ne oprea să ne întindem 
pânzele împotriva vântului şi să nu 
recunoaştem drept legiuită domnia lui. Nu mai 
puţin, îi aşteptam totuşi sosirea în afara 
hotarelor noastre, spre a lua aminte de la 
începutul intrării lui la unele semne despre cele 



ce aveau a se petrece şi apoi spre a ghici, a 
prevesti ceva fie de bine, fie de rău. Aşa că noi, 
făcând un sfat obştesc, rămânem în Ţara 
Românească (deşi primiserăm acum făgăduieli 
binevoitoare şi pline de munţi de aur prin 
scrisorile lui trimise înainte către noi si către 
ceilalţi locuitori). 

Când Dimitrie-Vodă Cantacuzino ajunge la 
Galaţi, nu dă acolo de nici unul dintre boieri, 
după obiceiul statornicit, nimeni (afară de câţiva 
mai de rând ca stare şi obişnuiţi cu linguşirile) 
nu îi iese în întâmpinare ca unui domn - şi 
anume o parte a boierilor moldoveni fiindcă 
luaseră armele cu leşii împotriva tătarilor, iar o 
parte fiindcă îşi îndreptau gândurile luând 
aminte la pilda noastră. Astfel vodă, cum vedea 
că dobândise domnia numai cu numele, dar nu 
şi în fapt, neştiind ce avea de făcut mai departe, 
este învăţat de unul de-ai noştri că, de nu-i 
chemat Cantemir împreună cu ceilalţi fugari în 
Ţara Românească, altcum toate străduinţele lui 
se vor sfârşi zadarnice. La învăţătura acestuia, 
dă către noi a doua şi a treia, scrisoare, se 
roagă şi se jură pe dumnezei şi pe ceruri şi ne 
face fără de grijă pe noi şi pe cei aflaţi 
împrejurul nostru şi înainte de toate, cu glas 
mare, dar cu inimă vicleană, îi făgăduieşte 
anume lui Gavriliţă vornicia Ţării de Jos a 
Moldovei, iar mie hătmănia oştirii (căci auzise 



de la linguşitori că hotărârea boierilor şi a lui 
Şerban Cantacuzino fusese să mă aleagă 
domn lor, de unde i s-au înfipt, înrădăcinate, în 
adâncul inimii, gânduri de ură şi de pizmă). 

Noi deci, alegând din două rele pe cel mai 
bun, ne întoarcem la domn şi ţară. La prima 
înfăţişare suntem primiţi cu un fel de prefăcută 
omenie; el se jură cu străşnicie că toate vor fi 
după sfatul nostru şi că nu va schimba nicicum, 
fără părerea noastră, ocârmuirea cea mai bună 
pentru domnie, numai să fie chemaţi înapoi prin 
mâna şi cu truda noastră fugarii din Lehia şi să 
fie izgonit acel puhoi de cazaci prădalnici care 
pustiiau peste tot Moldova prin foc şi fier. 
încredinţându-mi-se deci mie oştirea 
moldovenească (căci, la împlinirea sosirii 
noastre, toţi se îndreptaseră laolaltă sub 
ascultarea domnului), cum şi cea turcească şi 
tătărească, în răstimp de zece zile pun 
stăpânire pe scaunul domnesc; apoi, trimiţând 
oşteni prin întreaga Moldovă, îi risipesc pe 
tâlhari, îi prind şi dau de veste lui Vodă că 
intrarea, în laşi îi este fără de grijă. 

După ce vodă mersese la laşi şi se afla 
aşezat în scaunul domnesc, după obicei, de 
către un Iskiemne-Agasi, uitându-şi şi de toate 
făgăduielile sale, şi de slujbele mele 
credincioase împlinite către el, în loc de răsplată 



am parte de ameninţări şi de înfricoşări pe 
seama vieţii mele: «Aşa, zice, trebuie să 
slujeşti, altminteri, urmând plăsmuirile-ţi deşarte 
şi năzuinţele mai mari decât ţi le poartă soarta, 
curând vei rămâne fără cap». îndurând eu 
această înjosire şi aceste răsplăţi nevrednice de 
strădaniile mele, clevetitorii cei mai de demult 
(de cine vorbesc, ştiţi voi) pun stăpânire pe 
Curte şi din zi în zi îl smintesc lesne cu patimile 
lor pe domnul cel smintit deja de ale sale şi îl 
strică până într-atât, încât, lipsindu-mă de 
slujbă, îl cinsteşte cu slujba de hatman pe 
Zosim, un om nevolnic şi de nimic. Iar acest 
lucru poate că l-aş fi răbdat, dar cu totul de 
nerăbdat era că el mă pusese mai jos sub 
poruncă, astfel încât să fiu silit să dau ascultare 
de nevoie poruncilor acelui om întru totul 
neştiutor. La ce mai multe vorbe? Căci deja, 
cum vedeţi, îmi pierd suflarea. La fiece hotar, 
clipă şi prilej mă prigoneşte fără vreo dreaptă 
pricină şi cu neostoită ură; căci îmi porunceşte 
să stau în pace, fără slujbă, la moşie; dar nici 
aceasta nu-i dă pace; iarăşi mă cheamă la sine, 
îmi porunceşte fel de fel de lucruri cu neputinţă 
de făcut şi de străbătut, în cele din urmă mă 
orânduieşte capuchehaie - o, prostească 
meşteşugire! - pe lângă seraschierul Suleiman- 
Paşa, foarte de demult prieten şi ocrotitor al 
meu. Cai şiretenie, lasă de izbelişte cele ce i se 
cuveneau seraschierului din porunca sultanului, 



ba chiar îi opreşte pe boieri ca să se 
împlinească şi să se facă prin acest vicleşug 
socotind că o să arunce vina asupra mea, 
nevinovatul, şi că, hrănind lăcomia 
seraschierului cu mari avuţii, o să poată până la 
urmă să mă dea pierzării cu mâna aceluia. Dar 
Dumnezeu, care singur le rânduieşte pe toate 
cu prevedere şi bate cu tărie - seraschierul, 
bănuind vicleşugul lui vodă, dă pe faţă cu 
milostivire ticăloasele gânduri şi nedreptele 
urzeli ale aceluia, că el, anume, a primit de la 
vodă o mare sumă de bani şi că are făgăduită 
una şi mai mare dacă scornind vreun prilej, i-ar 
trimite capul meu. Eu, unul, toate ale mele i le 
încredinţez lui Dumnezeu, ca unui drept 
judecător; acela, la întoarcere (căci îşi dusese 
ostile împotriva leşilor şi le adusese înapoi), 
porunceşte să nu mă mai întorc la vodă, ci să 
trec din tabăra lui de-a dreptul la Şerban 
Cantacuzino în Ţara Românească. Făcând 
aceasta, m-au urmat şi destui dintre, boieri, aşa 
cum ştiţi. Acela, în starea-i deznădăjduită acum, 
se întoarce iarăşi la linguşirile sale vulpeşti şi la 
meşteşugurile-i cele pline de codoşlâc; căci îmi 
scrie că s-a căit de fapta sa - anume şi că nu s- 
a ţinut de făgăduieli -, dar că le va împlini pe 
toate şi că îmi va da înapoi slujba hătmăniei; îmi 
scrie (acestea) cu jurământ, în dese scrisori, dar 
în zadar. Căci seraschierul atrăsese Porţii 
luarea-aminte asupra strâmbei lui ocârmuiri şi 



asupra samavolniciei lui de nepotolit şi primise 
răspuns: mazilit fiind Dimitrie la cererea 
boierilor, pe cine şi-l vor alege ei la domnie, pe 
acela să-l pună el în loc. Cele ce s-au întâmplat 
între timp ar fi lung a le înşira la rând. în sfârşit, 
cu opt ani în urmă, primind încuviinţarea 
tuturora, ba chiar rugat fiind, am venit la acest 
scaun: aflu întreaga ţară pustiită de tătari, de 
Ieşi, de cazaci, cum şi de unii anume de-ai 
noştri care-şi purtau numai lor de grijă, părăsită 
de locuitori, plină de tâlhari şi de tâlhării, adică 
într-o stare jalnică şi de-abia cu putinţă de 
îndreptat. Cu dibăcie şi vitejie îi izgonesc pe 
prădalnici, îi domolesc pe cei mai tineri şi îi 
chem înapoi pe cei îndărătnici, îi pedepsesc si îi 
cert pe cei care nu ştiu de căinţă, poruncesc să 
fie munciţi cu spânzurători, cu cruci, în flăcări, 
cu ţepe şi cu celelalte unelte consfinţite prin 
lege pentru asemenea nelegiuiţi. Ridic din nou 
ţara cu totul năruită şi rechem la viaţă patria ca 
din însăşi cenuşa ei. Multe şi prin mijlocirea 
voastră, a dregătorilor, şi mai multe prin mine 
însumi, neluând seama la nici o trudă, le văd şi 
iar le văd, la rânduiesc, le statornicesc, le 
întăresc şi le păzesc şi fac să fie păzite cu tărie, 
până când la urmă, după atâtea şi atât de mari 
prăpăduri şi prădăciuni săvârşite, leşeşti, 
tătărăşti şi ale altor duşmani, chiar şi din lăuntrul 
ţării, am adus-o, aşa cum vedeţi, la nădejdea 
unei stări mai bune şi mai fericite. Şi nicicând 



nu aş fi contenit a face patriei şi compatrioţilor 
slujbe curate şi neobosite, dacă voinţa 
dumnezeiască (prin tainele sale ascunse nouă) 
nu mi-ar curma strădaniile pe care, una câte 
una, le încredinţez altora, fie să le laude, fie să 
le mustre. Acum dară, iubiţii mei, iată că, nu atât 
obosit de necontenite trude, cât frânt de vârsta 
mea înaintată (căci îmi port cel de-al şaizeci şi 
şaselea an al vieţii, mă duc de la cele omeneşti; 
voi însă aş vrea să luaţi îndemn ca, fiind încă eu 
în viaţă, fie dintre feciorii mei, de sunt buni şi 
cinstiţi, fie dintre voi, pe cine îl veţi fi ţinând mai 
bun să-l alegeţi ca urmaş al meu, către care să 
îndrept oarece puţinele învăţături dobândite în 
îndelungată lucrare a vremii. Căci numai cu 
acest lucru îmi simt cugetul îndatorat faţă de voi, 
să nu fiu învinuit, după săvârşire, că nu v-am 
purtat de grijă chiar şi până la ultima suflare. 
Dacă vă va fi pe plac să alegeţi dintre fiii mei, 
veţi avea multe de mustrat la ei, şi mai cu 
seamă vârsta lor: căci cel mai mare, Antioh 
(care-i acum la Constantinopole, adus fiind 
frate-său mai mic), trimis a doua oară la Poarta 
turcească, de douăzeci de ani, iară cel mic, 
Dimitrie, - iată-l lângă mine - de şaptesprezece 
ani, sunt tineri şi îi socot nepotriviţi să ducă o 
povară atât de grea - decât dacă vă alăturaţi şi 
voi strădaniile - deşi m-am silit nu fără îngrijire 
să fie şi unul, şi altul, crescuţi în învăţătură şi de- 
acasă, şi din străini, anume latinească, 



grecească şi slavonească. Fiind ei deopotrivă 
faţă de o asemenea povară în privinţa 
purtătorilor, a meşteşugului de a cârmui statul şi 
în puteri - eu încă mărturisesc că nu pot nici şti, 
nici judeca. Atâta doar vă sfătuiesc şi vă îndemn 
cu grai curat şi părintesc, ca să alegeţi fie pe 
unul dintre ei, fie dintre voi pe unul mai bun". 
Boierii, alinându-l pe domnul bolnav şi bătrân şi 
ieşind din cameră nu fără foarte fierbinţi lacrimi, 
se duc împreună cu toţii la vistierie (odaia 
menită sfaturilor şi cercetării trebilor obşteşti). 



